༄༅། །དཔལ་ཡེ་ཤེས་མགོན་པོའི་སྤྱན་འདྲེན་མཆོད་པ་ཚོགས་བསྐང་བ་རྟེན་འབུལ་གཏོར་འབུལ་བཅས་པའི་མཆན་ཊིཀ་བཞུགས་སོ། །

གཉིས་མེད་དབྱིངས་ལས་གཉིས་སུ་སྣང་བ་ཡིས། །ནག་པོའི་གཤེད་དང་དཀར་པོའི་ལྷར་འཆར་བའི། །བསྟན་སྲུང་ནག་པོ་ཆེ་ལ་གུས་བཏུད་ནས། །མན་ངག་གནད་ཀྱི་ཚིག་དོན་མདོ་ཙམ་བཤད། །དེ་ལ་འདིར་ཐམས་ཅད་མཁྱེན་པ་མི་ཕམ་པདྨ་དཀར་པོ་ཕྱོགས་ལས་རྣམ་པར་རྒྱལ་བའི་སྡེ་ཞེས་མཚན་སྙན་ཉི་ཟླ་ལྟར་གྲགས་པ་དེ་ཉིད་ཀྱི་ཞལ་སྔ་ནས་མཛད་པའི་དཔལ་ཡེ་ཤེས་ཀྱི་མགོན་པོའི་ལས་བྱང་གཞུང་གི་སྤྱན་འདྲེན་དང་མཆོད་ཕྲེང་ཚོགས་མཆོད་དང་བསྐང་ཕྲེང་རྟེན་འབུལ་དང་གཏོར་འབུལ་རྣམས་ལ་རང་བློས་གང་ཟིན་གྱི་མཆན་ཊིཀ་མདོ་ཙམ་བཀོད་པ་ལས། ཐོག་མར་སྤྱན་འདྲེན་ལ་ཐུགས་གསུང་སྐུའི་རིམ་པ་གསུམ་ལས། དང་པོ་ཐུགས་དཀྱིལ་སྤྱན་འདྲེན་པ་ལ་བཞི་ལས། དང་པོ་ཆོས་སྐུ་ཡེ་ཤེས་ཀྱི་མགོན་པོ་གང་ལས་སྤྱན་འདྲེན་པའི་ཡུལ་ནི། འཁོར་འདས་ལམ་གསུམ་གྱིས་བསྡུས་པའི་ཤེས༵་བྱ༵འི་ཆོས་ཐམས་ཅད་ཀྱི་འཆར་གཞི་ཆོས༵་ཉིད་དོན་དམ་དེ་བཞིན་ཉིད་ཀྱི་རང་བཞིན་ནམ་མཁའི་དབྱི༵ངས་ལྟར་སྤྲོས་པའི་མཚན་མ་ཐམས་ཅད་ཉེ་བར་ཞི་བ་ངོ་བོ་ཐབས་མཆོག་འགྱུ༵ར་བ༵་མེ༵ད་པའི༵་བདེ་བ་ཆེན་པོ་འདུས་མ་བྱས་པའི་རང་བཞིན་རྟག་པ་དམ་པའི་གློ༵ང་དུ། རྣམ་པ་ཐམས་ཅད་པའི་མཆོག་དང་ལྡན་པའི་ཤེས་རབ་སྟོང་པ་ཉིད་ཀྱིས་འབྱམས་ཀླས་ཤིང་རྒྱ་ཆད་ཕྱོགས་ལྷུང་དང་བྲལ་བའི་རང་བཞིན་ཕ༵་མཐ༵འ་གད༵ལ་བ༵་དེ་ན་དབྱིངས་དང་ཡེ་ཤེས་གཉིས་སུ་མེད་ཀྱང་སྣང་ཆ་ཙམ་དུ་འཕགས་བཞི་སྐྱེས་པའི་ཡུ༵མ་ཆེན་ནམ་སྐྱེ་མེད་རྡོ་རྗེ་དབྱིངས་ཀྱི་ཡེ་གསང་ལམ་གྱི༵་ཨེ་ཡི་མཁ༵འ་ཀློང་དེ་ཀར། ཕྱོགས་དུས་མ༵་ལུ༵ས་པའི་རྒྱ༵ལ་བ༵་རྒྱ་མཚོའི་རྣམས་ཀྱི་བགྲོ༵ད་པ་གཅིག་པ༵འི་ལམ་གཤེགས་ཤིང་བཞུགས་པའི་ཡུ༵ལ་མཐར་ཐུག་པ། དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་མི་བཟད་པ་རྒྱན་གྱི་འཁོར་ལོས་བརྒྱན་པའི་གས༵ང་བ༵་མཆོ༵ག་གི༵་དཀྱིལ་འཁོར་དུ་གཅིག་དང་དུ་མའི་རྣམ་དབྱེ་མི་དམིགས་པར་བདེ་སྟོང་གཉིས་སུ་མེད་པའི་ཡེ་ཤེས་ལ་དགྱེས་བཞིན་བཞུགས་པ༵་ན༵ས། ཆོས་སྐུ་ཡེ༵་ཤེ༵ས་ཀྱི་མགོ༵ན་པོ༵་ནི་ངོ་བོ་བདེ་སྟོང་གཉིས་སུ་མེད་པའི་ཡེ་ཤེས་རང་སེམས་གཉུག་མ་ཆོས་ཀྱི་སྐུ་དང་དབྱེར་མི་ཕྱེད་པ་དེ་རང་ཡིན་ལུགས་ཤེས་པའི་ངང་དུ་སྤྱ༵ན་འདྲེ༵ན་པ་ཡིན་གྱི༵ས་གཞན་དུ་ཞལ་ཕྱག་མཚན་མ་ཅན་གྱི་ལྷ་རང་རྒྱུད་པར་ཞེན་ན་ནོར་ས་རྔམ་པོ་ཆེ་ཡིན་ནོ། །ཇི་ལྟར་ཞེ་ན་འཇི༵ག་རྟེ༵ན་པ་སྟེ་འཁོར་བའི་སེམས་ཅད་དང་འཇི༵ག་རྟེ༵ན་ལས་འད༵ས་པ་སྟེ་མྱང་འདས་མངོན་དུ་གྱུར་པའི་སངས་རྒྱས་བྱང་སེམས་རྣ༵མས་མ་རྟོགས་འཁྲུལ་པའི་ངོ་ན་སོ་སོར་སྣང་མོད་ཀྱི༵། དོན་དམ་གཟིགས་པའི་ངོ་ན་རང་སེམས་གཉུག་མ་ཆོས་ཀྱི་སྐུ་དེ་ནི་སེམས་ཅན་དུ་ངན་པར་མ་སོང་སངས་རྒྱས་སུ་བཟང་བར་མ་སོང་བར་ཆོས་ཉིད་གཅིག་གི་ར༵ང་བཞི༵ན་འཁོར་འདས་རོ་མཉམ་ཡིན་པ་དང་དེ་ཡིན་པ་ལ་ཡིན་པར་གོམས་ཤིང་འདྲིས་པའི་ཚེ་གློ་བུར་གྱི་དྲི་མས་སླད་པའི་མཚན་འཛིན་གྱི་རྣམ་རྟོག་རང་སར་འཇི༵ག་པར་བྱེ༵ད་པའི་མོད་ལ་ངོ་བོ་སྟོང་པ་ཉིད་རྒྱུ་མཚན་མ་མེད་པ་འབྲས་བུ་སྨོན་པ་མེད་པ་སྟེ་ཧེ༵་རུ༵་ཀ༵་རྣམ་ཐར་སྒོ་གསུམ་གྱི་རང་བཞིན་ཆོས་སྐུ་སྟོང་པ་ཉིད་མངོན་དུ་གྱུར་པ་ཡིན་པས་ཆོས་སྐུ་ཡེ་ཤེས་མགོན་པོ་དེ་ཉིད་རང་སེམས་གཉུག་མའི་གཤིས་ལ་བཞུགས་བཞུགས་ཡིན་ཀྱང༌། དེ་ལྟར་མ་རྟོགས་པའི་མཚན་འཛིན་ཅན་གྱི་ངོར་དབྱིངས་ལས་འཇིག་བྱེད་ཧེ་རུ་ཀའི་སྐུར་མངོ༵ན་པ༵ར་བཞེ༵ངས་ན༵ས་བདག་ཅག་གིས་བསྒྲུབ་པའི་དཀྱིལ་འཁོར་ཆེན་པོ་འདིར་གཤེ༵གས་སུ༵་གསོ༵ལ་ཞེས་པའོ། །གཉིས་པ་ལོངས་སྐུ་དམ་ཚིག་གི་མགོན་པོ་གང་ལས་སྤྱན་འདྲེན་པའི་ཡུལ་ནི། འདོད་ཁམས་གཟུགས་ཁམས་གཟུགས་མེད་ཀྱི་ཁ༵མས་གསུ༵མ་པོ་འདི་དག་ནི་མ་དག་ལས་ཀྱི་སྣང་བ་ཅན་ཡིན་པས་དེ་དག་ཡོ༵ངས་ལ༵ས་གོང་དུ་ཆེ་ཆེ༵ར་འཕ༵གས་པ༵འི་དག་པའི་ས་ལ་གནས་པའི་བྱང་ཆུབ་སེམས་དཔའ་རྣམས་ཀྱིས་སྤྱོད་ཡུལ། ནང་ལྟར་རང་སྣང་དོན་གྱི་འོ༵ག་མི༵ན་དང་ཕྱི་ལྟར་གཞན་སྣང་གནས་ཀྱི་འོག་མིན་གཙང་རིས་འཕགས་པའི་གན༵ས་མཆོ༵ག་དམ་པ་ཁམས་གསུམ་ས་དགུའི་རྟོག་པ་དང་བྲལ་བས་ཉ༵མས་དག༵འ་བ༵་གཞི་དང་སྙིང་པོ་མེ་ཏོག་གིས་བརྒྱན་པ་དེར། འཕགས་པ་ཕྱི༵ར་མི༵་ལྡོ༵ག་པ༵འི་བྱང་ཆུབ་སེམས་དཔའ་རྣམས་ཀྱིས་ཐེག་པ་ཆེན་པོའི་ཆོས་ལ་གཏ༵ན་དུ་ལོངས་སྤྱོད་པའི་ལམ་གྱི་ཡུལ་སའམ་གནས་གཞི་ཡིན་པ་དང༌། དེ་ཡང་བརྟན་གཡོ་ཀུན་གྱི་ཁྱབ་བདག་ཏུ་གྱུར་པའི་ཀུ༵ན་ཏུ་བཟ༵ང་པོའམ་ཆོས་ཀྱི་སྐུ་དེའི་རང་མདངས་ལས་ཞིང་ཁམས་ཀྱི་འབྱོ༵ར་པ༵་རབ་འབྱམས་ནམ་མཁའི་མཐའི་བར་དུ་རྒྱ༵ས་པར་འགེངས་པ༵་ན༵ས། ལོངས་སྐུ་ད༵མ་ཚི༵ག་གི་མགོ༵ན་པོ༵་རང་སྣམ་མ་དག་པ་དག་པར་རྩལ་སྦྱོང་བའི་ཕྱིར་སྤྱ༵ན་འདྲེ༵ན་པ་ཡིན་གྱི༵ས་རྩལ་སྣང་མ་ཤེས་ན་བདེན་གཉིས་ཟུང་འཇུག་ལས་ཉམས་པ་ཡིན་ནོ། །ཇི་ལྟར་ཞེ་ན་དེ་བཞིན་གཤེགས་པ་ཐམས་ཅད་ཀྱི་སྐུ༵་གསུ༵ང་ཐུ༵གས་ཀྱི༵་གསང་བ་བསམ་གྱིས་མི་ཁྱབ་པའི་བདག་ཉིད་དཀྱི༵ལ་འཁོ༵ར་གྱི་འཁོར་ལོ་རྣམ་པ་ཐམས་ཅད་པར་དག་དང་མ་དག་གདུལ་བྱའི་སྣང་ངོར་ཆེ་ཆེ༵ར་འཆར་བ་དེ་ཡང༌། ཆོས་སྐུ་སྟོང་པ་ཉིད་དམ་རང་སེམས་གཉུག་མ་ཆོས་ཀྱི་སྐུ་གཅི༵ག་པུ༵་འཁོར་འདས་སྣ༵་ཚོ༵གས་པའི་གར་མཛད་དེ་དབྱིངས་ལ་རྟོག་པ་མེད་ཀྱང་རྩལ་ལས་སྤྲུལ་པ་ཤ༵ར་བའི་བའི་ཚེ་གདུལ་བྱའི་མོས་བློ་དང་འཚམས་པར་གང་ལ་གང་འདུལ་གྱི་ལྷ༵ར་འཆ༵ར་བ༵་ཡིན་པས། དཔེར་ན་ནམ་མཁའི་ཟླ་བ་གཅིག་པུས་ཆུ་སྣོད་བྱེ་བ་ཕྲག་བརྒྱའི་ཆུ༵་དྭངས་མ་དང་རྙོག་པ་ཐམས་ཅད་ཕྱོགས་དང་རིས་སུ་མ་ཕྱེ་བར་ཟླ༵་བ༵འི་གཟུགས་བརྙན་ཅིག་ཅར་དུ་འཆར་བ་ལྟར་བདག་ཅག་རྣམས་ཀྱི་མོས་བློས་བསྒྲུབ་པའི་དཀྱིལ་འཁོར་ཆེན་པོ་འདིར་དགྱེས་པའི་ག༵ར་གྱི༵ས་གང་མོས་དེ་ཁའི་རྣམ་པར་འཆར་ནས་ནས་གཤེ༵གས་སུ༵་གསོ༵ལ་ཞེས་པའོ། །གསུམ་པ་སྤྲུལ་སྐུ་གང་འདུལ་གྱི་མགོན་པོ་གང་ལས་སྤྱན་འདྲེན་པའི་ཡུལ་ནི། གླིང་བཞི་རི་རབ་ལྷ་གནས་དང་བཅས་པ་སྟོང་ལ་སྟོང་དང་པོ་སྤྱི་ཕུད་ཀྱི་འཇིག་རྟེན་དང༌། དེའི་སྟོང་ལ་སྟོང་གཉིས་པར་བར་མའི་འཇིག་རྟེན་དང་དེའི་སྟོང་ལ་སྟོང་གསུམ་མི་མཇེད་ཀྱི་འཇིག་རྟེན་དང་དེ་ལྟ་བུའི་སྟོ༵ང་གསུ༵མ་གྱི་སྟོང་ཆེ༵ན་པོ༵འི་འཇི༵ག་རྟེ༵ན་གྱི་ཁམས་ཆེན་པོའི་དབུ༵ས། འཕགས་ཡུལ་རྡོ་རྗེ་གདན་ནི་ཐེག་དམན་པའི་ལུགས་སུ་བྱང་ཆུབ་ཤིང་གི་འོག་ཏུ་ཞོ་འཐུང་རུས་པའི་རྡོ་རྗེ་ཡོད་པས་བསྐལ་པ་འཇིག་པའི་ཚེའང་མི་འཇིག་པར་འདོད་པ་དང་ཐེག་ཆེན་པས་རྡོ་རྗེའི་ཁོང་སེང་ནས་བྱང་ཆུབ་ཀྱི་ཤིང་སྐྱེས་པར་བཞེད་གང་ལྟར་ཡང་རྡོ༵་རྗེ༵་གད༵ན་གྱི༵་བྱང་ཆུབ་ཤི༵ང་གི༵་དྲུ༵ང་དུ། དུས་གསུམ་གྱི་རྒྱལ་བ་མ་ལུས་པ་གཞན་སྣང་དུ་མངོན་པར་བྱང་ཆུབ་པའི་གནས་ཡིན་པས་དཔ༵འ་བོ༵་བྱང་ཆུབ་སེམས་དཔའ་རྣམས་སྲོད་ལ་བདུད་བཏུལ་དགུང་ལ་མཉམ་པར་བཞག་ཐོ་རངས་མངོན་པར་རྫོགས་པར་ས༵ངས་རྒྱ༵ས་ཏེ་ཟད་མི་སྐྱེ་ཤེས་པའི་ཡེ་ཤེས་བརྙེ༵ས་པ༵འི་ཡུ༵ལ་དམ་པ། ཆོ༵ས་ཀྱི༵་གཡེ༵་ཡི༵་དགོ༵ན་པ༵་ནི་གནས་དེའི་མིང་དུ་གྲགས་པ་ཡིན་པས་རྡོ་རྗེ་གདན་གྱི་གནས་མཆོག་དེ་ན༵ས། སྤྲུ༵ལ་པ༵འི་སྐུ༵་གང་ལ་གང་འདུལ་གྱི་མགོ༵ན་པོ༵་རྒྱལ་བའི་ཕྲིན་ལས་ཀྱི་རོལ་པར་ཤེས་པས་སྤྱ༵ན་འདྲེ༵ན་པ་ཡིན་གྱི༵ས་དེ་ལྟར་མ་ཤེས་པར་ཁྲོ་བོ་རང་མཚན་པར་འཛིན་ན་ལྷ་བདུད་དུ་བབ་ཉེན་ཆེའོ། །ཇི་ལྟར་ཞེ་ན་ནག་པོ་ཆེན་པོ་དེ་ནི་འདྲེ་སྲིན་ལྟ་བུ་འཇིགས་སུ་རུང་བ་ཞིག་ལ་བསམ་པར་མི་བྱ་སྟེ་སྔོན་འདས་པའི་དུས་ན་བདུད་རྒྱལ་དགའ་རབ་དབང་ཕྱུག་གི་ལྷ་ཆེན་འཇིག་བྱེད་དུ་སྤུལ་ནས་སེམས་ཅན་གྱི་སྲོག་ལ་བརྔམས་པའི་ཚེ་རྒྱལ་བ་ཞི་བའི་འོད་ལ་སོགས་པ་ས༵ངས་རྒྱ༵ས་ཀུ༵ན་གྱི༵་མཐུ༵་སྟོ༵བས་ནུས་པ་གཅིག་ཏུ་བསྡུས་པའི་བད༵ག་ཉིད་ཁྲག་འཐུང་མཧཱ་ཀཱ་ལའི་སྐུར་བཞེངས་ཏེ་ནག་པོ་བདུད་ཀྱི་ཚོགས་རྣམས་དབང་དུ་སྡུད་པར་བྱེད། བསྐལ་པ་བཟང་པོའི་སངས་རྒྱས་རྣམས་ཀྱི་བསྟན་པ་འཛིན་སྐྱོང་སྲུང་བ་གསུམ་ལས་ཁྱད་པར་དུ་བསྲུང་བའི་སྲུང་མ་ཆེན་པོར་ཞལ་གྱིས་བཞེས་ནས་ད༵མ་པ༵་ཆོ༵ས་ཀྱི༵་སྲོ༵ག་ཤི༵ང་ལྟ་བུ་མཛད་པ་ཡིན་ཏེ་དཔེར་ན་རྒྱལ་མཚན་སྲོག་ཤིང་ལ་རག་ལས་པ་ལྟར་སངས་རྒྱས་ཀྱི་བསྟན་པ་དེ་ཡང་བསྟན་སྲུང་ནག་པོ་ཆེ༵་ལ་རག་ལས་པས། བསྟན་སྲུང་ནག་པོ་ཆེན་པོ་དེ་ཉིད་སྔོན་དུས་བདུད་ཀྱི་དཔུང་རྣམས་འཇོམས་པའི་ཚེ་བྱ་རོག་དག་ཏུ་སྤྲུལ་ནས་ལྷ་དམག་དུང་འཕྱུར་བྱེ་བ་ཕྲག་བརྒྱ་གཤོག་པའི་སྟེང་དུ་བཏེག་ནས་བདུད་ཚོགས་ཕམ་པར་བྱེད་པ་སོགས་བྱ་རོག་གཟུགས་ཀྱིས་རྣམ་འཕྲུལ་བདུན་དུ་བསྟན་པའི་དབང་གིས་མཚན་ཡང་བྱ༵་རོ༵ག་མི༵ང་ཅ༵ན་ཞེས་གྲགས་པ་ཡིན་པས་དེ་ལྟ་བུའི་བསྟན་སྲུང་མཧཱ་ཀཱ་ལ་ལྕམ་དྲལ་རེ་ཏི་མཆེད་བཞི་མགོན་པོ་རིགས་གསུམ་ལས་མགོན་སྡེ་བཞི་དང་བཅས་པ་བདག་ཅག་གིས་བསྒྲུབ་པའི་དཀྱིལ་འཁོར་ཆེན་པོ་འདིར་གཤེ༵གས་སུ༵་གསོ༵ལ་ཞེས་པའོ། །བཞི་པ་བཀའ་སྲུང་ལས་བྱེད་ཀྱི་མགོན་པོ་རྣམས་གང་ལས་སྤྱན་པའི་ཡུལ་ནི། རྒྱ་གར་ཆོས་ཀྱི་གླིང་ཡུལ་དབུས་རྡོ་རྗེ་གདན་གྱི་ཉེ་འདབ་ཏུ་དཔལ་ནཱ༵་ལནྡ༵འི་གཙུག་ལག་ཁང་རྒྱན་དྲུག་མཁས་པའི་མདུན་ས་ད༵ང་ཡང་དེ་དང་ཕན་ཚུན་རྣ༵མ་པར་གནོ༵ན་པ༵འི་ཚུ༵ལ་དུ་གནས་པའི་བི་ཀྲ་མ་ཤྲཱི་ཡའི་གཙུག་ལག་ཁང་དང༌། ཤྲཱི༵་དྷ༵ནྱ༵་ཀ༵་ཊ༵་ཀ༵་སྟེ་ལྷོ་ཕྱོགས་དཔལ་ལྡན་འབྲས་སྤུངས་ཀྱི་མཆོད་རྟེན་ཆེན་པོ་ཆེན་པོ་བཟང་སྤྲིན་གྱི་ཡང་རྫོང་དང༌། བྱང་ཤམྦྷ་ལ་ནི་ཕྱི་གངས་རི་ཟླུམ་པོར་བསྐོར་བའི་དབུས་སུ་པདྨ་འདབ་མ་བརྒྱད་པ་འདབ་མ་རེ་རེ་ལ་ཡུལ་གྲུ་ཆེན་པོ་བཅུ་གཉིས་རེ་ཡུལ་གྲུ་རེ་ལ་རྒྱལ་པོ་རེ་རྒྱལ་པོར་རེའི་མངའ་འོག་ཏུ་གྲོང་ཁྱེར་འབུམ་ཕྲག་རེ་ཡོད་པར་བཤད་པས་པ༵དྨ་གེ༵་ས༵ར་རྒྱ༵ས་པ་ལྟ་བུའི༵་ཡུ༵ལ་གྱིས་རིགས་ལྡན་ཀཱ་ལ་པ་ཡི་ཕོ་བྲང་སོགས། དམ་པ་ཆོ༵ས་ཀྱི༵་འབྱུ༵ང་གན༵ས་གསང་བ་སྔགས་ཀྱི་ཆོས་སྡེ་ཆེ༵ན་པོ༵་རྣམས་དང་ཆོས་འཁོར་དམ་པ་གར་བཞུགས་ཀྱི་གནས་ན༵ས། དུས་གསུམ་རྒྱལ་བའི་བསྟན་པ་བསྲུང་ཞིང་བཀའ་ལ་གནས་པའི་བཀ༵འ་སྲུ༵ང་མགོ༵ན་པོ༵་བཀའ་བརྒྱད་ཡབ་ཡུམ་སྒོ་མཚམས་སྐྱོང་བའི་ལྷ་མོ་བརྒྱད་དང་བཅས་པ་རྣ༵མས་དད་དང་གདུང་བའི་དབྱངས་ཀྱིས་འབོ༵ད་པ་ལགས་ཀྱི༵ས། ནག་པོ་སྡིག་པའི་ལས་ལ་སྤྱོད་པའི་བདུ༵ད་ད༵ང་བདུ༵ད་ཀྱི༵་ཕྱོ༵གས་སུ་གཏོགས་པ་ཐམས་ཅད་རྨེག་མེད་དུ་འཇོ༵མས་ཤི༵ང༌། དཀ༵ར་པོ༵་ཆོས་ཀྱི་བསྟན་པ་ཚུལ་གནས་ཐོས་བསམ་སྒོམ་པ་དག་ལ་ཚུལ་བཞིན་སྤྱོ༵ད་པ༵འི་སྐྱེ་བོ་ཡོངས་ལ་འགལ་རྐྱེན་རྩོམ་པའི་དགྲ༵་བོ་མཐའ་དག་འདུལ་བའི་ལྷ༵ར་གྱུར་པའི་ཁྲག་འཐུང་གི་རྒྱ༵ལ་པོ། ལེ༵གས་ལྡ༵ན་མཧཱ་ཀཱ་ལའི་སྡེ་དང་དཔུང་ཚོགས་ཐ༵མས་ཅ༵ད་བདག་ཅག་གིས་བསྒྲུབ་པའི་དཀྱིལ་འཁོར་ཆེན་པོ་འདིར་གཤེ༵གས་སུ༵་གསོ༵ལ་ཞེས་པའོ། །གཉིས་པ་གསུང་དཀྱིལ་ཞིང་སྐྱོང་ཕོ་ཉ་རྣམས་གང་ལས་སྤྱན་འདྲེན་པའི་ཡུལ་ནི། ཡུལ་དབུས་ཀྱི་རྒྱལ་པོའི་ཁབ་བྱ༵་རྒོ༵ད་ཕུ༵ང་པོ༵འི་རི༵་བོ༵འི་ཉེ་འད༵བ་ཏུ་ཌཱ་ཀི་མ་རྣམས་རྟག་ཏུ་འདུ་བའི་གནས། རོ་དང་རོ་ལངས་ཀེང་རུས་ཅེ་སྤྱང་ཤ་ཟ་སྲིན་པོ་ཟ་བྱེད་ཀྱི་མཁའ་འགྲོ་མ་སོགས་འཇི༵གས་སུ༵་རུ༵ང་བ༵་མང་པོ་ཚོགས་པའི་རོ་ལྡན་བསི༵ལ་བ༵འི་ཚ༵ལ་ལ་སོགས་པ། དུ༵ར་ཁྲོ༵ད་བརྒྱ༵ད་ད༵ང་ཛ་ལནྡྷ་ར་ལ་སོགས་པ་ཉེ༵ར་བཞི༵འི་ཡུ༵ལ་སྤྱི་དང༌། ཁྱད་པར་སྲིན་ཡུལ་ལངྐ་པུ་རི་དང་གདོང་དམར་བོད་ཀྱི་རྒྱལ་ཁམས་དང་རྒྱ་ནག་གི་གནས་ཡུལ་དུར་ཁྲོད་རྣམས་ནས། རྡོ་རྗེ་ཕོ་ཉ་མོ་བརྒྱད་ལ་དུར་ཁྲོད་ཀྱི་མ་མོ་བཞི་བཞིས་བསྐོར་བས་བཞི་བཅུ་དེའི་སྟེང་དུ་ཉེར་བཞིའི་ཡུལ་གྱི་མོ་མོ་བསྣན་པས་དྲུག་ཅུ་རྩ་བཞི་དང་འཁྱུད་བྱེད་ཞིང་སྐྱོང་ཆེན་པོ་སོ་གཉིས་སྒོ་སྐྱོང་ཡབ་ཡུམ་བཞི་དང་བཅས་པ་མ་མོ་མཁའ་འགྲོའི་ཚོགས་རྣམས་གདུང་བའི་དབྱངས་དང་སྙན་པོར་རོལ་སྒྲས་འབོད་པ་ལགས་ཀྱིས། ཕྱི་ལྟར་ཉེར་བཞིའི་ཡུལ་དང་ནང་ལྟར་རྡོ་རྗེ་ལུས་ཀྱི་རྩ་འཁོར་དང་གསང་བ་དཀར་དམར་ཁམས་ཀྱི་དྭངས་མ་ཡི། འཕྲུལ་ལས་འཆར་བའི་མཁའ་འགྲོ་མ་ཡི་དྲ་བ་སྟེ་ཚོགས་ཀྱི་འདུ་བར་འོས་པ་ཆེ་ཆེར་སྣང་བའི་འབུམ་ཕྲག་ཡངས་པའི་མཁའ་འགྲོ་མ་རྣམས་དང༌། སྤྲུལ་པའི་ཞིང་རྣམས་སྐྱོང་བའི་འཇིག་བྱེད་མ་མོའི་ཚོགས་ཐམས་ཅད་བདག་ཅག་གིས་བསྒྲུབ་པའི་དཀྱིལ་འཁོར་ཆེན་པོ་འདིར་གཤེགས་སུ་གསོལ་ཞེས་པའོ། །གསུམ་པ་སྐུ་དཀྱིལ་སྡེ་བརྒྱད་རྣམས་གང་ལས་སྤྱན་འདྲེན་པའི་ཡུལ་ནི། ནམ་མཁའ་ཡངས་པའི་དབྱིངས་སུ་འདོད་གཟུགས་ལྷ་ཡི་རྒྱལ་ཁམས་ཆེན་པོ་དང་རི་བོ་གངས་ཅན་ནས་ལྷའི་མགོན་པོ་ལྷ་ཆེན་དབང་ཕྱུག་ཆེན་པོ་ཡབ་ཡུམ་དང༌། སྔོན་བོད་ཡུལ་བདུད་ཀྱིས་བཟུང་བའི་མིང་ཡིན་པས་བདུད་ཡུལ་ཁ་རག་མུན་པའི་ཀློང་དང་ཙཱ་རི་ཏྲའི་གནས་ནས་བདུད་ཀྱི་མགོན་པོ་སེངྒེ་གདོང་ཅན་ཡབ་ཡུམ་དང༌། ས་འོག་རིམ་པ་དགུ་ཡི་འོག་ཏུ་གཤིན་རྗེ་རྒྱལ་ཁབ་ཆེན་པོ་ནས་གཤིན་རྗེའི་མགོན་པོ་དམ་ཅན་ཆོས་ཀྱི་རྒྱལ་པོ་ཡབ་ཡུམ་དང༌། བར་སྣང་གི་ཁམས་རི་རབ་ཆེན་པོའི་ཁོང་སེང་ནས་གདུག་པ་སྲི་པོའི་མགོན་པོ་གཟའ་བདུད་དུག་གི་སྤུ་གྲི་མིང་སྲིང་བཞི་དང་བཅས་པ། རོལ་པའི་མཚོ་ལ་སོགས་པའི་རྒྱ་མཚོ་ཆེན་པོའི་དབྱིངས་སམ་ཀློང་ནས་ནས་ཀླུ་ཡི་སྲིན་པོ་ཡིན་པས་ན་ཀླུ་ཡི་མགོན་པོ་ནཱ་ག་རཀྵ་ཡབ་ཡུམ་དང༌། ལྷ་ཕྱོགས་ཀྱི་རི་བོ་མ་ལ་ཡི་གནས་དང་ཉེ་བ་ན་ཚ་སྒོ་ཅན་གྱི་ས་ལས་བརྒལ་བའི་མྱ་ངམ་མེད་པའི་བཙན་མཁར་གནམ་དུ་གཟེངས་པ་ནས་སྒྲོལ་གིང་བཙན་གྱི་མགོན་པོ་བེག་རྩེ་ཅན་ཡབ་ཡུམ་དང༌། རི་རབ་བྱང་ཕྱོགས་ཀྱི་རྩེ་མོ་ལྕང་ལོ་ཅན་གྱི་ཁང་བཟང་ནས་གནོད་སྦྱིན་གྱི་མགོན་པོ་ཞང་འོན་ནག་པོ་ཁྲག་རལ་ཅན་མིང་སྲིང་དང་བཅས་པ། ཆོས་འཁོར་ཆེན་པོ་དཔལ་གྱི་བསམ་ཡས་ཟན་གཡང་མི་འགྱུར་ལྷུན་གྲུབ་ཀྱི་ཕོ་བྲང་སོགས་གཙུག་ལག་ཆོས་འཁོར་ཁྱད་པར་ཅན་རྣམས་ནས་གིང་གི་མགོན་པོ་རྒྱལ་པོ་ཆེན་པོ་ལི་བྱིན་བེ་ཧར་ཡབ་ཡུམ་དང༌། ཤར་ལ་སོགས་པའི་ཕྱོགས་མཚམས་སྟེང་འོག་རྣམས་ནས་འཇིག་རྟེན་སྐྱོང་བ་བརྒྱ་བྱིན་དང་མེ་ལྷ་ལ་སོགས་པ་བཅུ་དང༌། རི་རབ་ཆེན་པོའི་བང་རིམ་གྱི་ངོས་བཞི་ནས་རྒྱལ་པོ་ཆེན་པོ་སྡེ་བཞི་དང༌། ནག་པོ་སྟོང་ལ་སོགས་པ་འཇིག་རྟེན་མགོན་པོ་ཆེ་བཙན་གྱིས་དྲེགས་པ་ཅན་མ་ལུས་པ་ཐམས་ཅད། རང་རང་གི་དགྱེས་སྤྱོད་ཀྱི་བཙུན་མོ་དང་ནང་མི་ཤ་སྣག་གི་གཉེན་དུ་གྱུར་པ་དང༌། ཕོ་ཉ་ལས་བྱེད་མངག་གཞུག་དམག་དཔུང་གི་སྡེར་གཏོགས་དང་བཅས་པ་ཐམས་ཅད་ཀྱང༌། རྣལ་འབྱོར་པ་བདག་ཅག་གི་དད་པའི་སྟོབས་ཀྱིས་དཀྱིལ་འཁོར་ཆེན་པོ་འདིར་སྤྱན་འདྲེན་པ་ཡིན་གྱིས། མངོན་ཤེས་དང་རྫུ་འཕྲུལ་གྱི་མཐུ་སྟོབས་ཆེན་པོའི་སྒོ་ནས་མྱུར་བ་ཉིད་དུ་གཤེགས་སུ་གསོལ་ཞེས་པའོ།། །།གཉིས་པ་མཆོད་ཕྲེང་བཤད་པ་ལ་བཞི། ཕྱི་མཆོད་ནང་མཆོད་གསང་མཆོད་དེ་ཁོ་ནའི་མཆོད་པའོ། །དང་པོ་ལ་བཞི་ལས་ཤར་ནས་ཞི་བའི་མཆོད་པ་ནི། དག་བྱེད་ལྷ་ཡི་ཆུ་བོ་ཡན་ལག་བརྒྱད་དང་ལྡན་པའི་མཆོད་ཡོན་ནི་དཀར་ཞིང་བསིལ་བའི་རེག་བྱ་དང་ལྡན་པས་བསིལ་ཟེར་བྱེད་པ་སྟེ་ཟླ་བའི་ཁེངས་པ་ལ་འགྲན་ནུས་པའི་ག་བུར་གྱི་དྲི་ངད་དང་ལྡན་པའི་མཆོད་ཡོན་གྱི་སྡེ་ཞེས་མང་ཚིག་གིས་བསྟན་པ་དང༌། ཕྱག་ཞབས་བཀྲུ་བའི་ཁྲུས་ཆབ་སྟེ་ཞབས་བསིལ་ན་ཙནྡན་སྦྲུལ་གྱི་སྙིང་པོའི་ཕྱེ་མར་ཆུས་བརླན་པའི་འདམ་རྫབ་དང་ལྡན་པའི་དག་བྱེད་ཀྱི་རྫིང་བུ་རབ་ཏུ་དྭངས་པ་རྣམས་དང༌། ལྷ་ཡི་སྐྱེད་ཚལ་ལས་འོངས་པའི་མེ་ཏོག་ནི་ཁ་དོག་འཇའ་ཚོན་སྣ་ཚོགས་པའི་མདངས་རབ་ཏུ་བཀྲ་བ་ལྟར་ཁ་དོག་རིགས་མཐུན་པ་སོ་སོར་བསྡེབས་ཏེ་ཆུན་པོའམ་ཕོན་པོར་བྱས་པ་དང༌། བསུང་ཞིམ་བཟང་པོའི་བདུག་སྤོས་ནི་ལྷའི་དཔག་བསམ་ལྗོན་པ་ཡོངས་འདུ་ས་བརྟོལ་དུ་གྲགས་པའི་དྲུང་ནས་འཐུལ་བའི་ངད་ནི་དྲི་ཞིམ་པོ་གཞན་གྱིས་མཚོན་དུ་མེད་པར་ལྡང་བ་དང༌། སྣང་གསལ་མར་མེ་ནི་མུན་པའི་ཚོགས་ཐམས་ཅད་ཅིག་ཅར་དུ་འཕྲོག་པར་ནུས་པའི་ཉིན་མོར་བྱེད་པའི་གཟུགས་གསར་དུ་འོངས་པ་ལྟ་བུའི་གཟི་འོད་ཀྱིས་འོད་གཞན་མོག་པར་བྱེད་པ་དང༌། ཐུགས་ལ་སིམ་པར་བྱེད་པའི་བྱུག་པའམ་དྲི་ཆབ་ནི་རེག་ན་བདེ་ཞིང་ཡིད་དུ་འོང་བ་ལྷ་ཡི་ཆུ་བོ་གངྒཱའི་རྒྱུན་ལས་དྲངས་ཏེ་འབུལ་བ་དང༌། དམ་པའི་ཞལ་དུ་འབུལ་བར་འོས་པའི་ཞལ་ཟས་ནི་འཆི་མེད་བདུད་རྩི་མ་ལུས་པའི་རྩེ་མོར་འཐོན་པའམ་རབ་དང་ཕུལ་དུ་གྱུར་པ་འདི་ལ་རྩ་བའི་རོ་དྲུག་དང་ཡན་ལག་གིས་དབྱེ་བས་རོ་བརྒྱ་དང་ལྡན་པ་དང༌། སྙན་ཞིང་འཇེབས་པའི་རོལ་མོ་ནི་སྒྲ་གཅིག་ལའང་སྙན་འགྱུར་གྱི་ཡན་ལག་འབུམ་དང་ལྡན་པ་ཐོས་པ་ཙམ་གྱིས་རྣ་བར་སྙན་ཅིང་ཡིད་བདེ་སིམ་པར་བྱེད་པའི་སྒྲ་དབྱངས་དང༌། མཆོད་རྫས་དེ་དག་རེ་རེ་ལའང་མཆོད་པའི་ཡོ་བྱད་མ་ལུས་པ་རྣམ་པ་ཐམས་ཅད་པར་འཆར་བ། ནམ་མཁའི་ཁམས་ཀྱི་མཐའ་ཀླས་པ་སྟེ་རབ་འབྱམས་ནམ་མཁའི་ཁྱོན་རྣམས་ཀུན་ཏུ་རྒྱས་པར་བཀང་སྟེ་གང་ཞིང༌། མཆོད་པའི་ཡོ་བྱད་མ་ལུས་ཤིང་ལུས་པ་མེད་པ་ཐམས་ཅད་ཚོགས་པས་ཀྱང་ཕན་ཚུན་གཅིག་གིས་གཅིག་ལ་གོ་མི་འགེགས་ཤིང་དོག་པ་མ་མཆིས་པའི་བཀོད་པ་ཡིན་ཏེ་ཅི་ཕྱིར་ཞེ་ན། ངོ་མཚར་བའི་བཀོད་པ་འདི་ལྟ་བུ་གཞན་ལ་མི་འབྱུང་གི་འཕགས་པ་ཀུན་ཏུ་བཟང་པོའི་རྣམ་པར་འཕྲུལ་པ་ལས་བྱུང་བས་འདིར་ཡང་སྔགས་རྒྱ་ཏིང་འཛིན་གྱི་འཕྲུལ་ལས་མཆོད་པའི་སྤྲིན་རྣམ་པ་ཐམས་ཅད་པར་འཆར་བའི་ཀུན་བཟང་མཆོད་སྤྲིན་དུ་འབུལ་ལོ་ཞེས་པའོ། །གཉིས་པ་ལྷོ་ནས་རྒྱས་པའི་མཆོད་པ་ནི། ཁྱད་གཞི་བརྟན་པ་སྣོད་ཀྱི་འཇིག་རྟེན་དང་གཡོ་བ་བཅུད་ཀྱི་སེམས་ཅན་གྱི་བཀོད་པ་སྤྱིར་བསྟན་ནས་ཁྱད་ཆོས་སྣོད་ཀྱི་འཇིག་རྟེན་དེའི་ཁོར་ཡུག་ཆེན་པོའི་ནང་གི་རྒྱ་མཚོ་དང་གསེར་རིའི་བར་གྱི་རོལ་མཚོ་བདུན་ལ་སོགས་པ་རྒྱ་མཚོའི་དཀྱིལ་ཆེན་པོར་ཏེ་ཁྱོན་ཡངས་པ་རྣམས་སུ། ཀླུ་ཡི་དབང་པོ་རྣམས་ཀྱིས་ཡོངས་སུ་བཟུང་བའི་ནོར་བུ་རིན་ཆེན་ཐམས་ཅད་བློས་བླངས་ཏེ་བཀོད་ལེགས་པར་བསྟར་ནས་འབུལ་བ་དང༌། མཐོ་རིས་ལྷའི་འབྱོར་པ་རྒྱལ་ཆེན་རིགས་བཞི་པའི་ལྷ་རྣམས་ཀྱི་ལོངས་སྤྱོད་རི་རབ་ལ་བརྒྱན་པའི་ཚུལ་དུ་གནས་པས་ལྷུན་དུ་ཆགས་པ་དང་དེའི་རྩེ་མོར། སུམ་ཅུ་རྩ་གསུམ་པའི་གནས་ན་ལྷ་དབང་བརྒྱ་བྱིན་གྱི་མདུན་སར་འཆི་མེད་ལྷའི་ན་ཆུང་ལག་ཏུ་བཀྲ་ཤིས་པའི་རྫས་ཐོགས་པའི་ལྷ་མོ་བརྒྱད་ཀྱི་ཟློས་གར་བསྒྱུར་བ་དེ་ཡང་སྤྱན་གྱི་དགའ་སྟོན་དུ་སྦྱར་ཏེ་འབུལ་བ་དང༌། ལོངས་སྤྱོད་ཅི་འདོད་མོད་ལ་འབྱུང་བའི་ས་འོག་གཏེར་གྱི་བུམ་པ་བཟང་པོ་དང་མ་རྨོས་རང་དགར་འཁྲུངས་པའི་ལོ་ཏོག་གི་སྙེ་མ་གཡུང་དུ་ཟ་བས་བརྡལ་བའམ་ཁྱབ་པའི་ས་གཞི་དེར། ཕྱོགས་ཀྱི་མཐའ་བཞི་བསོད་ནམས་ཀྱི་སྟོབས་ཀྱིས་རྣམ་པར་གནོན་པའི་འཁོར་ལོས་བསྒྱུར་བའི་རྒྱལ་སྲིད་ཀྱི་འབྱོར་པའི་གཙོ་བོ་གསེར་གྱི་འཁོར་ལོ་སོགས་རིན་པོ་ཆེ་སྣ་བདུན་མཛེས་པར་བཤམས་པ་དང༌། རེ་འབྲས་ཡིད་བཞིན་དུ་སྟེར་བའི་དཔག་བསམ་ཤིང་གི་ནགས་སུ་འདོད་འཇོ་བ་ཡི་ཁྱུ་ཚོགས་བག་ཡངས་སུ་རྒྱུ་བ་དང༌། བདུད་དང་བདུད་ཀྱི་ཕྱོགས་ཐམས་ཅད་ལས་རྣམ་པར་རྒྱལ་བའི་རྒྱལ་མཚན་མངོན་མཐོ་བསྒྲེང་བའི་སྤྱི་བོའམ་རྩེ་མོར། ནོར་བུ་བསམ་འཕེལ་དབང་གི་རྒྱལ་པོ་ཏོག་ཏུ་བཀོད་པས་འདོད་དགུའི་ཆར་ཆེན་འབེབས་པའི་མཐུ་སྟོབས་དང་གཟི་བརྗིད་རབ་ཏུ་འབར་བའི་རྔོམ་བརྗིད་བགྱིད་པ་ཅན་འབུལ་བ་དང༌། དེར་མ་ཟད་གཞན་ཡང་སྲིད་པ་དང་ཞི་བའི་ཁོངས་སུ་ངོ་མཚར་དུ་བགྲངས་པར་འོས་པའི་ཚར་དུ་དངར་བ་ཡི། ཡོ་བྱད་ལྷ་ཀླུའི་མིའི་དབང་ཕྱུག་ཆེན་པོ་རྣམས་ཀྱིས་སྤྱད་བྱར་འོས་པའི་ལོངས་སྤྱོད་ཀྱི་དངོས་པོ་མ་ལུས་པ་རྣམས་ཀྱང་བློས་བླངས་ཏེ་འབུལ་བ་དང༌། ལོངས་སྤྱོད་དེ་དག་ལ་ཅི་ཙམ་སྤྱད་ཀྱང་མི་ཟད་པའི་དངོས་པོ་ཡིན་ཏེ་ཅི་ཕྱིར་ཞེ་ན་འཕགས་པ་ནམ་མཁའི་མཛོད་ཀྱི་རྣམ་འཕྲུལ་ཉིད་དུ་སྔགས་རྒྱ་ཏིང་འཛིན་མཐུས་འབུལ་གྱིས་བཞེས་ཤིག་ཅེས་པའོ། །གསུམ་པ་ནུབ་ནས་དབང་གི་མཆོད་པ་ནི། མིག་གི་ཡུལ་དུ་མཛེས་ཤིང་སྙིང་དུ་སྡུག་པའི་གཟུགས་ལ་བུད་མེད་ཀྱི་མཚན་ཕུན་སུམ་ཚོགས་ཤིང་མཛེས་པའི་དཔེ་བྱར་འོས་པ་དང་ལང་ཚོའི་དཔལ་གྱིས་འདོད་ལྡན་མཐའ་དག་གི་ཡིད་དབང་མེད་དུ་འགུགས་པར་བྱེད་པ་མ་དང༌། ལག་ཏུ་རྒྱུད་མངས་ལ་སོགས་པ་རོལ་མོའི་བྱེ་བྲག་སྣ་ཚོགས་ལ་དཀྲོལ་བའམ་སྒྲེང་ཞིང་སྙན་ཅིང་འཇེབས་པའི་ངག་གི་གླུ་སྒྲས་གཞན་ཡིད་དབང་མེད་དུ་འཆིང་བར་བྱེད་པ་མ་གནང༌། ཆགས་པའི་དྲོད་ཀྱིས་ལུས་ཀྱི་རྔུལ་ཆུའི་ཐིགས་པ་ཟག་པའི་དྲིའི་ངད་པ་ཞིམ་པོས་སྐྱེ་བོའི་བརྟན་པ་འཕྲོག་སྟེ་དབང་དུ་བྱེད་པ་མ་དང༌། ཟླ་བའི་བཞིན་རས་མཚར་པོའི་ངོས་ནས་མ་མཆུའི་སྦྲང་རྩི་མངར་མོའི་བདུད་རྩི་སྦྱིན་པས་གཞན་ཡིད་དབང་མེད་དུ་མྱོས་པར་བྱེད་པ་མ་དང༌། འཇམ་གཉེན་ལུས་ཀྱི་རེག་པ་སྤྱི་དང་ཁྱད་པར་པད་མ་ཅན་ཏེ་གསང་བའི་ཆུ་སྐྱེས་ཀྱི་ཟེ་བའི་རེག་པ་བདེ་བའི་དྲོད་ཀྱིས་ཀུན་དབྱངས་སེམས་སྤྱི་བོའི་གནས་ནས་ལྟུང་བར་བྱེད་པ་མ་དང༌། མདོར་ན་ལུས་ཅན་སྐྱེ་འགྲོ་ཡོངས་ཀྱི་ཡིད་འགུགས་པར་བྱེད་པའི་ལུས་མེད་འདོད་པའི་ལྷའི་མེ་ཏོག་གི་མདའ་ལྔ་པོ་རི་རབ་ཀྱི་རྩེ་ནས་འཕང་བས་འཇིག་རྟེན་གསུམ་པོ་མཐའ་དག་གི་ཡིད་དབང་མེད་དུ་གཡོ་བ་ལྟར། དཔལ་མགོན་འཁོར་དང་བཅས་པའི་ཐུགས་ཡིད་འགུགས་པར་བྱེད་པའི་ལས་ཅན་འདོད་ཡོན་གྱི་ལྷ་མོ་དེ་རྣམས་ཀྱང་སྔགས་རྒྱ་ཏིང་འཛིན་འཛོམས་པའི་གཞུ་ནས་འཕང་བའམ་སྤྲོས་པའི་ནང་གི་མདའ་ལྔ་དེ་རྣམས་ཀྱང༌། ཐུགས་གསུང་སྐུའི་དཀྱིལ་འཁོར་གྱི་ལྷ་ཚོགས་རྣམས་ལ་ཀུན་ཏུ་མཉེས་པར་བྱེད་པའི་མཆོད་པ་དམ་པར་ཏེ་མཆོད་པའི་མཆོག་ཏུ་འབུལ་ལོ་ཞེས་པའོ། །བཞི་པ་བྱང་ནས་དྲག་པོའི་མཆོད་པ་ནི། བསྒྲལ་བར་འོས་པའི་ཞིང་བཅུ་ལ་སོགས་པ་བསྟན་དགྲ་བོ་མ་ལུས་པ་རྣམས་གཞོམ་པར་བྱེད་པའམ་མཐར་བྱེད་པའི་འཆི་བདག་གི་འཚུབ་མའམ་རླུང་གིས་དཀྲུགས་པ་སྟེ་བསད་པར་གྱུར་པའི་ཁྲག དེ་ཉིད་མི་ཟད་པ་སྟེ་ཆེས་ཆེར་བསྒུལ་བའམ་གཡོམ་པའི་རྦ་རླབས་ཀྱི་གློང་འཁོར་དྲག་ཏུ་འཁྱིལ་བ་རལ་པ་གསིག་པ་ལྟ་བའི་བྱིངས་སམ་ཁྲོད་དུ། མི་རོ་རྟ་རོ་ལ་སོགས་པ་བསད་པའི་རོ་ཚོགས་རྣམ་པ་དུ་མ་ལང་ལོང་དུ་རྒྱུ་བ་ཅན་གྱི་ཁྲག་གི་རྒྱ་མཚོ་འདི་ཉིད། དམར་གྱི་ཨརྒྷཾ་སྟེ་རཀྟའི་མཆོད་ཡོན་ཆེན་པོར་ཕྱོགས་ཀུན་ནས་ཡོངས་སུ་བཀང་སྟེ་སྒྲེང་བོ་ཞེས་དམར་ཆེན་ཁྲག་གི་མཆོད་ཡོན་འབུལ་བའོ། །ནག་པོ་བརྩེགས་པ་དང་ཧ་ལ་ཧ་ལ་སོགས་དུག་གི་རྒྱལ་པོ་རྣམས་ཀྱི་བཅུད་ཞུ་ཞིང་འཁོལ་བའི་ཆུ་བོ་ལས། དུག་གི་རླངས་པ་མི་ཟད་པར་འཁྲུགས་པས་དགྲ་བོ་རྣམས་ཡིད་རྨོངས་པར་བྱེད་པ་དང་ལུས་རེངས་པར་བྱེད་པ་དང༌། སེམས་སྨྱོ་བར་བྱེད་པ་དང་ཁ་སྦུག་ཏུ་འབོགས་པར་བྱེད་པ་དང་དྲན་མེད་དུ་བརྒྱལ་བ་དང་འཆི་བར་བྱེད་ནུས་པའི་རྦ་རླབས་ཀྱིས། ས་གསུམ་གྱི་དྲེགས་པའི་གཙོ་བོ་འཇིགས་བྱེད་དུས་མཚན་སོགས་གདུག་པ་ཅན་མ་ལུས་པ་ལྷམ་ལྷུམ་དུ་བརྫིས་པའི་དཔལ་མགོན་ལྕམ་དྲལ་རྣམས་ཀྱི་ཞབས་བཟུང་རྣམ་པར་བཀྲུ་བར་བགྱིའོ་ཞེས་དུག་ཆུའི་ཞབས་བསིལ་འབུལ་བའོ། །མཚོན་ཆས་བསད་པའི་མི་རོའི་ཁོག་པ་ལས་བཏོན་པའི་རྒྱུ་མའི་ཐག་པ་ལ། ནག་ཕྱོགས་གཡུལ་ངོ་འཐབ་སྟེ་མདའ་མདུངསོགས་སྣ་ཚོགས་པའི་མཚོན་ཆ་དྲག་ཏུ་བསྣུན་ནས་དགྲ་རྣམས་བསད་ཅིང་དུམ་བུར་གཏུབས་པའི། མགོ་དང་ལག་པ་དང་མི་གསོག་དབང་པོ་ལྔ་དང་གློ་སྙིང་སོགས་དོན་ལྔ་དང་ཕོ་ལོང་སོགས་སྣོད་དྲུག་རྣམས་ཕྲེང་བར་རྒྱུད་པ་ནི། དུར་ཁྲོད་ཆེན་པོའི་མེ་ཏོག་གི་ཕྲེང་བ་སྤེལ་ལེགས་སུ་རྣམ་པར་སྦྲེལ་ལོ་ཞེས་དབང་པོའི་མེ་ཏོག་འབུལ་བའོ། །ཤ་ཆེན་བསྲེག་པའི་དྲིའི་ངད་པ་དྲག་ཏུ་འཐུལ་བས་དྲེགས་པ་ཅན་གྱི་འབྱུང་པོ་རྣམས་ཀྱིས་དྲི་དེ་ཚོར་མ་ཐག་ཏུ་རྔམས་ཤིང་འཇིགས་ནས་ཅ་ཅོའི་སྒྲ་དྲག་ཏུ་འཁོལ་བར་འགྱུར་བའི། རབ་ཏུ་འཇིགས་པའི་དུ་བ་ཁམ་ནག་འཚུབས་པའི་དུད་སྤྲིན་གྱིས་སྣང་བའི་གོ་སྐབས་འཕྲོག་པས་མུན་པའི་སྨག་རུམ་དུ་གྱུར་བའི་དཀྱིལ་ལམ་མཐིངས་སུ། མེ་སྟག་དམར་པོ་ཚ་ཚ་སྐར་མདའ་ལྟར་འོག་ཏུ་ལྟུང་བ་དང་ཕན་ཚུན་ཀུན་ཏུ་རྒྱུག་པར་བྱེད་པའི། གདུག་པ་ཅན་བསྒྲལ་བའི་ཤ་ཆེན་གྱི་དྲི་ང་བ་ཅན་ཐམས་ཅད་དཔལ་གྱི་མགོན་པོར་འཁོར་བཅས་མཉེས་པའི་སྤོས་སུ་སྦྱར་རོ་ཞེས་གསུར་ཆེན་གྱི་བདུག་སྤོས་འབུལ་བའོ། །གང་གི་འོད་ཚོགས་མི་བཟད་པའི་དཔལ་གྱིས་ཉིན་མོར་བྱེད་པ་གསར་པའི་འོད་ཀྱང་བསད་པ་དང་དེའི་དམར་བའི་ཁྲག་གི་རྒྱུན་བབ་པས། ཕྱོགས་ཀྱི་བུ་མོའི་གདོང་ལ་ཁྲག་གིས་འཐུག་པོར་བྱུག་པར་འདོད་པ་ལྟ་བུའི་དམར་བའི་རྣམ་པ་ཅན་དུ་གྱུར་པ་དང༌། རོ་རས་ཀྱི་སྡོང་བུ་ལ་སྦྲང་ཆེན་ཏེ་མིའི་ཞུན་གྱིས་སྦངས་པ་དེར་སྦར་བའི་མེ་འོད་ཚ་ཚ་འཕྲོ་བའི་ཚ་ངར་ཅན་དེ་ཉིད་ཀྱིས། ཕྱོགས་བཅུ་མ་ལུས་པའི་མུན་ཁམས་ཐམས་ཅད་འཇོམས་པ་ལ་མཐར་བྱེད་ཀྱི་འཆི་བདག་གཏུམ་པོ་ཇི་ལྟ་བར་རྨེག་མེད་དུ་བཏང་ངོ་ཞེས་ཚིལ་ཆེན་གྱི་མར་མེད་འབུལ་བའོ། །ལྷ་མིན་གྱི་གཡུལ་དུ་ཆས་པའི་གླང་ཆེན་ས་སྲུང་གི་ཟླ་བོ་ལྷའི་དམག་དཔོན་རྣམས་ཀྱིས་ཕ་རོལ་དགྲ་སྡེ་མཐོང་བ་ཙམ་གྱིས་ཞེ་སྡང་གྱི་མེ་རབ་ཏུ་འབར་བའི་དྲོད་ཀྱིས་གླང་ཆེན་གྱི་འགིའུ་ཝང་བཞུ་ཞིང༌། གླང་པོའི་མྱོས་ཆང་དུ་གྲགས་པའི་མྱོས་བྱེད་མི་བཟད་པ་བླུད་པའི་ཤུགས་ཀྱིས་རྦད་པས་འགྲམ་པ་ནས་རྔུལ་ཆུའི་རྒྱུན་བཟང་པོ་ཟག་པའི། འགིའུ་ཝང་དྲི་བཟང་པོ་འཐུལ་བ་ལ་ངང་གིས་འཁོར་བའི་བུང་བའི་ཚོགས་ཀྱི་གཏེར་འཛིན་པའི་རྒྱུན་བབ་པ་འདིས། ཐུགས་ལ་སིམ་པའི་བདེ་བ་སྐྱེད་པའི་བྱུག་པ་མཆོག་ཏུ་བྱས་སོ་ཞེས་འགིའུ་ཝང་གི་དྲི་ཆབ་འབུལ་བའོ། །ཤར་ལ་སོགས་པའི་ཕྱོགས་རྣམས་ཐམས་ཅད་དཔུང་ཚོགས་ཡན་ལག་བཞིའི་ཆར་སྤྲིན་གྱིས་བཀབ་ནས་མཚན་མོར་བུར་གྱུར་པའི་དུས་སུ། མཚོན་ཆར་རལ་གྲི་གནམ་དུ་གདེངས་པའི་མེ་འོད་ཀྱི་གློག་གཡོ་ཞིང་མདའ་དང་མདའ་བོ་ཆེ་ལ་སོགས་པ་མཚོན་ཆ་རྣོན་པོའི་ཆར་དང་ལྷན་ཅིག་གནམ་ལྕགས་ཀྱི་མེ་ལྕེ་དྲག་ཏུ་འབབ་པས། བདུད་བཞི་བདུད་ཀྱི་དམག་ཚོགས་ཐམས་ཅད་ཁ་བཏགས་ཏེ་དེ་དག་གི་བླ་ཚེ་སྲོག་དབུགས་ཤ་རུས་གློ་སྙིང་སོགས་རི་ལྟར་སྤུངས་ཏེ། བདུད་ཀྱི་གཡུལ་ངོ་ལས་རྒྱལ་བའི་དགའ་སྟོན་ཆེན་པོ་སྲིན་པོའི་གྲོང་གི་མདུན་ས་ལྟར་བསྒྲིགས་ཏེ་སྙིང་སྣའི་ཞལ་ཟས་འབུལ་བའོ། །ནག་པོ་སྡིག་པའི་ལས་ལ་སྤྱོད་པའི་བསྒྲལ་བའི་ཞིང་དུ་གྱུར་པ་རྣམས་ལ་བཀའ་ཡི་ཆད་ལས་བཟོད་པར་དཀའ་བ་དྲག་པོ། ཐོག་འབབ་ཏུ་ལྷུང་བས་གཡོ་ཅན་སྡིག་ཏོ་ཅན་ཁོ་རང་དང་དེ་ཡི་ཕྱོགས་སུ་གཏོགས་པ་ཐམས་ཅད། དཔའ་འཁུམས་ཤིང་ཅི་བྱ་གཏོལ་མེད་མྱ་ངན་གྱི་ཁང་བུར་ཞུགས་ཏེ་ངུ་བའི་སྒྲ་དང༌། རང་ཕྱོགས་གཡུལ་ལས་རྒྱལ་བའི་དགའ་སྟོན་དུ་དཀར་པོ་ཆོས་ཀྱི་དར་ཆེན་འཐོན་པོར་འཕྱར་བ་དང་ལྷན་ཅིག་པའི་དགའ་བའི་དབྱངས་སྙན་སྒྲོག་པའི་རོལ་མོར་སྦྱར་ཏེ་འབུལ་ལོ་ཞེས་སྙན་པའི་རོལ་མོ་འབུལ་བའོ། །གཉིས་པ་ནང་མཆོད་ནི། བླ་མེད་སྤྱི་ལ་གྲགས་པའི་ནང་མཆོད་བདུད་རྩི་སྨན་གྱི་མཆོད་པ་ལས་བཞིར་དབྱེ་བས་ཞི་བའི་སྨན་ཕུད་ནི་རྒྱ་ཇ་ཚེ་རིང་ལྗོན་པའི་འདབ་མ་དཔག་བསམ་ཤིང་ཞེས་སྒྲོ་བཏགས་ཏེ་དེའི་བཅུད་ཐང་ཆེན་དུ་གྲགས་པ་དང་རྒྱས་པའི་སྨན་ཕུད་ཛ་གད་དཔའ་བོའི་བཏུང་བ་མྱོས་བྱེད་དུ་གྲགས་པའི་ཆང་གི་དྭངས་མའི་ཕུད་དང༌། དབང་གི་སྨད་ཕུད་པདྨའི་ཟིལ་དངར་ཏེ་མེ་ཏོག་གི་བཅུད་སྦྲང་རྩིར་གྲགས་པ་དང་དེ་གསུམ་ལ་བདུད་རྩིའི་རྒྱུད་ལས་གསུངས་པ་ལྟར་རྩ་བ་བརྒྱད་ལ་ཡན་ལག་གི་དབྱེ་བ་སྟོང་དུ་སྦྱར་བའི་དམ་རྫས་ར་ས་ཡ་ན་ཞེས་བདུད་རྩིའི་ཆོས་སྨན་དུ་གྲགས་དེས་ཁ་བསླན་པ་དང༌། དྲག་པོའི་སྨན་ཕུད་སྔོན་ལྷ་དང་ལྷ་མིན་འཐབ་ཚེ་ལྷ་མིན་གྱི་ཁྲག་ས་ལ་ལྷུང་བ་ལས་སྐྱེ་བར་གྲགས་པའི་སྒོ་སྐྱ་དྲི་ངན་དག་གིས་སྦགས་པའི་རྫས་དེར་དེང་སང་གཡུ་སྐྱེམས་སུ་བོད་པ་དེ་དང་མདོར་ན་དེ་དག་ཐམས་ཅད་ཀྱང་སྦྱངས་རྟོགས་སྦར་བས་དྲི་བཟང་ཞིང་རོ་བདའ་བ་དང་ནག་གསོ་འཆི་སློང་ཅན་གྱི་ནུས་ལྡན་དུ་བྱིན་གྱིས་བརླབས་པས། འཆི་མེད་ལྷའི་བདུད་རྩིའི་ཁེངས་པའམ་ང་རྒྱལ་ཡང་འཕྲོག་ནུས་པའི་རོ་བཅུད་ཕུན་སུམ་ཚོགས་པར་བྱས་པ་དེས་མཆོད་དོ་ཞེས་པའོ། །གསུམ་པ་གསང་མཆོད་ནི། བླ་མེད་ལུགས་ལ་ཆགས་རྟོག་བདེ་བ་ཆེན་པོར་བསྒྲལ་བས་རཀྟ་གསང་མཆོད་དུ་འཇོག་པ་ལ་ལས་བཞིར་དབྱེ་བས་ཞི་བའི་རཀྟ་ནི་ཀུནྡ་བྱང་ཆུབ་ཀྱི་སེམས་འབྱོངས་པའི་བརྡ་ཐབས་སུ་མཚེ་དང་མཚན་གྱི་ཁུ་བ་སྦྱར་བའི་རཀྟ་འོ་མའི་མཚོ་དང༌། རྒྱས་པའི་རཀྟ་ཁམས་དཀར་དམར་འདྲེས་པའི་བརྡ་ཐབས་སུ་འདོད་འཇོ་བ་མོའི་ཞོ་ལ་འབྱུང་བའི་རྩི་ཁྲག་སྟེ་དམར་རྩིར་གྲགས་པ་དེ་བཞུར་ནས་བཏབ་པ་དང༌། དབང་གི་རཀྟ་བདེ་ཆེན་སྦྱོར་བའི་བརྡ་ཐབས་སུ་བུད་མེད་མཚན་ཉིད་དང་ལྡན་པ་མ་དང་གཟུགས་འཚོང་མའམ་སྨད་འཚོང་མར་གྲགས་པའི་བྷ་གའི་རྡུལ་ཏེ་ཟླ་མཚན་སིནྡྷུ་ར་ཞེས་གྲགས་པ་དང༌། དྲག་པོའི་རཀྟ་དུག་གསུམ་དབྱིངས་སུ་བསྒྲལ་བའི་བརྡ་ཐབས་སུ་དགྲ་བགེགས་བསྒྲལ་བའི་དམར་ཆེན་ཏེ་བསད་ཁྲག་དྲོན་མོ་རྦ་རུ་འཛག་པ་དེས་མཆོད་དོ་ཞེས་མཐའི་གསལ་བྱེད་ཀྱི་སྒྲ་མཆོད་དོ་ཞེས་པ་གོང་གི་སྨན་རཀ་སོ་སོར་སྦྱར་དགོས་པའང་ཤེས་པར་བྱའོ། །བཞི་པ་དེ་ཁོ་ན་ཉིད་ཀྱི་མཆོད་པ་ནི། སྦྱོར་ཡུམ་ཙནྜི་ཀ་གཏུམ་མོའི་དབང་ཕྱུག་མའི་གསང་བའི་ཆུ་སྐྱེས་རྡོ་རྗེ་དབྱིངས་ཀྱི་དབང་ཕྱུག་མར་གྲགས་པ་དེ་ཉིད་མེ་ཏོག་ཀུ་མུད་རྣམ་པར་རྒོད་པའི་གཟུགས་སུ་བཀོད་པའི་གེ་སར་རམ་ཟེ་བའི་རྩེར། དཔལ་འཁོར་ལོའི་མགོན་པོ་མཧཱ་ཀཱ་ལ་ཡབ་ཡུམ་རྗེས་ཆགས་ཀྱི་མེས་ཐབས་མཆོག་དཀར་ཆའི་དྭངས་མ་རྡོ་རྗེ་ཟླ་བ་བཞུ་བའི་རྒྱུན་བབ་པ་དེ་ཉིད་བསིལ་ཟེར་བྱེད་པ་ཟླ་བའི་གཟུགས་སུ་བཀོད་པའི་ཟེར་མ་ཆོས་འབྱུང་དུ་ལྷུང་བས་ཡས་བབ་ཀྱི་དགའ་བཞི་ཉམས་སུ་བསྟར་བའི་མོད་ལ་རྟབ་རྟབ་པོར་ཏེ་དེ་མ་ཐག་ཏུ། ཤེས་རབ་དམར་ཆའི་དྭངས་མ་རྡོ་རྗེ་ཉི་མའི་རྡུལ་དབུ་མས་སྣར་འོངས་པ་དེ་ཉིད་ཉིན་མོར་བྱེད་པའི་གཟུགས་སུ་བཀོད་པའི་འོད་ཀྱིས་མདུན་བསུས་ནས་དཀར་དམར་ལྷན་ཅིག་འདྲེས་པའི་དྭངས་མ་སླར་ཡང་ནི་མས་བརྟན་གྱིས་ཚུལ་གྱིས་འཁོར་ལོ་བཞི་པོ་ལུགས་ལྡོག་ཏུ་གྱེན་དུ་ཕྱོགས་པའི་མཐར། སྤྱི་བོ་བདེ་ཆེན་འཁོར་ལོ་ནམ་མཁའི་གཟུགས་སུ་བཀོད་པའི་མཁའ་ལ་འཛེག་པ་ལས་བྱུང་བའི་ཐབས་ཤེས་བདེ་སྟོང་ཨེ་ཝཾ་ཟུང་འཇུག་ཆེན་པོ་དབྱེར་མེད་རོ་གཅིག་པར་ཞུགས་པ་དེས་མཆོད་དོ་ཞེས་པའོ།། །།གསུམ་པ་ཚོགས་མཆོད་བཤད་པ་ལ་གསུམ། བྱིན་རླབས། སྤྱན་འདྲེན། ཚོགས་མཆོད་འབུལ་བའོ། །དང་པོ་ནི། ཨོཾ་མ་དག་པ་སོགས་གོ་སླ་ལ་འོག་ནས་ཀྱང་འབྱུང་བས་ཤེས་སོ། །ཆོས་ཅན་ཐམས་ཅད་ལ་ཁྱབ་པའི་ཆོས་ཉིད་བདེ་བར་གཤེགས་པའི་སྙིང་པོའམ་སེམས་ཀྱི་རང་བཞིན་འོད་གསལ་བའི་དབྱིངས་དེ་ཉིད་སྲིད་པ་ཁམས་གསུམ་འཁོར་བ་དང་ཞི་བ་མྱང་འདས་ཀྱི་བཀོད་པ་མ་ལུས་པ་ཐམས་ཅད་ཕྱོགས་དུས་ཀུན་ཏུ་འགོག་པ་མེད་པར་རྣམ་པ་ཐམས་ཅད་པར་འཆར་བའི་རྩ་བའམ་གཞི་ཡིན་པས་ན་མ་ཞེས་བརྗོད་པ་ཡིན་ལ། དེ་ནི་འཁོར་འདས་ཀུན་གྱི་སྤྱི་དཔལ་ཡིན་པ་དང་དབྱིངས་ཀྱི་རྗེ་མོ་རྗེ་བཙུན་རྡོ་རྗེ་རྣལ་འབྱོར་མའམ་རྡོ་རྗེ་ཡན་ལག་མ་ཞེས་མཚན་གྱི་རྣམ་གྲངས་སུ་མཛད་ཅིང་གནས་ལུགས་དོན་གྱི་མ་མོ་དེའི་རྣམ་འཕྲུལ་གྱི་རོལ་པ་ལས་ཆོས་ཅན་གྱི་རྣམ་པ་ཇི་སྙེད་པར་ཤར་བས། དོན་ལ་མཆོད་བྱ་མཆོད་བྱེད་སོགས་མི་དམིགས་ཀྱང་དེའི་རྩལ་སྣང་མ་འགགས་པར་འཆར་བས་ཚོགས་གཉིས་སྒྱུ་མ་ལྟ་བུ་བསགས་དགོས་པས་ཚོགས་ཀྱི་སྣོད་དེ་ཡང་རྒྱུད་སྡེ་ལས་གསུངས་པའི་མཚན་ཉིད་ཀུན་དང་ལྡན་ཞིང་ངོ་བོ་ཐབས་ཤེས་གཉིས་སུ་མེད་པའི་ཡེ་ཤེས་ཀྱི་རང་བཞིན་དུ་དག་པའི་ཀ་པཱ་ལ་ཕྱི་དཀར་ལ་ནང་དམར་བ་དང༌། དེ་ཡང་རྒྱ་ཁྱོན་བསམ་གྱི་མི་ཁྱབ་པ་མཐའ་བྲལ་ནམ་མཁའ་ཡངས་པའི་ཁྱོན་ཙམ་དང་མཉམ་པའི་ནང་དུ། ཨ་རཱ་ལི་ནི་དགྱེས་པར་རོལ་བ་ལ་འཇུག་པས་དམ་ལྡན་གྱི་རྣལ་འབྱོར་ཕོ་མོ་རྣམས་ཚོགས་འཁོར་གྱི་ནང་དུ་འདུས་པ་ལ། བཟའ་བའི་དམ་ཚིག་ཤ་ལྔ་བདུད་རྩི་ལྔར་དགྱེས་མགུར་རོལ་བའི་སླད་དུ་འདོད་ཡོན་གྱི་ལོངས་སྤྱོད་ཚོགས་ཀྱི་རྫས་མཆོག་འདི་རྣམས་མི་ཟད་པ་རྒྱན་གྱི་འཁོར་ལོར་བྱིན་གྱིས་བརླབ་བྱ། རིགས་གསུམ་གྱི་ས་བོན་ཧ་ཧོ་ཧྲཱིཿ གསུམ་གྱིས་རིམ་པ་བཞིན་དུ་ཁ་དོག་དྭང་བ་དྲི་བཟང་བ་རོ་བརྒྱ་དང་ལྡན་པའི་ཕུན་སུམ་ཚོགས་པ་ཐམས་ཅད་ཀྱི། མཆོག་ཏུ་གྱུར་པ་ནི་རྣམ་པའི་ཆ་ལས་དབྱིངས་ཀྱི་རྣམ་འཕྲུལ་གྱི་མདངས་སམ་སྣང་ཚུལ་ཡིན་པའི་ཕྱིར་རྣམ་པ་ཀུན་གྱི་མཆོག་དང་ལྡན་པའི་ཤེས་རབ་སྟོང་པ་ཉིད་ནི་རྣམ་པ་ཐམས་ཅད་པའི་མཆོག་ཡིན་པས་ན་དཔྱིད་ཅེས་བརྗོད་དོ། །ཡང་རྒྱལ་བའི་རྡོ་རྗེ་གསུམ་གྱི་ས་བོན་ཨོཾ་ཨཱཿཧཱུཾ་གསུམ་དང་ཤུགས་བསྟན་ཧོཿཡིག་བཅས་བཞི་པོ་རིམ་པ་བཞིན་དུ་མ་དག་པའི་དངོས་པོ་སྦྱངས་པ་དང་མི་བཟད་པ་ནམ་མཁའི་མཛོད་དུ་རྟོགས་པ་དང་ཁ་དོག་དྲི་རོ་ནུས་པ་མཆོག་ཏུ་སྦར་བ་དང་ཟག་མེད་ཡེ་ཤེས་ཀྱི་བདུད་རྩིར་བྱས་པ་སོགས་བསམ་གྱིས་མི་ཁྱབ་པར་སྣང་བས་ན། ངོ་བོའི་ཆ་ལས་འཁོར་འདས་ཀུན་གྱི་དཔལ་དུ་གྱུར་པའི་ཕྱིར་མཆོག་ཏུ་མི་འགྱུར་བའི་ཐབས་བདེ་བ་ཆེན་པོའི་གནས་ལུགས་ཀྱི་རང་བཞིན་དུ་གྲུབ་པ་དང༌། དེ་ལྟར་ཤེས་རབ་སྟོང་པ་ཉིད་དང་ཐབས་མཆོག་བདེ་བ་ཆེན་པོ་གཉིས་ཡེ་ནས་རང་གི་སེམས་དང་འབྲལ་མི་ཤིས་པའི་རང་བཞིན་ཡིན་པས་ན་ས་ཧ་ཛ་ཞེས་ལྷན་ཅིག་སྐྱེས་པའི་དོན་གྱིས་བསྙད་པ་དང་དེ་ཡིན་པ་ལ་ཡིན་པར་ཤེས་མཁན་རིག་བྱ་རིག་བྱེད་མེད་པའི་ཚུལ་གྱིས་རྟོགས་པ་ནི་སོ་སོ་རང་རིག་གི་ཡེ་ཤེས་ཞེས་བྱ་བ་ཡིན་ལ་ཡེ་ཤེས་དེས། ཐབས་ཤེས་ཟུང་འཇུག་གམ་ཨེ་ཝཾ་ཁ་སྦྱོར་གྱི་འཁོར་ལོ་འབྲལ་མེད་རོ་གཅིག་ཏུ་རྣལ་འབྱོར་པའི་བློ་ངོར་བསྡམ་པར་བྱའོ་ཞེས་མཉམ་པར་བཞག་པའོ། །གཉིས་པ་སྤྱན་འདྲེན་པ་ལ་བཞི་ལས། དང་པོ་བླ་མ་ནི། བླ་མའི་ཐུགས་རྡོ་རྗེ་བདེ་སྟོང་ཟུང་འཇུག་ལྷན་སྐྱེས་ཡེ་ཤེས་ཀྱི་སྐུ་ནི་ཕྱོགས་དུས་རྒྱལ་བ་ཀུན་གྱི་རང་བཞིན་ནམ་དངོས་པོ་སྟེ་སངས་རྒྱས་དཀོན་མཆོག་དང༌། བླ་མའི་གསུང་རྡོ་རྗེ་ལོངས་སྤྱོད་རྫོགས་པའི་སྐུ་ནི་ཆོས་ཕུང་བརྒྱད་ཁྲི་བཞི་སྟོང་སོགས་ཆོས་ཀྱི་འཁོར་ལོ་གཙོ་བོར་གྱུར་པའི་བརྟན་གཡོའི་སྒྲ་སྐད་རྣམ་པ་ཐམས་ཅད་པར་འཆར་བ་སྟེ་ཆོས་དཀོན་མཆོག་དང༌། བླ་མའི་སྐུ་རྡོ་རྗེ་རྣམ་པ་ཀུན་ལྡན་ཏེ་སྣ་ཚོགས་པའི་གཟུགས་བརྙན་དུ་སྤྲུལ་པའི་སྐུ་ནི་ཐེག་གསུམ་འཕགས་པའི་ཚོགས་སྤྱི་དང་ཐུན་མོང་མ་ཡིན་པའི་ཚོགས་ཀྱི་མཆོག་དཔའ་བོ་རྣལ་འབྱོར་མའི་འཁོར་ལོ་སྟེ་དགེ་འདུན་དཀོན་མཆོག་ཏུ་ངེས་པ་དང༌། སྐྱབས་གནས་མཆོག་གསུམ་གྱིས་འདུས་པའམ་རིགས་དང་དཀྱིལ་འཁོར་མ་ལུས་པའི་ཁྱབ་བདག་ཆེན་པོ་དྲིན་ཅན་རྩ་བའི་བླ་མ་ཆོས་སྐུ་རྡོ་རྗེ་འཆང་དང་རྣམ་དབྱེར་མ་མཆིས་པའི་རྗེ་དེ་ཉིད་ལ། འཁོར་བརྒྱུད་པའི་བླ་མ་ཁྲོམ་ཚོགས་པ་ལྟར་ཉི་ལི་ལིས་བསྐོར་བ་དང༌། ཐམས་ཅད་ཀྱང་སྐུ་ཆགས་ཅན་གྱི་རྣམ་པ་ཅན་དུ་མཛེས་པའི་རུས་རྒྱན་རིན་པོ་ཆེའི་རྒྱན་ཆ་སོགས་ཁྲོ་ལོ་ལོས་བརྒྱན་པ་དང༌། གསུང་ཐེག་པ་ཆེན་པོ་གསང་བ་སྔགས་ཀྱི་ཆོས་སྒྲ་འུ་རུ་རུས་བསྒྲག་པ་དང༌། ཐུགས་འགྲོ་བའི་དོན་ལ་དགྱེས་པའི་རྫུ་འཕྲུལ་གྱི་གར་སྟབས་སྣ་ཚོགས་ལིང་ངེ་ངེས་བསྒྱུར་བ་དང༌། ངེད་ཅག་དད་ལྡན་གྱི་བུ་སློབ་རྣམས་ཀྱི་ཚོགས་ཀྱི་དཔོན་ནམ་མགོན་ལ་གཤེགས་ནས། བཅུད་དམ་རྫས་ཚོགས་ཀྱི་ཡོ་བྱད་རྣམས་ལ་བདུད་རྩིར་བསྒྱུར་བའི་བྱིན་རླབས་ཞུ་བ་དང༌། མཐར་ཐུག་མཆོག་གི་དངོས་གྲུབ་དང་གནས་སྐབས་ཐུན་མོང་གི་དངོས་གྲུབ་ཐམས་ཅད་ཡིད་བཞིན་དུ་གནང་ནས་ཀྱང༌། མྱུར་དུ་རིགས་ཀྱི་བདག་པོ་ཡབ་གཅིག་བླ་མ་ཁྱེད་རང་དང་མཉམ་པར་བྱིན་གྱིས་རློབས་ཤིག་ཅེས་པའོ། །གཉིས་པ་ཡི་དམ་ནི། དོན་དམ་ཡེ་ཤེས་ཀྱི་དཀྱིལ་འཁོར་དང་ཀུན་རྫོབ་གཟུགས་སྐུའི་དཀྱིལ་འཁོར་གྱི་འཁོར་ལོ་པདྨའི་སྙིང་པོ་ཅན་གྱི་ཡི་དམ་གྱི་ལྷ་ཚོགས་ཀུན། གྲངས་དང་རིས་སུ་ཆད་པར་མེད་པ་རྒྱལ་བ་རྒྱ་མཚོ་ཡབ་ཡུམ་སྲས་དང་བཙུན་མོ་ཕྱག་བརྙན་དང་བཅས་པའི་ཟེའུ་འབྲུས་བར་མེད་དུ་གང་བ་ལས། བདག་ཅག་སྒྲུབ་པ་པོ་རྣམས་ལ་དངོས་གྲུབ་རྣམ་གཉིས་ཀྱི་ཟིལ་དངར་ཅི་དང་ཅི་འདོད་པ་ཐམས་ཅད། ཡིད་ཀྱི་རེ་བ་ཇི་ལྟ་བ་བཞིན་དུ་འབྱུང་བར་མཛད་པའི་ལྷག་པའི་ལྷ་སྟེ་ཚེ་རབས་ཀྱི་ལྷའམ་མེ་ཏོག་ཕོག་པའི་ལྷ་ནི་རང་གི་ཡི་དམ་དུ་བཅས་ཏེ་བསྒྲུབ་པར་བྱ་བའི་ལྷ་ཡིན་པར་རང་གི་ཡི་དམ་གྱི་ལྷ་གཙོ་བོ་དེ་ལ། འཁོར་ཡི་དམ་གྱི་ལྷ་ཚོགས་གྲངས་མེད་པ་ཐམས་ཅད་ཀྱིས་ཉི་ལི་ལི་སོགས་སྔར་བཞིན་ནོ། །གསུམ་པ་མཁའ་འགྲོ་ནི། ནང་ཡེ་ཤེས་ཀྱི་ཉི་མ་དམར་ཆ་གཏུམ་མོའི་མེ་དང་ཟླ་བ་དཀར་ཆ་བྱང་སེམས་ཀྱི་ཧཾ་ཡིག་དང་དེ་གཉིས་རྣམ་པར་དག་པའི་རྫུ་བའམ་འཕྲུལ་ལས་འཆར་བའི་མཁའ་འགྲོ་མ་རྣམས་ཀྱིས། བདག་ཅག་སྒྲུབ་པ་པོའི་ཕྱི་ནང་གསང་བའི་བར་ཆད་ཀྱི་མུན་པ་མ་ལུས་པ་ཕ་མཐར་སེལ་བར་བྱེད་ཅིང༌། ཡིད་ཐ་མལ་དུ་སྣང་བའི་མཚན་འཛིན་ལས་སྐྱོབ་པར་བྱེད་ཅིང་བདེ་སྟོང་ལྷན་སྐྱེས་ཀྱི་སྣང་བ་ཀུན་སྟོན་པ་མོ། རྒྱལ་ཡུམ་རྡོ་རྗེ་བཙུན་མོའམ་ཕག་མོ་རིགས་ལྔའི་སྡེ་དང་བཅས་པ་ལ། འཁོར་ཡེ་ཤེས་དང་ལས་ལས་གྲུབ་པའི་གནས་གསུམ་གྱི་དཔའ་བོ་དང་ཌཱ་ཀི་མ་མོའི་ཚོགས་ཀྱི་ཉི་ལི་ལི་སོགས་སོ། །བཞི་པ་ཆོས་སྐྱོང་ནི། ཁོང་ཉོན་མོངས་པ་དང་ཕུང་པོ་དང་འཆི་བདག་དང་ལྷའི་བུའི་བདུད་དེ་བདུད་བཞི་དང་དེའི་ཕྱོགས་སུ་གཏོགས་པ་ནག་པོ་བདུད་སྡེའི་གཡུལ་ངོ་རླག་པར་བྱེད་པའི་ཆེད་དུ། དཔལ་རྒྱལ་བ་རྒྱ་མཚོ་རྣམས་ཀྱིས་ཞི་བས་མི་འདུལ་བའི་མ་རུངས་པ་རྣམས་ལ་ཐུགས་སྙིང་རྗེའི་སྟོབས་ཀྱིས་རྣམ་འགྱུར་དྲེགས་པའི་ཚུལ་སྟོན་པའི། ལྷ་སྐུ་ཁྲོ་བོའི་བཀོད་པ་མི་བཟད་པ་ཚད་ལས་བརྒལ་བ་ལྟ་བུ་ཁྲོས་པ་དང་བདུད་དང་བདུད་ཀྱི་ཕྱོགས་གཞོམ་པ་ལ་མཐུ་སྟོབས་ཐོགས་པ་མེད་པའི་དཔའ་བོའི་སྡེ། དཔལ་ཡེ་ཤེས་ཀྱི་མགོན་པོ་མཧཱ་ཀཱ་ལ་ལྕམ་དྲལ་ཏེ་ཡབ་ཡུམ་རྣམས་ལ། འཁོར་བཀའ་སྡོད་དྲེགས་པའི་ཚུལ་འཛིན་པའི་ལྷ་སྲིན་སྡེ་བརྒྱད་རྣམས་ཀྱིས་ཉི་ལི་ལི་སོགས་སོ། །གསུམ་པ་ཚོགས་འབུལ་བ་ལ་བཞི་ལས། དང་པོ་བླ་མ་ལ་འབུལ་བ་ནི། བསྟེན་བྱར་འོས་པ་མཚན་ཉིད་ཀུན་ལྡན་གྱི་རྗེ་བཙུན་བླ་མ་གང་གི་ཕྲིན་ལས་ཀྱི་རོལ་པ་སྲིད་པ་དང་ཞི་བའི་གདུལ་བྱ་ཐ་དད་པ་རྣམས་ལ་ལས་ཚུལ་གང་དང་གང་གིས་ཕན་པ་དེ་དང་དེའི་མཛད་པ་ཐམས་ཅད་ཅིག་ཅར་དུ་སྟོན་པ་སྟེ། དཔེར་ན་ནམ་མཁའི་ཟླ་བ་གཅིག་གིས་ཆུ་སྣོད་བྱེ་བ་ཕྲག་བརྒྱར་གནས་པའི་ཆུ་དྭངས་མ་དང་རྙོག་པ་ཐམས་ཅད་དུ་ཟླ་བའི་གཟུགས་བརྙན་འཆར་བ་བཞིན་འཁོར་འདས་ཀྱི་གདུལ་བྱའི་བློ་དང་འཚམས་པར་གང་ལ་གང་འདུལ་གྱི་སྣང་བ་འགོག་པ་མེད་པར་ཤར་བའི་དཀྱིལ་འཁོར་རྒྱ་མཚོའི་འཆར་གཞི། དཔལ་མཆོག་དང་པོའི་སྐྱེས་བུའམ་གདོད་མའི་མགོན་པོ་ཁྱབ་བདག་རྡོ་རྗེ་འཆང་ཆེན་པོ་དང་རྣམ་དབྱེར་མ་མཆིས་པའི་དཔལ་ལྡན་རྩ་བའི་བླ་མའི་ཞབས་དང༌། རྒྱལ་བ་རྡོ་རྗེ་འཆང་ཆེན་ནས་རྩ་བའི་བླ་མའི་བར་དུ་བྱོན་པའི་བཀའ་བརྒྱུད་ཀྱི་རྗེ་བཙུན་བླ་མ་གྲུབ་ཐོབ་རྒྱ་མཚོ་ལྟ་བུ་རྣམས་ལ། མི་བདག་གི་ལུས་དང་དུས་གསུམ་དུ་བསགས་པའི་དགེ་བ་དང་རང་ལ་དབང་བའི་ལོངས་སྤྱོད་ཀྱི་དངོས་པོ་ཀུན་གཅིག་ཏུ་བསྡོམས་ཏེ། སྔགས་གསང་བ་ཆེན་པོ་བླ་མེད་རྡོ་རྗེ་ཐེག་པའི་དམ་ཚིག་རྣམས་ལས་ཁྱད་པར་བཟའ་བའི་དམ་ཚིག་གི་རྫས་ཤ་ལྔ་བདུད་རྩི་ལྔའི་རང་བཞིན་དུ་བྱས་པ་འདི། ཅི་ཙམ་སྤྱད་ཀྱང་མི་འཛད་པ་གང་འདོད་ཀྱི་དངོས་པོ་འབད་མེད་དུ་འབྱུང་བའི་ནམ་མཁའི་མཛོད་དུ་སྤེལ་ནས། དབང་ལྔའི་ཡུལ་དུ་ཅི་དགར་འཆར་བའི་འདོད་པའི་ཡོན་ཏན་གྱི་མཆོག་གམ་དཔྱིད་དུ་སྦར་ཞིང་སྤྲོས་ཏེ་འབུལ་བ་ལགས་ན། བདག་དང་སེམས་ཅད་ཐམས་ཅད་ཀྱིས་བསྒྲུབ་བྱ་བསོད་ནམས་དང་ཡེ་ཤེས་ཏེ་ཚོགས་གཉིས་ཀྱི་ཉི་མ་ལང་ཚོའི་ཆ་ཤས་རབ་ཏུ་གང་ཞིང༌། སྤང་བྱ་ཉོན་མོངས་པ་དང་ཤེས་བྱའི་སྒྲིབ་པ་གཉིས་ཀྱི་སྤྲིན་ལས་རྣམ་པར་གྲོལ་བའི་མཐུ་ལས། རང་དོན་ཕུན་སུམ་ཚོགས་པའི་དཔལ་ལས་སྤངས་རྟོགས་མཐར་ཕྱིན་པའི་ཡེ་ཤེས་ཆོས་སྐུའམ་བརྟན་གཡོ་ཀུན་གྱི་ཁྱབ་བདག་གྱུར་པའི་ཀུན་ཏུ་བཟང་པོའི་གོ་འཕང་མངོན་དུ་བྱས་ཏེ་གཞན་དོན་དུ་འཁོར་བ་ཇི་སྲིད་ཀྱི་བར་འགྲོ་དོན་རྒྱུན་མི་འཆད་པར་མཛད་པའི་གཟུགས་སྐུ་ཕྲིན་ལས་དང་བཅས་པའི་འོད་ཟེར་ནི། ནམ་མཁའ་ཇི་སྲིད་པའི་ཕྱོགས་དང་དུས་ཐམས་ཅད་དུ་རྟག་ཁྱབ་རྒྱུན་མི་འཆད་པར་འགེགས་པའི་ནུས་པ་སྟེ་དེ་ལྟ་བུའི་མཆོག་གི་དངོས་གྲུབ་བླ་ན་མེད་པ་འདི་ཞུའོ་ཞེས་པའོ། །གཉིས་པ་ཡི་དམ་ལ་འབུལ་བ་ནི། ཆོས་ཀྱི་དབྱིངས་ཀྱི་རྩལ་ལས་གདུལ་བྱའི་བློ་དང་འཚམས་པར་ཞི་བས་འདུལ་བ་ལ་ཞི་བ་དང་ཞི་བས་མི་འདུལ་བའི་གདུག་པ་ཅན་རྣམས་ལ་ཁྲོ་བ་དང་ཆགས་ཅན་གྱིས་འདུལ་བ་ལ་ཆགས་པའི་ཉམས་འཛིན་པ་སོགས་རྣམ་པ་ཐམས་ཅད་པར་ཤར་བ་རྣམས། ཡེ་ཤེས་གཅིག་གི་སྒྱུ་འཕྲུལ་གྱི་རོལ་པའམ་ཟློས་གར་སྣ་ཚོགས་གང་མོས་གདུལ་བྱའི་བློ་ངོ་ལ་ཤར་ནས། རྟེན་དང་བརྟེན་པའི་དཀྱིལ་འཁོར་གྱི་འཁོར་ལོའི་མགོན་ནམ་གཙོ་བོར་མཛད་པ། ཕྱི་ནང་གི་རྒྱུད་སྡེ་བཞིའམ་དྲུག་ནས་གསུངས་པའི་གསང་སྔགས་གསར་རྙིང་གི་ཡི་དམ་གྱི་ལྷ་ཚོགས་རྒྱ་མཚོ་ལྟ་བུ་རྣམས་ལ། མི་བདག་གི་སོགས་སྔར་བཞིན་ནོ། །གསུམ་པ་མཁའ་འགྲོ་ལ་འབུལ་བ་ནི། འཁོར་འདས་གཉིས་ཀྱི་ཁོངས་སུ་ངོ་མཚར་བའི་ལེགས་ཚོགས་མ་ལུས་པ་ཐམས་ཅད། གཅིག་དང་དུ་མའི་སྤྲོས་པ་ལས་འདས་པའི་ཆོས་དབྱིངས་གཉིས་སུ་མེད་པའི་ཀློང་ལས་འགྲོ་བའི་བསོད་ནམས་དང་མོས་བློ་དང་འཚམས་པར་གཉིས་སུ་ཐ་དད་པའི་ཚུལ་སྟོན་པར་མཛད་པའི་བྱེད་པ་པོ་ནི། སྲས་བཅས་རྒྱལ་བ་རྣམས་དང་ཐེག་གསུམ་འཕགས་པའི་གང་ཟག་ཐམས་ཅད་བསྐྲུན་པའི་ཕྱིར་འཕགས་བཞི་སྐྱེད་པའི་ཡུམ་ཤེས་རབ་ཀྱི་ཕ་རོལ་ཏུ་ཕྱིན་མའམ་སྐྱེ་མེད་རྡོ་རྗེ་དབྱིངས་ཀྱི་ཡུམ་ཞེས་བྱ་བ་ཡིན་ལ། དེའི་རང་རྩལ་ཞལ་ཕྱག་གི་རྣམ་པ་ཅན་དུ་བཞེངས་པའི་རྗེ་བཙུན་རྡོ་རྗེ་རྣལ་འབྱོར་མ་རིགས་ལྔ་དང་འཁོར་གནས་གསུམ་གྱི་དཔའ་བོ་དང་ཌཱ་ཀི་རྒྱ་མཚོ་ལྟ་བུ་རྣམས་ལ། མི་བདག་གི་སོགས་སོ། །བཞི་པ་ཆོས་སྐྱོང་ལ་འབུལ་བ་ནི་ནག་ཕྱོགས་བདུད་དང་བདུད་ཀྱི་ཚོགས་རྣམས་ལ་མཐར་བྱེད་ཀྱི་གཤེད་མ་བདུད་ཉིད་དུ་སྟོན་པ་དང་དཀར་ཕྱོགས་ཆོས་བཞིན་སྤྱོད་པ་རྣམས་ལ་རྟག་ཏུ་ཕན་པར་མཛད་པའི་གཉེན་དུ་གྱུར་པ་དང༌། རྒྱལ་བ་རྣམས་ཀྱི་ཐུགས་དམིགས་པ་མེད་པའི་སྙིང་རྗེ་ཆེན་པོའི་ཀློང་ལས་གང་འདུལ་ཕྲིན་ལས་ཀྱི་རོལ་པ་རྣམ་པ་ཐམས་ཅད་པར་ཤར་བས། བདུད་སྡེ་ཚོགས་ཀྱི་སྙིང་ཁྲག་འབྱིན་པར་མཛད་པའི་ཁྲག་འཐུང་གི་རྒྱལ་པོ་རྡོ་རྗེ་སྲིན་པོ་མཧཱ་ཀཱ་ལ་ཉིད་དང་དགའ་མ་སྟེ་དགྱེས་སྤྱོད་ཀྱི་ཡུམ་དང་བཅས་པ་དཔལ་མགོན་ལྕམ་དྲལ་གཙོ་བོར་གྱུར་པའི། རྒྱལ་བའི་བཀའ་སྡོད་དམ་ཚིག་ཅན་གྱི་ཆོས་སྐྱོང་རྒྱ་མཚོ་ལྟ་བུ་རྣམས་ལ། མི་བདག་གི་སོགས་སོ། །ལྷག་གཏོར་ནི། ལྷག་མ་བསྡུས་པ་ལ་གཙང་ལྷག་གིས་བསྣན་ནས་ཧཱུཾ་ཞེས་བརྗོད་པས་ཆང་གིས་ཁ་ཕྲུ་བཏབ་བྷྲཱུཾ་གྱིས་སྣོད་ཐོད་པ་དང་བཅུད་བདུད་རྩིར་བྱིན་གྱིས་བརླབས་ཕེཾ་གྱིས་མགྲོན་བཀུག་ནས། དབྱིངས་ཀྱི་མ་མོ་རྡོ་རྗེ་བཙུན་མོའམ་ཆོས་སྐུ་ཡེ་ཤེས་ཌཱ་ཀི་མ་ཉིད་སྙིང་རྗེས་གདུལ་བྱའི་དོན་དུ་ཁྲོས་པའི་གཟུགས། ཡེ་ཤེས་པའི་དཀྱིལ་འཁོར་གྱི་འཁོར་དུ་གནས་པ་དང་བྲན་དང་ཡང་གཡོག་མངག་གཞུག་ཕོ་ཉ་འཇིག་རྟེན་པའི་ཚུལ་དུ་སྟོན་པ་དང༌། ལོངས་སྐུ་དམ་ཚིག་གི་མཁའ་འགྲོ་མ་དང་སྤྲུལ་སྐུ་ཟ་བྱེད་མ་མོ་ཤ་ཟའི་ཊཱ་ཀི་མའི་ཚུལ་བཟུང་བ་དང༌། རྣམ་འགྱུར་གཅིག་ཏུ་མ་ངེས་པར་རང་རང་གི་རིགས་དང་རྗེས་སུ་མཐུན་པའི་མདངས་དཀར་སེར་དམར་ལྗང་སྔོ་དང་ཁྲ་བོ་སྣ་ཚོགས་སུ་སྣང་བ་དང༌། ལུས་ལས་གློག་འཁྱུག་ཅིང་མེ་དཔུང་འུ་རུ་རུར་འབར་བ་དང༌། ངག་གཤུག་པའི་གླུ་དང་རུ་ལུ་སོགས་ཀྱི་འཛབ་སྒྲ་ཞུད་པོ་དི་རི་རིར་བཟླ་བ་དང༌། ཡིད་སངས་རྒྱས་ཀྱི་བསྟན་པ་དེ་འཛིན་དང་བཅས་པ་སྤྱི་དང་ཁྱད་པར་དམ་ལྡན་གྱི་རྣལ་འབྱོར་པ་རྣམས་ལ་དུང་ངེ་ངེར་དཀར་བ་དང༌། ལས་རབ་འབྱམས་བསྒྲུབ་ཕྱིར་ས་འོག་ས་སྟེང་ས་བླ་སྟེ་སྲིད་པ་གསུམ་པོ་དུས་ཀུན་ཏུ་མྱུལ་བ་ལ་ཐོགས་མེད་དུ་ཤར་ར་རར་འགྲོ་བ་དང༌། འགའ་ཞིག་གི་མཐོ་ནམ་མཁའི་དབྱིངས་ནས་འཇིག་རྟེན་གྱི་ཁམས་ལ་བྱ་ར་བྱེད་ནས། དམ་ཉམས་པའི་སྐྱེ་བོ་མ་རུངས་པའི་སྟེང་དུ་ཐོག་ལྟར་དུ་འབབ་པ་དང༌། འགའ་ཞིག་གིས་བར་གནས་ཡུལ་དུར་ཁྲོད་ཀུན་ཏུ་རྒྱུ་ཞིང་འཕུར་ནས། བསྟན་པའི་དགྲ་བོ་རྣམས་ལ་མཛེ་ནད་ཐོ་ལུམ་འབར་བ་སོགས་ནད་རིམས་སྣ་ཚོགས་གཏོང་ནས་བསད་པའི་རོ་རུ་རུབ་ཅིང་ཟ་བ་དང༌། འགའ་ཞིག་གིས་དམའ་རྒྱ་མཚོའི་ཀློང་ནས་ཡར་གྱེན་ལ་རྒྱུག་སྟེ། མི་དམ་ཉམས་བསྒྲལ་བར་འོས་པ་རྣམས་བསྒྲལ་ནས་དེ་དག་གི་ཁྲག་ལ་འཐུང་བ་དང༌། ནད་རིགས་བརྒྱད་ཁྲི་བཞི་སྟོང་ཀུན་གྱི་བདག་མོར་གྱུར་པ་དང༌། ཕོ་བྱད་བཞིན་མཚར་པོ་ཀུན་གྱི་སྙིང་ལ་འཇུག་ཅིང་སེམས་བསྒྱུར་ཏེ་དབང་བྱེད་པ་དང༌། མོ་མཛེས་མའམ་ཆོར་མོ་ཐམས་ཅད་ལ་ཕྲག་དོག་མིག་སེར་གྱི་ཞེ་ཡིས་གནོན་པ་དང༌། གཟུགས་དང་ཆོ་འཕྲུལ་སྣ་ཚོགས་པས་གནས་དབེན་པར་བསམ་གཏན་སྒོམ་པའི་རྣལ་འབྱོར་པའི་ཉམས་རྟོགས་ཀྱི་དྲོད་ཚད་རྟོགས་ཤིང་མྱུལ་བ་ལ་སོགས་པ་དམ་ལྡན་སྒྲུབ་པའི་གྲོགས་མཛད་པ་མོ། ཁྱེད་རྣམས་དགྱེས་པའི་ལྷག་མའི་གཏོར་མ་རྒྱུད་བཞིན་མ་ནོར་བར་བཤམས་ནས་ཕར་འབུལ་གྱིས། དེའི་ལན་དུ་ངེད་ཅག་སྐལ་ལྡན་གྱི་སྔགས་པ་རྣམས་དགའ་བའི་ཕྲིན་ལས་དང་དངོས་གྲུབ་རྣམས་ཚུར་ཞུ་བ་ལགས་སོ་ཞེས་པའོ།། །།བཞི་པ་བསྐང་ཕྲེང་བཤད་པ་ལ་གཉིས། ཐུན་མོང་རྫས་ཀྱི་བསྐང་བ་དང༌། ཁྱད་པར་ལམ་རིམ་གྱིས་བསྐང་བའོ། །དང་པོ་ལ་ཚིགས་བཅད་བཅུ་ལས། དང་པོ་བསྐང་ཡུལ་སྤྱན་འདྲེན་འབོད་རྫས་ཀྱིས་བསྐང་བ་ནི། དེ་ཡང་ངེས་པའི་དོན་དུ་སྤྱན་དྲངས་འབོད་པའི་ཡུལ་ལས་འདས་ཀྱང་དྲང་བའི་དོན་དུ་རྒྱལ་བའི་སྤྱན་སྔར་ཞལ་འཆེས་ཀྱི་དམ་བཅའ་མ་ཉམས་པའི་དམ་ཅན་རྒྱ་མཚོ་རྣམས་གང་ལས་སྤྱན་འདྲེན་པའི་ཡུལ་ཆོས་དབྱིངས་འགྱུར་བ་མེད་པའི་ཀློང་དང་འོག་མིན་བདེ་བ་ཆེན་པོའི་ཞིང་དང་རྡོ་རྗེ་གདན་སོགས་གདོད་ནས་གྲུབ་པའི་གནས་དང་དུར་ཁྲོད་ཐམས་ཅད་ནས་བདག་ཅག་སྒྲུབ་པ་པོ་ཡི་དམ་ཚིག་བསྐང་བའི་གནས་འདིར་སྤྱོན་ཅིག་ཅེས་འབོད་པ་དང༌། ཚུལ་ཇི་ལྟ་བུས་འབོད་ན་དར་ནག་ལ་གྲི་ཁྲག་གིས་འབོད་སྔགས་བྲིས་པའི་གཡབ་དར་གྱི་འབོད་རྫས་ཀྱིས་ཆར་སྤྲིན་གཡོབ་པའི་རླུང་ཆེན་གཡོ་བ་དང༌། ལྷུག་དང་འདེགས་འཇོག་ཚང་བའི་དབྱངས་སྙན་དང་རྐང་གླིང་ཐོད་རྔ་སོགས་འབུད་དཀྲོལ་རོལ་མའི་འབྲུག་སྒྲ་དྲག་ཏུ་ཁོལ་བའི་བར་སྣང་ལ་མཆོད་རྫས་བསྐང་རྫས་སོགས་དབྱར་གྱི་སྤྲིན་ཕུང་འཐིབས་པ་དང༌། དམ་ཅན་ཆོས་སྐྱོང་རྣམས་ལ་དམ་ཚིག་གིས་བརྣངས་པ་སྟེ་སྐད་ཀྱང་འབྱིན་མི་ནུས་པའི་ཡུས་ཀྱིས་གདུང་བ་དྲག་པོའི་གྲུ་ཆར་སོགས། སོགས་སྒྲས་ཆོས་སྐྱོང་འདུ་བའི་དམ་རྫས་གཞན་མ་ལུས་པའང་ཅི་འབྱོར་བསགས་པས་ཐུགས་དམ་བསྐང་ཞེས་པའོ། །གཉིས་པ་ཡིད་མགུ་བསྟོད་ཕྲེང་གིས་བསྐང་བ་ནི། ལུང་རྟོགས་དམ་པའི་ཆོས་དང་རྗེས་སུ་མཐུན་པར་ཚུལ་གནས་ཐོས་བསམ་སྒོམ་པའི་ཆོས་ལ་ཚུལ་བཞིན་སྒྲུབ་པར་བྱེད་པའི་གང་ཟག་ལ། ཆོས་སྐྱོང་ངང་གི་དགྱེས་ནས་ལུས་དང་གྲིབ་མ་བཞིན་དུ་འཁོར་ཞིང་ཅི་བསྒོ་བའི་ཕྲིན་ལས་བསྒྲུབ་པའི་བརྩེ་གདུང་གི་བསྐྱང་བ་དེ་ཙམ་ཆོས་མིན་གྱི་སྤྱོད་པ་གཞན་དག་གིས། ཅི་ལྟར་རིགས་པའི་ཐབས་ཚུལ་གྱིས་ཇི་ལྟ་བུ་མཆོད་ལའང་ཕྲིན་ལས་མི་མཛད་པ་དེས་བདག་ཡིད་རབ་ཏུ་མགུ་ནས། ཡིད་ཆེས་ཀྱི་བསྟོད་པ་དང་མོས་པས་བཀུར་བ་དང་ཡོན་ཏན་ལ་བསྔགས་པ་དང་མགོ་བོ་རབ་ཏུ་བཏུད་པའི་ཕྱག་གིས༴ གསུམ་པ་མཆོད་རྫས་སྤྱན་གཟིགས་ཀྱིས་བསྐང་བ་ནི། གདུགས་ཞེས་པ་ཉི་མའི་མིང་ཡིན་ལ་རྟེན་བརྟེན་པའི་དབང་གིས་འདིར་ནམ་མཁར་བཤད་པས་སྟེང་ནམ་མཁའི་ཕྱོགས་སུ་བླ་རེ་བྲེས་པ་དང་བདུད་ལས་རྒྱལ་བའི་མཚན་མ་བསྒྲེང་བའི་རྒྱལ་མཚན་དང་འཕན་ལྕེ་གསུམ་པ་དང་དྲི་བཟང་གི་ཕྱེ་མའི་ཕུར་མ་དང་རིན་ཆེན་སྣ་ཚོགས་སྤྲས་པའི་གདུགས་དང༌། བར་སྣང་གི་ཆ་ལ་སྤྱན་གཟིགས་དར་དཀར་གྱི་ལྡ་ལྡི་སྣ་ཚོགས་དར་གྱི་ལྷབ་ལྷུབ་ཁ་དོག་ལྔ་པའི་མདའ་དང་དེ་དག་གི་བར་མཚམས་སུ་འཕན་ཕུར་དར་དཔྱངས་དྲིལ་གཡེར་སོགས་ཀྱིས་བརྒྱན་པ་དང༌། གཞན་ཡང་ལས་བཞི་རྗེས་མཐུན་གྱི་མཆོད་གཏོར་སྨན་རཀ་སོགས་མདོར་ན་གཞུ་ཅན་ནི་འདོད་ལྷའི་མིང་སྟེ་ཟག་བཅས་འདོད་པའི་ཡོན་ཏན་ཡིད་དུ་མཆིས་པའི་དངོས་པོ་ཡོད་དགུ་ཐམས་ཅད་ཅི་དགར་འཆར་བའི་མཆོད་རྫས་དེ་རྣམས་དབང་པོའི་གཞུ་སྟེ་འཇའ་ཚོན་མཚར་པོ་ལྟ་བུ་དབང་ལྔའི་ཡུལ་དུ་སིམ་པར་བྱེད་ནུས་པའི་རྫས་དེ་རྣམས། ཆོས་སྐྱོང་གི་ཐུགས་དམ་གཉེན་པོ་བསྐང་བར་བྱ་བའི་ཆེད་དུ་མཆོད་རྫས་སྤྱན་གཟིགས་སོགས་ཐམས་ཅད་ཕན་ཚུན་འབྲེལ་ཆགས་སུ་རྣམ་པར་སྦྲེལ་བས༴ བཞི་པ་དགྲ་ཆ་རྒྱན་ཆ་སོགས་ཀྱིས་བསྐང་བ་ནི། རྔམ་ཞིང་རྔམ་པར་བསྲེལ་བའི་གཤིན་རྗེའི་མཛོད་ལས་བླངས་པའི་དངོས་རྫས་གསོད་བྱེད་ཀྱི་ལས་ལ་མཁོ་བའི་དགྲ་ཆ་སྟེ་གྲི་མདུང་མདའ་དང་མདའ་བོ་ཆེ་སོགས་ཚོན་ཆ་སྣ་ཚོགས་པའི་སྡེ་དང༌། མཚར་ཞིང་མཚར་བ་འོས་པའི་རིན་པོ་ཆེའི་རྣ་ཆ་མགུལ་རྒྱན་སོགས་འདོགས་པར་ཡིད་ལྟར་མྱུར་བ་བའམ་རིངས་པའི་རྒྱན་ཆ་རྣམས་དང༌། གཞན་སྡེའི་མིག་སྔར་འོད་ཕྲེང་ལྷག་ཅིང་ལྷག་པར་འབྱིན་པའི་རིན་པོ་ཆེའི་བང་མཛོད་སོགས་རྔོམ་བརྗིད་འོས་པའི་ནོར་སྣ་ཚོགས་པའི་དཀོར་ཆ་སོགས། མདོར་ན་དགྲ་ཆ་རྒྱན་ཆ་དཀོར་ཆ་དེ་དག་ངན་ངོན་ཙམ་མ་ཡིན་པར་ཅི་དང་ཅི་འདོད་པའི་ཕུང་པོར་སྤུངས་པས་ཕུང་ཕུང་བཀོད་པ་རྒྱ་མཚོས༴ ལྔ་པ་གཡང་གཞི་འཕྱར་དར་གྱིས་བསྐང་བ་ནི། སེངྒེ་སྟག་གཟིག་སོགས་མཆེ་སྡེར་གྱི་སྟོབས་ཅན་དང་གླང་པོ་ཁྱུ་མཆོག་སོགས་ཤུགས་ཀྱིས་སྟོབས་ཅན་དང་སྲིན་པོ་ལྷ་མིན་སོགས་སེམས་ལྡན་གྱི་སྟོབས་ཅན་ཏེ་སྲོག་ལྡན་ཆེ་བར་གྲགས་པ་སྣ་ཚོགས་པའི་པགས་པ་ཡན་ལག་མ་ཉམས་པའི་གཡང་གཞིའི་རྒྱལ་མཚན་ཆེས་ཤིན་ཏུ་མཐོ་བ་དེ་ཉིད་ནམ་མཁའི་མཐོངས་ཀྱི་བྷ་གའམ་ཆོས་འབྱུང་དུ། བསྐྱོད་ཅིང་བསྲུབ་པ་མཐོང་བ་ལས་སྐྱེ་བོ་གང་དག་མི་བཟོད་པའི་མིག་སེར་ཕྲག་དོག་གི་རྦད་པའམ་ཀུན་སློང་རྩུབ་མོའི་སྦྱོར་བ་བཤམས་ཏེ་རྣོ་ངར་མི་བཟད་པའི་རུ་མཚོན་སྣ་ཚོགས་པའི་རྩེ་མོ་རྣོན་པོ། ཕྱོགས་ཀྱི་གོ་སྐབས་མཐོ་བའི་སར་བསྙེགས་ཏེ་གཞན་ལ་གཡེམ་པ་མོ་སྔོ་བསངས་ནམ་མཁའི་མཛེས་མ་མཐིང་འོད་ལང་ཚོ་ཅན་གྱི་ལྟོ་བ་ལ་བསྣུན་ལ་ཁད་པ་དེའི་ཚེ། རུ་མཚོན་གྱི་རྒྱན་དུ་དཔྱངས་པའི་འཕྱར་དར་གྱི་ལག་པ་རྣམས་རླུང་གིས་གཡོབ་པ་ནི་དེ་ལྟ་བུར་གཟུ་ལུམས་ཀྱིས་མ་བསྣུན་ཅེས་དེ་ལས་བཟློག་པ་དང་འདྲ་བའི་རུ་མཚོན་འཕྱར་དར་རྣམས་ཀྱིས༴ དྲུག་པ་རྟེན་འབུལ་སྲོག་ལྡན་བསྐང་བ་ནི། ནམ་མཁའ་ཡངས་པའི་ཁྱོན་ལ་ཁྱུང་ནག་བྱ་རོག་སོགས་སྲིད་པའི་བྱ་རིགས་འདབ་ཆགས་འཕུར་དགུ་ཐམས་ཅད་ལྡིང་བའི་གཤོག་རླབས་ཀྱིས་ཉི་ཟླའི་འོད་ཀྱི་གོ་སྐབས་འཕྲོག་པས་མུན་པ་མི་བཟད་པར་གཏིབས་པ་དང༌། དེ་བཞིན་དུ་ས་གཞི་ཆེན་པོའི་ཁྱོན་ལ་གཡག་འབྲི་ར་ལུག་སོགས་འཇིག་རྟེན་ན་སྲིད་ཚེད་ཀྱི་རྨིག་ཆགས་ཡོད་དགུ་རྣམས་ཀྱིས་གང་བའམ་རྫིངས་པའི་ཁར། སེངྒེ་སྟག་གཟིག་སོགས་རྣོ་དབལ་མི་བཟད་པའི་སྡེར་ཆགས་གཅན་གཟན་གཏུམ་དགུ་རྣམས་དང་མདོར་ན་སྲིད་པའི་སྲོག་ལྡན་ཡོད་དོ་ཅོག་ཐམས་ཅད་འཛོམས་པའི་ཁྱུ་ཆེན་པོས་ནམ་མཁའ་བར་སྣང་ས་གཞི་ཐམས་ཅད་ཁྱབ་པར་བརྡལ་ནས་སུ། དེ་དག་ལས་དཔལ་གྱི་མགོན་པོ་འཁོར་བཅས་སོ་སོའི་ཐུགས་ལ་ཅི་དང་ཅི་བཞེས་པ་དེ་དང་དེ་ཉིད་རྟེན་དུ་ཕུལ་བས༴ བདུན་པ་བ་ལིཾ་གཏོར་མས་བསྐང་བ་ནི། རྒྱུ་གཙང་ཞིང་བསོད་པའི་རྫས་ལས་བཅའ་བའི་གཏོར་མ་འོད་ཟེར་སྣ་ཚོགས་པའི་གཟི་མདངས་དང་བཀོད་པ་ལྷུན་དུ་ཆགས་པ་རི་རབ་ལྟར་གྱུར་པའི་ཚེ། དཀར་རྒྱན་མར་དང་དམར་རྒྱན་ཤ་གཉིས་པོ་ཟླ་བ་དང་ཉི་མའི་གཟུགས་སུ་སྦྱོར་ནས་གཏོར་མ་དེའི་ཏོག་ཏུ་འོས་པ་ནི་བདག་ཅག་གཉིས་སོ་ཞེས་དེར་རང་གི་ངང་གིས་འོངས་པའམ་ཆས་པར་གྱུར་ཅིང༌། ཡོ་བྱད་ཀྱི་ཐུན་རྫས་གཞན་དང་གཞན་ཐམས་ཅད་ཀྱང་རྒྱུ་སྐར་གྱི་གཟུགས་ཀྱིས་མཛེས་པར་བྱེད་པའི་རྒྱན་དུ་བྱས་པ་སྟེ་སྐར་ཚོགས་ལྷུན་པོ་ལ་འཁྱུད་པ་ལྟ་བུའི་རྒྱན་ཕུན་སུམ་ཚོགས་པའོ། །དེ་ལྟ་བུའི་གཏོར་མ་དེ་ཉིད་འདུ་ཤེས་བཞི་ལྡན་དུ་དགོས་པ་ལས་སྒྲུབ་དུས་ཁང་པའི་དབང་དུ་མཛད་ནས་བ་ལིཾ་ཕོ་བྲང་ཆེན་པོས༴ བརྒྱད་པ་ཆས་རྒྱན་གར་གྱིས་བསྐང་བ་ནི། དཔལ་མགོན་ལྕམ་དྲལ་དུར་ཁྲོད་ཀྱི་ཕོ་བྲང་དུ་དགྱེས་དགུར་རོལ་བའི་ཆས་བརྒྱད་ནི་གླང་ལྤགས་ཀྱི་སྟོད་གཡོགས་སྟག་ལྤགས་ཀྱི་སྨད་གཡོགས་མི་ལྤགས་ཀྱི་སྐེད་དཀྲིས་ཏེ་བགོ་བ་གསུམ་དང་དཔྲལ་བར་ཁྲག་གི་ཐིག་ལེ་མཁུ་བར་ཞག་གི་སོར་རིས་སྨིན་མཚམས་ཐལ་ཆེན་གྱི་ཚོམ་བུ་སྟེ་བྱུག་རྫས་གསུམ་དང་ཐོད་སྐམ་གྱི་ཅོད་པན་དང་ཐོད་རློན་གྱི་དོ་ཤལ་ཏེ་རྒྱན་གཉིས་དང་བརྒྱད་དོ། །ཀླུ་ཆེན་པོ་བརྒྱད་སྦྲུལ་བརྒྱད་ཀྱི་རྣམ་པས་སྐུའི་གནས་སོ་སོར་དཀྲིས་པ་དང་འཁོར་ལོ་རྣ་ཆ་མགུལ་རྒྱན་གདུ་བུ་སྐ་རགས་ཏེ་རུས་རྒྱན་ལྔ་དང༌། སྐྲ་དང་ནུ་མ་རིང་དུ་འཕྱང་བ་སོགས་མ་མོའི་ཆས་ཀ་དང་དར་གོས་ལས་བྱས་པའི་ཕོད་ཀ་དང་མུན་པའི་མདོག་ལྟར་ནག་པོའི་ཞྭ་དང༌། སྟག་རལ་གཟིག་རལ་དོམ་རལ་མ་རལ་ཏེ་པགས་པའམ་རལ་དགུ་དེ་དག་ལས་བྱས་པའི་གོས་དང་བྱ་གདོང་ཁྱི་གདོང་སོགས་ཀྱི་གདོང་བརྙན་འདྲ་འབག་སོགས་འཆམས་ཆས་དང༌། དེ་དང་དེའི་ཆས་སུ་བཅུག་པའི་རྔམ་སྟབས་འཆམས་ཀྱི་གཟིགས་མོས༴ དགུ་པ་ནང་ལྟར་མདོས་རྫས་ཀྱི་བསྐང་བ་ནི། གཟུགས་སྣ་ཚོགས་བཅོས་པའི་ཡས་དང་སྣལ་མ་སྣ་ཚོགས་ཐགས་སུ་དཀྲིས་པའི་ཡས་ཐགས་ཀྱི་བཀོད་པ་སྐྱེ་འགྲོ་ཀུན་གྱི་ཀུན་གཞིའི་ལས་ཀྱི་མེ་ལོང་ཆེན་པོ་དེར་སྣང་སྲིད་སྣོད་བཅུད་ཀྱི་དཀྱིལ་འཁོར་ཅི་ཡང་འཆར་བས། དཔེར་ན་ཆུ་སྣོད་ཆུ་ངུའི་ནང་དུ་དཔག་ཚད་ལྔ་བཅུ་པའི་ཟླ་གཟུགས་འཆར་བ་ལྟར་སྣང་ཞིང་སྲིད་པའི་གཟུགས་བརྙན་གྱི་བཀོད་པ་མ་ལུས་པ་ཐམས་ཅད་འགོག་མེད་དུ་སྣང་བ་ལས་ཀྱི་མེ་ལོང་གི་མདོས་ཆེན་འདི་གཟིགས་ནས། དེ་ལྟར་སྣང་བའི་བཀོད་པ་འདི་དག་གཤིས་ལུགས་དོན་དམ་པའི་དབང་དུ་བདེན་པ་ཅི་ཡང་ཡོད་པ་མིན་ཏེ་དངོས་པོ་དང་མཚན་མ་མི་དམིགས་པའི་ཕྱིར་རྟག་པ་མིན་པ་དང་ཀུན་རྫོབ་ཏུ་དེའི་མདངས་སྣ་ཚོགས་སུ་བསྒྱུར་བ་དེ་ལ་མེད་བཞིན་དུ་སྣང་བས་རྫུན་པ་ཡང་མིན་ཏེ་དོན་བྱེད་ནུས་པའི་ཕྱིར་ཆད་པ་ཡང་མིན་ལ་དེ་ལྟ་བུ་སྟོང་དང་རྟེན་འབྱུང་གི་འཕྲུལ་ལས་ཤར་བའི་མདོས་སམ་གླུད་རྫོང་ཆེན་པོ་འབུལ་བ་ལགས་ན། དཔལ་མགོན་འཁོར་དང་བཅས་པས་ཅི་དགར་བཞེས་པའམ་ལོངས་ཤིག་ཅེས་ཞུ་བའི་སྙན་པའི་དབྱངས་དང་གདུང་བའི་སྨྲེང་གསོལ་དང་བཅས་པས༴ བཅུ་པ་གསང་བ་བླ་རྡོ་སྙིང་གི་ཐིག་ལེས་བསྐང་བ་ནི། དཔལ་མགོན་ལྕམ་དྲལ་སྤྲུལ་འཁོར་རང་རང་གི་སྲོག་གི་སྔགས་ཀྱིས་ལེགས་པར་བསྡམས་པ་སྟེ་སྲོག་འཁོར་ལྷག་ཆད་མེད་པར་བྲིས་ཤིང་རྫས་བྱུག་རབ་གནས་བྱས་སྒྲིལ་ཏེ་སྐྱེས་པ་དར་མ་གྲིར་ཤི་བའི་སྙིང་གི་རྩ་སྦུག་ཏུ་བཅུག་པའི་བླ་རྡོ་ཡིས་རང་གི་ལུས་ལ་བཅངས་པའམ་ཆོས་སྐྱོང་གི་སྐུ་བརྙན་རྣམས་ཀྱི་གཟུངས་སུ་འབུལ་བ་རྣམས། དཔེར་ལྷ་དབང་ཕྱུག་རང་གི་ཆུང་མ་གོོ་རཱི་མར་རྟག་ཏུ་འཁྱུད་པས་ནམ་ཡང་དེ་དང་འབྲལ་བར་མ་ཕོད་པ་ལས་ཁོ་རང་གི་ཚབ་ཏུ་སྤྲུལ་པའི་རྡོའི་ལིངྒ་མཆོད་སྦྱིན་གྱི་རྟེན་དུ་བྱིན་པ་ལྟར། དཔལ་མགོན་དབྱིངས་ལས་འབྲལ་མི་ཕོད་པའི་རང་གཤིས་ཡིན་ཀྱང་བསོད་ནམས་ཀྱི་ཞིང་དུ་སྐུ་གཟུགས་ཀྱི་སྣང་བརྙན་དང་སྔགས་རྒྱུད་ཀྱི་གླེགས་བམ་དང་རལ་གྲི་ཐོད་པ་སོགས་ཀྱི་ཕྱག་མཚན་ལ་སོགས་པ་སྐུ་གཟུགས་བརྙན་པའི་རྟགས་ཅན་དེ་རྣམས། ཅི་དང་ཅི་དགའ་བར་རང་གིས་བསྲེལ་བའམ་མཆོད་པའི་ཞིང་དུ་སྤེལ་བས༴ གཉིས་པ་ལམ་རིམ་གྱིས་བསྐང་བ་ལ་དྲུག་ལས། དང་པོ་དྲག་པོ་མཐུ་ཡིས་བསྐང་བ་ནི། སྤྱིར་སྙིགས་མའི་སྐྱེ་བོ་མི་བསྲུན་པ་ཞི་བས་མི་འདུལ་བ་རྣམས་ནང༌། ཁྱད་པར་དཀོན་མཆོག་གི་དབུ་འཕང་སྨད་པ། བླ་མའི་སྐུ་ལ་བསྡོ་བ། རྣལ་འབྱོར་བདག་ལ་བརྙས་པ། སེམས་ཅན་སྤྱི་ལ་འཚེ་བ། སྡིག་པའི་ལས་ལ་རྔམས་པ། བདུད་ཀྱི་ཕྱོགས་སུ་ལྷུང་བ། གྲུབ་མཐའ་ངན་པར་གོལ་བ། ངན་སོང་གསུམ་ལ་གཞོལ་བ་གསུམ་སྟེ་བསྒྲལ་བར་འོས་པའི་ཞིང་བཅུ་ཚང་བའི་དགྲ་བགེགས་རྣམ་ལ་སྙིང་རྗེས་ཀུན་ནས་སློང་སྟེ་བསམ་པ་རྣམ་པར་དཀར་ཡང་སྦྱོར་བ་ནག་པོའི་མཐུ་ཡིས་གནོད་བྱེད་དགྲ་བོའི་སྲོག་གི་གཤད་མ་ཉིད་དུ་མངགས་པའི་ཚེ་ཀུན་སློང་ཡང་ཞེ་སྡང་དུ་ལངས་དགོས་ཏེ་དཔེར་ན་བུ་ལ་མས་བྱམས་ཀྱང་གཤེ་ཚིག་བརླང་པོར་བརྗོད་པ་ལྟར་སྙིང་རྗེས་ཁྲོས་པའི་སྒོ་ནས་དགྲ་དང་འཛིང་པ་ལ། ཐོག་མར་བསྲུང་བའི་མགོ་བགོས་པ་སྟེ་རང་བཙན་ཆས་བཟུང་བ་ལྟ་བུ་ལས་དཀྱིལ་འཁོར་བསྙེན་པ་དང་དམག་དཔོན་མྱོང་བ་ཅན་གྱིས་བཀོད་པ་བཤམས་པ་ལྟར་བསྟན་དགྲ་འཇོམས་པའི་སྤུ་གྲི་ལས་གསུངས་པའི་ཟློག་པའི་བཀོད་པ་ནོར་འཁྲུལ་མེད་པར་བཤམས་ནས། གནད་ལྔ་གཟེར་ལྔ་དང་ལྡན་པའི་སྒོ་ནས་བསད་པ་བརྒྱད་ལ་སོགས་པའི་གཡུལ་དུ་ཞུགས་ནས་བསད་པའི་ལས་ཀྱི་ཆོ་ག་གཙོ་བོ་སྨད་ལས་གདབ་བྱང་ལྟར་བསྒྲུབ་པ་དང་ཕོ་འཁོར་མོ་འཁོར་ཁ་སྦྱར་གྱི་བར་དུ་དགྲ་བོའི་མནན་ལིང་མནན་པར་འོས་པའི་སར་མནན་པ་དང་དུག་ཤིང་ཅན་གྱི་ཧོམ་ནག་གྲུ་གསུམ་དུ་སྲེག་པ་དང་སྤུ་གྲིའི་ལས་ཚོགས་ལྟར་གཏོར་ཆེན་འཕང་བ་ལ་སོགས་པ་དང༌། སོགས་སྒྲས་ཐོག་དང་སེར་བ་དབབ་པ་སོགས་མདོར་ན་བསྟན་དགྲ་གཞོམ་བྱའི་ལས་ལ་དྲག་པོ་ནག་པོ་མཐུ་ཡིས༴ གཉིས་པ་ཞི་བ་ཆོས་ཀྱིས་བསྐང་བ་ནི། སངས་རྒྱས་ཀྱི་བསྟན་པ་རིན་པོ་ཆེ་ལུང་དང་རྟོགས་པའི་བདག་ཉིད་ཅན་དེ་འཛིན་སྐྱོང་སྤེལ་བའི་སྒོ་ནས་བསྟན་པའི་གཉེར་ཁ་བདག་གིར་འཛིན་པའི་ཚེ། རྟག་ཆད་ཀྱི་མཐར་ལྷུང་བའི་ལམ་གོལ་བ་རྣམས་ལ་ཆགས་སྡང་གི་དབང་མ་ཡིན་པར་བསྟན་པ་ལ་གཟུད་པའི་ཆེད་དུ་རིགས་པས་སུན་ཕྱུང་བའམ་ཚར་གཅོད་པ་དང་རྟེན་འབྱུང་རྒྱུ་འབྲས་བསླུ་བ་མེད་པ་ལ་སྙིང་ནས་ཡིད་ཆེས་པ་དང་དེས། ཀུན་ནས་བླངས་པའི་ནག་ཕྱོགས་མི་དགེ་སྡིག་པའི་ལས་རྣམས་དུག་ལྟར་སྤོང་ཞིང་དཀར་ཕྱོགས་དགེ་བའི་ལས་ལམ་བཅུ་པོ་སྨན་བཞིན་དུ་བསྒྲུབ་པ་དང་འཁོར་འདས་ཀྱི་རྩ་བ་རང་གི་སེམས་འདི་ཡིན་པར་ཤེས་ནས་འདི་འདུལ་བར་བྱ་བའི་ཐབས་ཞི་ལྷག་གི་རྣལ་འབྱོར་བསྒོམ་པར་བྱ་རྣམས། བསམ་སྦྱོར་བྱེད་ལས་ཐམས་ཅད་ཞི་ཞིང་དཀར་བས་ཞི་བ་དཀར་པོའི་ཆོས་ཀྱིས༴ གསུམ་པ་སྐྱེད་རིམ་ལྷའི་རྣལ་འབྱོར་གྱིས་བསྐང་བ་ནི། ཕྱི་བརྟན་གཡོ་བཅོས་མའི་དུག་ནང་ཆགས་སྡང་རྨོངས་པའི་དུག་གསང་བ་ལས་ཉོན་རྟོག་པའི་དུག་སྟེ་དུག་གསུམ་པོ་འདི་ནི་ནད་ཐམས་ཅད་ཀྱི་རྩ་བ་ཡིན་པས་དེ་གསོ་བའི་ཐབས་ཀྱི་སྨན་པ་ཉིད་དུ་མཛད་པའི་ཚེ། ཐུགས་གསུང་སྐུའི་དཀྱིལ་འཁོར་རྟེན་དང་བརྟེན་པ་བཅས་པ་བསྐྱེད་པའི་རིམ་པ་ལ་འདུ་ཤེས་གྲུང་པོའི་སྒོ་ནས་དམིགས་རྣམ་གསལ་བ་དང་དེ་ཡང་རྣམ་དག་དྲན་པའི་ཐབས་ཀྱིས་མ་ཟིན་ན་གྱ་ནོམ་གྱི་ལྷར་གོལ་བའམ་རཱུ་ཏྲ་སྲིན་པོ་ལྟ་བུར་གོལ་བ་ཡིན་པས་རྟེན་དང་བརྟེན་པར་བཅས་པའི་དག་པ་དྲན་པ་དང་ལྷའི་ང་རྒྱལ་བརྟན་པ་གསུམ་གྱིས། གཏི་མུག་གི་ཆ་ལས་སྒོ་གསུམ་ཐ་མལ་དུ་རྟོག་པ་དང་ཞེ་སྡང་གི་ཆ་ལས་མ་དག་པའི་སྣང་བ་དང་འདོད་ཆགས་ཀྱི་ཆ་ལས་དེར་ཞེན་གྱི་ནད་རིགས་གསུམ་གྱིས་ཐོག་མེད་ནས་མནར་བའམ་ན་བའི་གནས་སྐབས་ངན་པ་དང་ཕྲལ་ནས། ངོ་བོ་སྟོང་ལ་རྣམ་པ་གསལ་བའི་སྣང་བཅས་སྟོང་ཉིད་ཀྱིས་རང་བྱིན་རླབས་པ་དང་དེ་ལ་བརྟན་པ་ཐོབ་ནས་གོང་འཕེལ་དུ་གསོ་བ་དང་འདི་ལས་མི་འདའ་བར་རྒྱས་གདབ་པའི་ཕྱག་རྒྱས༴ བཞི་པ་སྔགས་ཀྱི་དེ་ཉིད་ཀྱིས་བསྐང་བ་ནི། དམ་པ་ཆོས་ཀྱི་སྙིང་པོའམ་སྲོག་ཤིང་ལྟ་བུ་ནི་ལྷའི་རྣལ་འབྱོར་དང་ལྡན་པའི་བཟླས་བརྗོད་སྔགས་ཀྱི་སྲོག་སྙིང་ཡིན་པས་དེ་འཕྲུལ་དུ་བསྐོར་བའི་ལས་སྦྱོར་མཛད་པའི་ཚེ། སྔགས་ཀྱི་ཐོག་མའི་ཡི་གེའི་ཁམས་དང་རང་གི་མིང་གི་ཡི་གེའི་ཁམས་བརྩི་བའམ་ཡང་ན་རང་སྐྱེས་སྐར་མའི་ཁམས་དང་སྔགས་ཀྱི་ཡི་གེའི་ཁམས་བརྩི་ཞིང༌། དེ་ལ་ཡང་དགྲ་དང་གྲོགས་དང་ཐ་མལ་གསུམ་དུ་བརྩིས་པས་དགྲ་དང་ཕྲད་ན་བར་ཆད་བྱུང་ཞིང་གྲོགས་དང་ཕྲད་ན་ནུས་པ་ཆེ་བ་དང་ཐ་མལ་དང་ཕྲན་ན་ནུས་པ་ཆུང་བར་ཤེས་པར་བྱེད་ནས་བཟླ་བའི་ཚེའང་ཕྱི་སྒྲུབ་ལྟ་བུར་རྣལ་མར་ཏེ་དཀྱུས་སུ་བཟླ་བ་དང་ནང་སྒྲུབ་ལྟ་བུར་འབྲུ་བཟློག་ནས་བཟླ་བ་དང་གསང་སྒྲུབ་ལྟ་བུར་རྣལ་བཟློག་སྤེལ་མར་དཀྲུགས་ནས་བཟླ་བ་དང་བསྙེན་དུས་རྦད་ཐུན་བྷྱོ་སོགས་དབྱུང་ནས་བཟླ་བ་དང་ལས་སྦྱོར་ལྟ་བུར་ྀ་ཛ་མ་ར་ཡ་སོགས་བསྡེབ་ནས་བཟླ་བ་ལ་སོགས་པ། འཕྲུལ་དུ་བསྐོར་བའི་སྒྲ་ཚུལ་མན་ངག་གི་གནད་བསམ་གྱིས་མི་ཁྱབ་ཅིང་ཐབས་ལ་མཁས་པའི་སྔགས་པ་རྣམས་ཀྱིས། ལས་གང་ལ་ཡང་མ་རྡུགས་པར་དམ་པ་ཆོས་ཀྱི་གནྜི་བརྡུངས་པས༴ ལྔ་པ་ཟབ་མོའི་རྫོགས་རིམ་གྱིས་བསྐང་བ་ནི། སྔགས་ཀྱི་ཚུལ་དེ་ཡང་རྫོགས་རིམ་གྱི་ལྟ་སྒོམ་ཟབ་མོའི་གནད་ཀྱིས་གཞོམ་བྱ་ལུས་ངག་ཡིད་ཡེ་ཤེས་ཀྱི་དྲི་མ་དེ་ཀ་ཉོན་མོངས་ཕུང་པོ་འཆི་བདག་ལྷ་བུ་སྟེ་བདུད་བཞི་པོ་ཅིག་ཅར་དུ་འཇོམས་པར་བྱེད་པའི་ཐབས་སམ་གཉེན་པོ་རླུང་གི་སྦྱོར་བ་སོགས་དང་གནས་ལུགས་རང་བཞིན་ཤེས་པའི་དཔའ་བོར་གྱུར་ནས་བཞུགས་པའི་ཚེ། རྫོགས་རིམ་གྱི་ངོ་བོ་ཡང་ཅང་མེད་ཆད་སྟོང་ལྟ་བུ་མ་ཡིན་པར་དབྱེར་མེད་ཟུང་འཇུག་གི་ངང་དུ་འཇོག་དགོས་པ་ལས་འདི་རིག་སྟོང་ཟུང་འཇུག་སྟེ་མ་རིག་པ་ལས་ལོག་པའི་རིག་པའི་ཡེ་ཤེས་ཀྱི་རལ་གྲིས་མི་བདེན་པ་ལ་བདེན་པར་ཞེན་པའི་བདག་འཛིན་གྱི་སྲོག་རྩ་དྲུང་ནས་བཅད་ཅིང༌། འཁོར་འདས་ལམ་གསུམ་གྱིས་བསྡུས་པའི་ཆོས་ཐམས་ཅད་སྟོང་པ་ཉིད་དུ་རྟོགས་པའི་ཞོ་འཐུང་རུས་པའི་མདུང་གི་རྩེར་ཆོས་ཅན་སྣ་ཚོགས་པའི་དངོས་པོར་སྣང་བ་ཐམས་ཅད་སྙིང་པོ་མེད་པའི་ཤི་བའི་རོ་འཐོར་བ་ལྟར་མིང་མེད་དུ་སོང་བས་ཡེ་ཐོག་ཏུ་དག་པ་དང༌། དེ་ལྟར་རྟོགས་པ་གདོད་མའི་གཞི་ཐོག་ཏུ་ལ་བཟླ་བས་དཔལ་མཆོག་དང་པོའི་སྐྱེ་བུས༴ དྲུག་པ་ཕྱི་ནང་སྦྱིན་སྲེག་གིས་བསྐང་བ་ནི། ཕྱི་ལྟར་ཤར་ལྷོའི་ཞིང་སྐྱོང་དྲང་སྲོང་མེ་ལྷར་ལེགས་ལྡན་ཚངས་པའི་སྲས་ཞེས་གྲགས་ཤིང་ནང་ལྟར་ཞིང་རྣམས་སྐྱོང་བར་མཛད་པ་སོགས་ཀྱིས་ལེགས་ལྡན་མ་ཧཱ་ཀཱ་ལ་ཉིད་ཞིང་སྐྱོང་དུ་གསུངས་པས་ཞིང་སྐྱོང་ལེགས་ལྡན་ཆེན་པོར་སྤྲུལ་ཏེ་ཧོམ་མའི་ལས་ལ་འཇུག་པའི་ཚེ། ཕྱི་ལྟར་དྲག་པོའི་སྦྱིན་སྲེག་དང་ནང་ལྟར་གཏུམ་མོ་ཕྲ་ཐིག་རྣལ་འབྱོར་གྱི་སྲེག་བླུགས་གཉིས་ལས་དང་པོ་ལྟར་ན་སྲེག་རྫས་འབུལ་གྱི་མེ་དེ་ལ་ཞལ་གྱི་ཐ་སྙེད་བྱས་ཏེ་འོག་ཞལ་འཇིག་རྟེན་པའི་མེ་ལྷ་དྲག་པོའི་ཉམས་ཀྱི་ཞལ་གདངས་པ་ལ་ཧོ་མར་ཏེ་དགྲ་ལིང་སོགས་སྲེག་རྫས་སྟོབས་པ་དང༌། ཕྱུགས་ནི་སྡིག་ཅན་དགྲ་བོའི་མིང་སྟེ་དེ་བསད་པའི་ཁྲག་གིས་སྟེང་གི་ཞལ་ནི་སྔར་གྱི་མེ་ལྷ་དེའི་གོང་ངམ་སྟེང་འཇིག་རྟེན་ལས་འདས་པའི་མེ་ལྷ་ཡེ་ཤེས་མགོན་པོར་བསྒྱུར་བའི་ཞལ་དུ་བཀག་ནས་ཞེས་སྲེག་རྫས་འབུལ་བ་དང༌། གཉིས་པ་ལྟར་ན་འོག་ཞལ་ནི་ལྟེ་བ་རྩ་གསུམ་འདུས་པའི་མདོའི་ཨ་ཤད་ཀྱི་མེ་དང་ཧོ་མར་ནི་བྱང་སེམས་ཞུ་བའི་བདུད་རྩིའི་སྲེག་བླུགས་དང༌། ཕྱུགས་ནི་ནང་གི་ཁམས་དཀར་དམར་དེ་བསད་པའི་ག་ནི་ཐབས་ཤེས་ཉི་ཟླའི་ཁུ་བ་སྟེང་ཞལ་ནི་བདེ་ཆེན་འཁོར་ལོའི་ཧཾ་ཡིག་བཀང་བ་ནི་དེ་ལ་ཞུགས་པའི་དོན་ནོ། །ཚངས་པའི་སྲིན་པོ་ནི་ཕྱི་ལྟར་འཇིག་རྟེན་པའི་མེ་ལྷ་ཚངས་པའི་སྲས་པོ་སྲིན་པོ་ཁྲོས་པའི་ཉམས་ཅན་དང་ནང་ལྟར་ཚངས་པ་སངས་རྒྱས་སུ་བཤད་པས་ཧེ་རུ་ཀ་རྡོ་རྗེ་སྲིན་པོའི་གོ་འཕང་དེར་བསྙེན་པའི་ཚུལ་ནི་རྒྱུ་ཕྱི་ནང་གི་སྲེག་བླུགས་ཕུལ་བས་འབྲས་བུ་དེ་ཉིད་མངོན་དུ་བྱེད་པར་འདུན་པས་ཐུགས་དམ་བསྐང་ཞེས་བསྐང་ཕྲེང་བཤད་ཟིན་ཏོ།། །།ལྔ་པ་རྟེན་འབུལ་གྱི་ཀཱ་རི་ཀཱ་བཤད་པ་ལ་གཉིས། བཤགས་པ་དང༌། རྟེན་འབུལ་དངོས་སོ། །དང་པོ་ལ་གསུམ་ལས། ཐོག་མར་བཤགས་ཡུལ་ངོས་བཟུང་བ་ནི། སྒྱུ་མ་མཁན་གྱི་ཐབས་འཕྲུལ་ལྟར་དོན་དམ་གཤིས་ལུགས་ཀྱི་རང་རྩལ་སྣ་ཚོགས་སུ་སྣང་བའི་སྒྱུ་འཕྲུལ་གྱི་བཀོད་པ་དེ་ཡང་བརྟེན་གཡོ་ཀུན་དང་དབྱེར་མི་ཕྱེད་པའི་དོན་དམ་སེམས་ཀྱི་རྡོ་རྗེ་གཅིག་པུས་འཁོར་འདས་སྣ་ཚོགས་པའི་གར་མཛད་ཀྱང་གཤིས་ལུགས་རང་གི་ངོ་བོ་ནམ་ཡང་གཞན་དུ་མི་འགྱུར་བའི་ཕྱིར་ནག་པོ་ཞེས་བརྗོད་ཅིང་དེ་ཡང་གཞི་འབྲས་དབྱེར་མེད་སྣང་སྟོང་ཨེ་ཝཾ་ཟུང་འཇུག་གི་རང་བཞིན་ཡིན་པས་ཆེ་ཞེས་ཆེན་པོས་སྒྲས་བསྟན་པ་ནང༌། འགྱུར་མེད་བདེ་བ་ཆེན་པོའི་རང་བཞིན་དཔལ་ནག་པོ་ཆེན་པོ་ཉིད་དང་རྣམ་ཀུན་མཆོག་ལྡན་གྱི་ཤེས་རབ་སྟོང་པ་ཉིད་དེ་གཉིས་ཟུང་འཇུག་རོ་གཅིག་ཏུ་སྦྱོར་བ་ནམ་ཡང་འབྲལ་མི་རུང་བའི་ཕྱིར་དེའི་རང་རྩལ་ཕྱི་རོལ་ཏུ་ཤེས་རབ་ཡུམ་གྱི་རྣམ་པ་དབྱིངས་སྦྱོར་སྒྲོལ་གསུམ་དུ་ཤར་བའི་མདངས་རྩལ་གྱི་ཡིད་རིས་ཤིན་ཏུ་བཀྲ་བ་དེ་ཡང་གཤིས་ཁོ་རང་གིས་འགོད་པའམ་འབྲི་བ་སྟེ་སྤྲུལ་མཁན་ནག་པོ་ཆེན་པོ་ཉིད་རང་ལགས་སོ་ཞེས་དང༌། དེ་ལྟ་བུ་དབྱིངས་ལ་རྟོག་པ་མི་མངའ་ཡང་རྩལ་ལས་སྤྲུལ་པ་ཤར་ཚེ་གདུལ་བྱའི་ཁམས་དབང་མོས་པ་སྣ་ཚོགས་པས་ལྷ་གང་དང་གང་ལ་མོས་པ་དེ་དང་དེ་ཁའི་ཚུལ་དང་མཐུན་པའི་ལས་ཁའམ་་ལས་ཚུལ་ཀྱང་དེ་དང་དེས་གདུལ་བྱ་སེམས་ཅན་གྱི་བློ་འདུལ་བར་མཛད་པ་དང༌། མཁའ་མཉམ་འགྲོ་བ་ཆེས་མང་བ་དང་དེ་དག་གི་མོས་པ་དང་བསམ་པ་མི་འདྲ་བ་སྣ་ཚོགས་པ་དེ་དང་དེའི་གྲངས་དང་མཉམ་པར་ཁྱོད་ཀྱི་སྐུ་གསུང་ཐུགས་ཀྱི་གསང་བ་གསུམ་གྱི་མཛད་པའང་དེ་ཁ་དང་གྲངས་མཉམ་པར་སྟོན་པ་དང༌། སྔོན་ཚེ་རྒྱལ་བའི་སྤྱན་སྔར་རམ་ནོད་པའི་དམ་ཅན་རྒྱ་མཚོ་སྤྱི་དང་ཁྱད་པར་ཐུགས་གསུང་སྐུའི་དཀྱིལ་གྱི་ལྷ་ཚོགས་འཁོར་དང་བཅས་པ་འདི་དག་ཀུན་ཀྱང་དཔལ་ནག་པོ་ཉིད་ཀྱི་རོལ་པ་ཡིན་པས་གཙོ་བོ་དེ་ཁའི་རྣམ་འཕྲུལ་ཡིན་པའོ། །རྒྱུ་མཚན་དེའི་ཕྱིར་གཤིགས་ལུགས་ཀྱི་ངང་དུ་གཙོ་བོ་ཡེ་ཤེས་པ་དང་འཁོར་གྱི་དྲེགས་པ་འདས་མ་འདས་ཀྱི་ཚུལ་སྟོན་ཐམས་ཅད་རེས་འགའ་གཅིག་དང་རེས་འགའ་ཐ་དད་དུ་སྟོན་པ་ལྟར་སྣང་བ་རྣམས་གནས་ཚུལ་ཤེས་པས་བལྟས་ན། དཔེར་ན་སྒྱུ་མ་མཁན་གཅིག་གིས་སྒྱུ་མའི་བཀོད་པ་སྣ་ཚོགས་སུ་བསྟན་པ་ལྟར་སོ་སོར་སྣང་ཡང་རྩ་བའི་བྱེད་པོ་གཅིག་གིས་སྤྲུལ་པ་ལ་འགལ་བ་མེད་ཅིང་གནས་ལུགས་ཡེངས་མེད་སྒོམ་པའི་བསམ་གཏན་པས་དོན་དམ་སེམས་ཀྱི་རྡོ་རྗེའི་བཞུགས་ཚུལ་མཐོང་བ་རྣམས་ཀྱིས་དེའི་ཚུལ་པྲ་སེ་ན་སྟེ་མོ་པ་མཁས་པས་པྲ་ཕབ་ཀྱི་སྣང་བ་ལྟར་མངོན་སུམ་གྱིས་རྟོགས་ཀྱང༌། སྐབས་མ་ཡིན་པར་ཐམས་ཅད་དུ་དེའི་རང་བཞིན་ནི་འདི་དང་འདིའོ་ཞེས་བསྒྲགས་པ་མིན་གྱི་ཅི་ཕྱིར་ཞེ་ན་ལས་ཅན་འགའ་རེར་མ་གཏོགས་སྐྱེ་བོ་ཀུན་གྱི་བློར་མི་འཆེལ་བའམ་མི་ཆུད་པ་ཡིན་ནོ། །གཉིས་པ་བཤགས་པའི་ཚུལ་བསྟན་པ་ནི། གོང་དུ་བསྟན་པ་དེ་ལྟར་བས་ན་བཤགས་ཡུལ་མགོན་པོ་ཁྱོད་དང་བཤགས་མཁན་སྒྲུབ་པ་པོ་རང་གི་སེམས་དང་དེར་མ་ཟད་རྒྱུ་བ་བཅུད་ཀྱི་སྐྱེ་འགྲོ་དང་མི་རྒྱུ་བ་སྣོད་ཀྱི་འཇིག་རྟེན་སོགས་ཐམས་ཅད་ཀྱང༌། དོན་དམ་པའི་དབྱིངས་སུ་མཉམ་པ་ཉིད་དམ་རོ་གཅིག་ཡིན་པ་ལ་ཡིན་པའི་ཚུལ་འདི་སྔོན་ཆད་རྣམས་སུ་བདག་གིས་མ་འཚལ་བ་སྟེ་མ་གོ་བའམ། མ་རིག་པ་དེ་ནི་བདག་རང་གི་ཉེས་པའམ་ནོངས་པ་ཁོ་ནར་ཟད་དེ་ཐོས་བསམ་ལ་བརྩོན་པ་མེད་པས་ལན་པ་ཡིན་ནོ། །ཉེས་པ་ཐམས་ཅད་ཀྱི་རྩ་བ་གནས་ལུགས་ཀྱི་དོན་ལ་སྒྲིབ་པའི་མ་རིག་པ་དེ་ཀུན་རྫོབ་ཏུ་འགྱོད་ཚངས་དྲག་པོས་བཤགས་པ་དང་དོན་དམ་པར་བཤགས་བྱ་འཆགས་བྱེད་བྲལ་བའི་ཡིན་ལུགས་སོ་སོ་རང་རིག་པའི་ཡེ་ཤེས་ཉིད་དུ་མ་བཅོས་ལྷུག་པར་འཇོག་པས་ད་ནས་ཉེས་པ་ཐམས་ཅད་དུ་འཆགས་སོ། །དེ་ལྟར་འཇོག་ཤེས་ན་ཉེས་ལྟུང་གི་གཞི་མེད་དུ་དག་སྟེ་ཚངས་པར་འགྱུར་བའི་མོད་ལ་ལས་གསོག་པ་པོ་དང་བསགས་བྱའི་ཉེས་པ་བསགས་ཡུལ་ཏེ་འཁོར་གསུམ་ཡོངས་སུ་དག་སྟེ་གནས་ལུགས་སྤྲོས་པ་མེད་པའི་ངང་དུ་ཞུགས་པ་ཡིན་ནོ། །དེ་ལྟར་རང་རིག་སྤྲོས་པ་ཐམས་ཅད་དག་པ་དེ་ཉིད་ཆོས་ཐམས་ཅད་ཀྱི་གནས་ལུགས་སྟོང་པ་ཉིད་ཅེས་པའི་སྒྲ་གཡེར་པོ་ཆེ་དེའང་འདི་ལགས་ཤིང་དབྱེ་བ་སྤུ་ཙམ་ཡང་མེད་ལ། དངོས་པོའི་ཆོས་གང་ལ་ཡང་རྟག་བརྟན་ཐེར་ཟུག་ཏུ་མ་གྲུབ་པ་རང་རང་གི་ངོ་བོས་སྟོང་པས་སྟོང་ཉིད་དུ་གྲུབ་ཏུ་རུང་བའི་དབང་གིས་སྟོང་པ་ཉིད་ལས་ཅི་ཡང་འཆར་དུ་བཏུབ་པ་ཡིན་པས་དངོས་པོའི་ཆོས་དེ་དང་དེར་རྒྱུ་འབྲས་ཀྱི་དངོས་པོའི་འབྲེལ་བ་ཐམས་ཅད་འཐད་ཅིང་རུང་བའི་ཕྱིར། རྟེན་ཅིང་འབྲེལ་འབྱུང་མ་ཡིན་པའི་དངོས་པོའི་ཆོས་ནི་འགའ་ཡང་མེད་ལ་རྟེན་འབྱུང་ཡིན་པའི་རྟགས་ཀྱིས་ཆོས་ཐམས་ཅད་སྟོང་ཉིད་མ་ཡིན་པའང་འགའ་ཡང་མེད་ལ་སྟོང་དང་རྟེན་འབྱུང་འགལ་མེད་སྒྲུབ་པའི་རིགས་པའི་དཔྱིད་དམ་མཆོག་འདི་ཀས། མ་བརྟགས་ཤིང་མ་དཔྱད་པའི་འཇིག་རྟེན་ཀུན་རྫོབ་པའི་ངོས་ན་མཆོད་བྱ་ཡུལ་གྱི་མགྲོན་དང་མཆོད་བྱེད་སྒྲུབ་པ་པོ་སོགས་ཀྱང་བདེན་པ་ལྟར་སྣང་ཞིང་དོན་བྱེད་ནུས་པ་དང༌། དོན་དམ་དཔྱོད་བྱེད་ཀྱི་རིགས་པས་བརྟགས་ཤིང་དཔྱད་པའི་ངོ་ན་དེ་དག་ཅི་ཡང་མ་གྲུབ་པས་གཉིད་སད་པའི་མི་ལ་རྨི་ལམ་མི་སྣང་བ་བཞིན་ནོ། །དེ་ལྟར་ཀུན་རྫོབ་བདེན་པའི་ཚུལ་ཇི་བཞིན་པར་རིག་པ་ནི་ཐབས་དང་དེ་ལ་བརྟེན་ནས་དོན་དམ་བདེན་པ་ཁོང་དུ་ཆུད་པ་ནི་ཐབས་བྱུང་དུ་རིག་སྟེ། བདེན་གཉིས་ཟུང་འཇུག་ཏུ་ཁྱེར་ཤེས་པ་ནི་ཐེག་པ་ཐུན་མོང་མ་ཡིན་པའི་ལམ་གྱི་སྙིང་པོ་ཡིན་པས་བདག་ནི་ལམ་དེར་ད་ནི་ཞུགས་པའི་ཕྱིར་བཤགས་བྱ་འཆགས་བྱེད་སོགས་དོན་ལ་མེད་ཀྱང་ཀུན་རྫོབ་ཏུ་སྒྱུ་མ་ལྟ་བུའི་ཚུལ་གྱིས་བཤགས་པར་བྱའོ། །གསུམ་པ་ཐུགས་དམ་བསྐུལ་ཞིང་ལས་ཀྱི་གཉེར་ཁ་གཏད་པ་ནི། དམ་ཅན་རྒྱ་མཚོ་ཁྱེད་རྣམས་མཆོག་ཏུ་གསང་བ་དོན་དམ་ཕྱག་རྒྱ་ཆེན་པོའི་གནས་ལུགས་ཇི་བཞིན་པ་རིག་པའི་ཡེ་ཤེས་ཀྱི་ལྷ་ཡིན་ལ། ཡི་དམ་གྱི་ལྷ་ཉིད་ཆོས་སྐྱོང་གི་རྣམ་པར་བཞེངས་པ་ཡིན་པས་མཆོག་ཐུན་གྱི་དངོས་གྲུབ་ཅི་དང་ཅི་འདོད་པ་ཀུན་གྱི་འབྱུང་གནས་དམ་པ་ཡིན་ཞིང༌། བདག་ཅག་རྣམས་ནི་རིག་པ་གསང་སྔགས་ཀྱི་ལྷ་དེ་ཉིད་བསྒྲུབ་པའི་ཚུལ་འཛིན་ཅིང་དེའི་རང་བཞིན་མངོན་དུ་མ་གྱུར་ཀྱང་སྒྲུབ་པ་པོ་ཡིན་པར་ཁས་འཆེ་ནས། ལྷག་པའི་ལྷ་དེ་དང་ཉེ་བའི་དོན་དུ་བསྙེན་པ་དང་ཉེ་བར་གྱུར་ནས་འབྲས་བུ་ཐོབ་ཕྱིར་བསྒྲུབ་པའི་ཚུལ་གྱིས་ཁྱེད་རྣམས་ལས་སློང་བར་འོས་པའི་མཆོག་ཐུན་གྱི་དངོས་གྲུབ་ཞུ་མཁན་ཡིན་ཏེ། དེ་བཞིན་དུ་ཁྱེད་རྣམས་བདུད་བཞིའི་གཡུལ་ལས་རྒྱལ་བ་རྫོགས་པའི་སངས་རྒྱས་ཀུན་གྱི་འཕྲིན་ལས་ཀྱི་བྱེད་པོར་བཞེངས་པ་སྟེ། རྒྱལ་བསྟན་བསྲུང་བ་དང་དེ་འཛིན་སྐྱེས་བུའི་འགལ་རྐྱེན་སེལ་ཞིང་མཐུན་རྐྱེན་ལས་བཞི་གང་དང་གང་ལ་བསྒོ་བའི་ཕྲིན་ལས་ནི་སྔོན་གྱི་ཞལ་བཞེས་ལས་མི་འདའ་བར་ཡུལ་དུས་གར་ཡང་ཐོགས་མེད་དུ་བསྒྲུབ་པ་ལ་ཆེད་དུ་མངགས་པ་ཡིན་ལ། བདག་ནི་ཐེག་པ་ཆེན་པོར་རིགས་སད་ཅིང་རྒྱལ་བ་རྫོགས་པའི་སངས་རྒྱས་དེའི་ལམ་དུ་ཞུགས་པའི་རིགས་ཀྱི་བུར་གྱུར་པ་ལགས་ཏེ། ཅི་དང་ཅི་འདོད་པའི་ཕྲིན་ལས་ཐམས་ཅད་བུས་ཕ་ལ་གསོལ་བ་བཞིན་འཛེམ་བག་མེད་པར་ཁྱོད་ལ་བཅོལ་བའི་འཆོལ་བ་པོ་ལགས་ཤིང༌། ཁྱེད་རྣམས་ནི་སངས་རྒྱས་ཀྱི་བསྟན་པ་ལུང་དང་རྟོགས་པའི་བདག་ཉིད་ཅན་དེ་འཛིན་སྐྱོང་བསྲུང་བ་གསུམ་ལས་ཁྱད་པར་དུ་བསྲུང་བའི་སྲུང་མ་ཆེ་སྟེ་ཆེན་པོར་གྱུར་པ་དང༌། དེང་སང་བསྟན་པ་ཉམས་སྨད་པས་དམ་པ་ཆོས་ཀྱི་སྲོག་ཤིང་འགྱེལ་བ་དང་མཚུངས་པ་འདི་ལས་བཞིའི་སྒོ་ནས་གྱེན་དུ་སློང་བ་ལ་ཆེད་དུ་མངགས་པ་ཡིན་ལ། བདག་ནི་བསྟན་པ་དེ་འཛིན་པ་དང་སྐྱོང་བ་ལ་ཁས་འཆེ་བའི་སྐྱེས་བུ་ཡིན་པ་སྟེ། བསྟན་པའི་གཞི་མ་ཚུལ་ཁྲིམས་ལ་གནས་ནས་ལུང་སྡེ་སྣོད་གསུམ་གྱི་བཤད་པ་དང་རྟོགས་པ་བསླབ་གསུམ་གྱི་སྒྲུབ་པ་དེ་གཉིས་དར་བའི་ཆེད་དུ་ཀློག་པ་ཐོས་བསམ་སྤོང་བ་བསམ་གཏན་གྱི་བྱ་བ་ལ་འབད་པ་པོ་ལགས་ཤིང༌། ཁྱོད་ནི་གཤིས་ལུགས་རྣལ་མའི་དོན་ལ་འབྱོར་བའི་རྣལ་འབྱོར་ཡོངས་ཀྱི་འགལ་རྐྱེན་རྩོམ་པའི་དགྲ་བོ་མཐའ་དག་འདུལ་བའི་ལྷར་གྱུར་པ་སྟེ། འཇིག་རྟེན་ན་ཆེས་ཆེར་དྲེགས་པའི་མགོན་པོ་ཚངས་པ་ཁྱབ་འཇུག་སོགས་ཆེ་བཙན་གྱི་དྲེགས་ཅན་ཡོངས་ཀྱི་དམག་དཔོན་ནམ་སྡེ་དཔོན་ཡིན་ནོ། །བདག་ནི་བླ་མ་དང་དཀྱིལ་འཁོར་གྱི་འཁོར་ལོ་དཔང་པོར་བཞག་ནས་ཁས་བླངས་པའི་དམ་ཚིག་དང་ལྡན་པའི་རྣལ་འབྱོར་པ་ཡིན་ཏེ། བསྟན་འགྲོ་སྤྱི་དང་སྒོས་སུ་རྣལ་འབྱོར་པ་ལ་སྡང་བའི་དགྲ་བོ་ཞིང་བཅུ་ཚང་བ་རྣམས་ལ་ཁྱེད་ཅག་གི་དམག་དཔུང་སྐུལ་བར་བྱེད་པ་པོ་ལགས་སོ། །རྒྱུ་མཚན་དེ་དག་གི་ཕྱིར་ན་དམ་ཅན་ཁྱེད་ཅག་དགྱེས་པའི་དམ་རྫས་སོགས་ཡོ་བྱད་འབྱོར་ཚོགས་ཀྱི་བགྱི་འོས་རྣམས་བདག་ཅག་གིས་སྲོག་དང་བསྡོས་ནས་ཅི་འབྱོར་བསྒྲུབ་པ་ལགས་ཤིང༌། བདག་ཅག་གིས་ཇི་ལྟར་བསྒོ་བ་དེའང་མ་འགྱངས་མྱུར་དུ་བསྒྲུབ་པར་མཛད་འཚལ་ལོ། །དེ་སྐད་དམ་དེ་ལྟར་མ་མཛད་ན་སྔོན་ཚེ་རྒྱལ་བའི་སྤྱན་སྔར་ཆོས་བྱེད་ཀྱི་སྐྱེས་བུ་ཚུལ་བཞིན་སྐྱོང་བར་ཞལ་གྱིས་བཞེས་ཏེ་དམ་ཚིག་གི་མནའ་ཆུ་ལྗགས་ལ་བཞེས་པ་ཡིན་པས། ཆོས་སྐྱོང་དང་ཆོས་བྱེད་གཉིས་པོ་ཕན་ཚུན་དམ་ཚིག་གཅིག་ཏུ་སྦྲེལ་བ་ལས་འདས་པར་མི་འགྱུར་རམ་གཡར་དམ་གཉེན་པོ་དགོངས་པ་མཛོད་ལ། སྲུང་མ་ཁྱེད་རྣམས་ཡེ་ཤེས་ཀྱི་སྤྱན་དང་ལྡན་པས་བླང་དོར་ཚུལ་བཞིན་གཟིགས་ཕྱིར་དམ་ཚིག་ལས་ནམ་ཡང་མི་འདའ་བས་ཉམས་པ་མི་སྲིད་ལ། བདག་ཅག་རྣམས་ནི་གནས་ཚུལ་མ་རིག་ཅིང་རྨོངས་པའི་གཞན་དབང་དུ་གྱུར་པས་དམ་ཚིག་ལས་ཡང་ནས་ཡང་དུ་ཉམས་པའམ་འགལ་བར་གྱུར་སྲིད་དོ། །དེ་དག་ཀྱང་མི་ཤེས་པ་དང་བག་མེད་པ་སོགས་ཀྱི་དབང་དུ་སོང་ནས་ཕལ་ཆེར་ཉམས་པ་ལ་ཉམས་པར་མ་ཚོར་ཞིང་ཚོར་ན་ནི་ཤེས་བཞིན་ཁྱད་དུ་མི་གསོད་པར་སྙིང་ནས་འགྱོད་པས་ནོངས་པ་ལ་ནོངས་པར་བཤགས་པ་ཅིས་མི་བགྱིད་དེ་བགྱིད་པ་ལགས་སོ། །གལ་ཏེ་མ་ཚོར་ཞིང་མ་རིག་པ་གྱུར་ན་ཁྱེད་ཅག་ཡེ་ཤེས་སྤྱན་ལྡན་རྣམས་ཀྱིས་ཀྱང་བཟོད་པར་མཛད་འོས་པར་ལགས་སོ། །གཉིས་པ་རྟེན་འབུལ་དངོས་ལ། མདོར་བསྟན། རྒྱས་བཤད། མཇུག་སྡུད་གསུམ་ལས། དང་པོ་རྫས་སྤྱིའི་རང་བཞིན་བརྗོད་པས་མདོར་བསྟན་པ་ནི། སྔོན་བསགས་བསོད་ནམས་ཀྱི་སྟོབས་སམ་མཐུ་དཔལ་ལས་འོངས་པའི་འབྱོར་ཚོགས་ཕུན་སུམ་ཚོགས་པའི་ནོར་གྱི་དབྱིག་རྣམས། ཚེགས་ཆུང་དུས་ཚོགས་ཆེན་པོ་རྫོགས་པར་འགྱུར་བའི་གསང་སྔགས་ཐབས་མཁས་ཀྱི་གཙོ་བོ་སྔགས་རྒྱ་ཏིང་འཛིན་གསུམ་ཡིན་པ་བཞིན་འདིར་སྔགས་དྲུག་དང་ཕྱག་རྒྱ་དྲུག་གི་སྒོ་ནས་སྦྱང་བ་དང་སྤེལ་བ་དང་བསྒྱུར་བ་དང་ཐོབ་པ་དང་ཚིམ་པ་དང་དབང་བྱེད་པར་བྱིན་གྱིས་བརླབས་པས་དུས་ནམ་ཡང་མི་ཟད་ཅིང༌། འབུལ་ཡུལ་སོ་སོའི་ཐུགས་ལ་ཅི་དང་ཅི་བཞེད་པ་དེ་དང་དེ་ཁོ་ནར། དབང་པོའི་སྤྱོད་ཡུལ་དུ་འཆར་བར་བྱས་ནས་དཔལ་གྱི་མགོན་པོ་འཁོར་བཅས་ཐུགས་ཀྱི་དགྱེས་པར་བསྐྱེད་ཅིང་དམ་ཚིག་ཉམས་ཆག་ཐམས་ཅད་ཀྱང་དེས་ཡོངས་སུ་བསྐང་བར་བགྱིད་ན་བརྩེ་བའི་སྤྱན་གྱིས་གཟིགས་མོ་མཛོད་ཅེས་ཞུ་བའོ། །གཉིས་པ་བྱེ་བྲག་སོ་སོར་འབུལ་བ་ལ་བཅུ་ལས། དང་པོ་སྐྱེས་པ་དཔའ་བོ་འབུལ་བ་ནི། སྲ་ཞིང་བཙན་པའི་གོ་ཁྲབ་དང་ལྕགས་རྨོག་ལུས་དང་མགོར་གྱོན་པའམ་བགོས་པའི་ལུས་ཀྱིས་ཕྱིའི་ཁོར་ཡུག་ལྕགས་རི་ཆེན་པོའི་གཟི་བརྗིད་དང་བཙན་ཆ་ཡང་ཟིལ་གྱིས་གནོན་པ་དང༌། ཕུབ་ཆེན་ནམ་དགྲ་ལིར་རྔ་མ་ཁ་དོག་སྣ་ཚོགས་པའི་ཆུན་པོ་དང་དར་གྱི་ལྷབ་ལྷུབ་ཀྱིས་བརྒྱན་པ་རྒྱབ་དང་མདུན་དུ་ཐོགས་པས་དབྱར་གྱི་འཇའ་ཚོན་རབ་ཏུ་བཀྲ་བའི་བཀྲག་མདངས་ཀྱང་གནོན་པ་དང༌། དགྲ་སྡེའི་ཕྱོགས་ལས་རྒྱལ་བའི་རུ་མཚོན་གྱི་འཕྱར་དར་གནམ་དུ་སྒྲེང་ཞིང་འཁོར་གསུམ་འདོགས་དྲུག་སོགས་སྟག་ཤ་དཔའ་བོའི་ཆས་ཀྱིས་སྤྲས་པའི་བྱིན་ནམ་ཞུད་ཀྱིས་ཤ་ཟ་སྲིན་པོའི་དཔུང་ཚོགས་ཀྱང་སྐྲག་ཅིང་འདར་བས་ཁ་གནོན་པ་དང༌། དེ་ལྟ་བུའི་དཔུང་ཚོགས་བཤམས་པས་ཕ་རོལ་དགྲ་རྣམས་སྙིང་རྩ་འཆུམས་ཤིང་ཟིལ་གྱིས་གནོན་པ་དེ་ཡང་སྔགས་རྒྱ་ཏིང་འཛིན་མཐུས་བྱེ་བ་སྙེད་ཀྱི་གྲངས་དང་མཉམ་པར་གྲལ་ལེགས་པར་བསྒྲིགས་ཏེ་འབུལ་བའོ། །གཉིས་པ་རྟ་ནག་ཅང་ཤེས་འབུལ་བ་ནི། འཇིག་རྟེན་འཐོར་བྱེད་དུས་མཐའི་རླུང་གི་གཤོག་པ་ཅན་གྱི་རྟ་མཆོག་དེའི། མགྱོགས་པའི་འགྲོས་ཀྱི་བང་ངམ་གསར་གྱིས་མི་ཕལ་པའི་དབུགས་ཐེང་གཅིག་གི་ཡུན་ནམ་དེའི་རིང་ལ། ལྕགས་རི་ཁོར་ཡུག་ཆེན་པོའི་ཤར་མཐའ་ནས་ནུབ་མཐར་སྙོག་པར་ནུས་པའི། རྟ་མཆོག་ཅང་ཤེས་ནག་པོ་མིག་སྨན་གྱི་མདོག་ཅན་གངྒའི་རྡུལ་གྱི་གྲངས་དང་མཉམ་པ་ཙམ་སྤྱན་ལམ་དུ་བསྟན་ནས་འབུལ་བའོ། །གསུམ་པ་ཁྱུ་མཆོག་གཡག་ནག་འབུལ་བ་ནི། སྲ་ཞིང་རྣོ་བའི་རྭ་ཅོག་ས་ལ་བརྡར་བ་ལས་མེ་འོད་ཚ་ཚ་འཕྲོ་ཞིང་ཞེ་སྡང་དྲག་པོས་ངར་བའི་སྐད་འབྱིན་པའི་ཁའི་རླངས་པ་ན་བུན་འཐིབས་པ་ལྟར་ཚུབས་པས་གནམ་སའི་ཁྱོན་གང་བ་དང༌། རྨིག་པ་ས་ལ་བརྡབས་པའི་ཐུག་ཆོམ་གྱི་འུར་སྒྲ་དྲག་པོ་འབྲུག་ལྟར་སྒྲོག་པ་དང་མཇུག་མའི་རྔ་ཡབ་གཡོབ་པའི་རླུང་ཆེན་བསྐལ་པའི་འཐོར་རླུང་ལྟར་འཁྲུགས་པས། འཇིགས་སུ་རུང་བ་གནམ་ལྕགས་ཀྱི་ཐོག་དྲག་པོ་འབབ་པའི་དུས་ངོ་མ་ཅན་དུ་གྱུར་ནུས་པའི། ཁྱུ་མཆོག་ཆེན་པོ་གཡག་རྒོད་སྤྲིན་ནག་ཆད་པ་ལྟ་བུའི་ཁྱུ་ཡང་ཆེས་མང་པོར་བརྡལ་བ་སའི་དྲེགས་པ་གཉེར་བ་བཞིན་དུ་འབུལ་བའོ། །བཞི་པ་ལུག་ནག་སྤྱི་དཀར་འབུལ་བ་ནི། ལྷའི་ཆུ་བོ་གངྒཱ་ལོ་འབུམ་ཕྲག་དུ་མར་འཁྱིལ་ནུས་པའི་ཁྱོན་ཅན་གྱི་རལ་པའི་ཟུར་ཕུད་ཐོད་དུ་བཅིངས་པ་དེ་ནི་ལྷུག་པར་བཤིག་པའི་རལ་པས་ལུས་ཀྱི་ཁྱོན་ཐམས་ཅད་ལ་ཁྱབ་པས་གནག་པར་གྱུར་ཅིང༌། རྒྱ་མཚོ་བསྲུབས་པ་ལས་བྱུང་བའི་དུག་གི་བུམ་པ་མགུལ་པར་མིད་པས་མགྲིན་པའི་མདོག་རྨ་བྱའི་སྤུ་ལྟར་སྔོ་བའི་ཆ་དེ་ནི་གནས་འདི་ནས་མི་སྣང་བར་གྱུར་ཏེ་རྭ་ཅོག་པ་ཏྲའི་གཟུགས་གཉིས་སུ་སོང་བའམ་བྱས་ནས། རྣ་བའི་གོང་དུ་ཅི་དགར་འཁྲིལ་བ་སྟེ་གནས་པ་དང་ཡང་རྒྱ་མཚོ་བསྲུབས་པའི་ཟླ་བ་ཐོད་དུ་བཅིངས་པ་དེ་ནི་དེང་སང་སྤྱི་བོའི་སྤུ་མདོག་དཀར་བའི་རྣམ་པ་ཅན་དུ། སོང་བ་དང་བལ་གྱི་ལོངས་སྤྱོད་སོགས་འདོད་དགུའི་འབྱོར་པ་འབྱིན་པའི་དབང་ཕྱུག་ཆེན་པོ་ལུག་ནག་གི་ཁྱུ་ཡང་མང་པོ་ཐང་མར་བརྡལ་ནས་འབུལ་བའོ། །ལྔ་པར་ནག་བྲང་དཀར་འབུལ་བ་ནི། ཤིན་ཏུ་གནག་པའི་ལུས་ཀྱི་སྤུ་ཞོལ་རིང་ཞིང་འཐུག་པ་ནི་སྲོད་དུས་ཀྱི་མུན་ནག་སྟུག་པོ་དང༌། བྲང་གི་ལོགས་སུ་དཀར་པོའི་རིས་མོ་གོང་འོག་གསུམ་འཁྱོགས་སུ་ཡོད་པ་ནི་ནམ་གུང་དགུ་ཚིགས་ནམ་མཁའི་ལམ་འཁྱོག་པོ་རུ། འཁྲུལ་ནས་མཚན་མོ་རྒྱུ་བ་ཤ་ཟ་འབྱུང་པོའི་ཚོགས་ཀུན་གྱིས་རང་རང་གི་རྩེ་དགའི་འཁྲི་ཤིང་དུ་འདུས་པའི་དུས་ཡིན་པར་བསམས་ནས་དགའ་མགུར་རྩེ་བར་བྱེད་ནུས་པ་ཅན་གྱི་ར་སྐྱེས་ནག་པོ་མི་ཟད་པ་མང་པོའི་ཚོགས་འབུལ་བའོ། །དྲུག་པ་ཁྱི་ནག་དོམ་བུ་འབུལ་བ་ནི། ཁ་ཡིས་རྨུགས་ན་ཡུན་རིང་གནོད་པའི་གདུག་པ་ཀླུ་ཡི་ཁའི་དུག་གིས་སྦགས་ཤིང་རྣོ་ངར་ལྡན་པའི་གཤིན་རྗེའི་ལག་གི་མཚོན་ཆ་རྣོན་པོ་དབལ་ཅན་གྱི། མཆེ་བ་ཁར་བསྲེལ་བའམ་ཐོགས་ཤིང་ཞེ་སྡང་ངར་སྐད་ཟུག་པའམ་འབྱིན་པའི་སྒྲ་ཐོས་པ་ཙམ་གྱིས་ཀྱང་ཕ་རོལ་པའི་སྙིང་འབྱིན་པར་བྱེད་ནུས་པའི། གཞན་གྱི་ལུས་སྲོག་ཟ་བར་བྱེད་པའི་སྲིན་པོ་ཆེན་པོ་གཟུགས་གཞན་དུ་བསྒྱུར་ནས་ཤྭ་ནའི་གཟུགས་འཛིན་པ་ཅན། ཁྱི་ནག་དོམ་བུ་སྙིང་དཀར་སྟོང་གསུམ་གང་བ་ཙམ་དུ་འབུལ་བའོ། །བདུན་པ་མཁའ་ལྡིང་བྱ་ནག་འབུལ་བ་ནི། ནམ་མཁའི་དབྱིངས་སུ་ལྡིང་ཞིང་སླར་ཡང་གང་དུ་བབ་པའི་ས་དེར་ཤུགས་ཀྱིས་གཞུངས་ནས་ཞིང་བཅུའི་དགྲ་བོ་གང་དུ་གནས་པའི་སྤྱི་བོ་ལ། རྡོ་རྗེ་ཕ་ལམ་ལྟར་ཐལ་བྱུང་དུ་འབིགས་ནུས་པ་གཏུམ་པོའི་སྡེར་མོ་ལྕགས་ཀྱུ་ལྟ་བུའི་རྩེ་རྣོ་ཞིང་གུག་པས། ཤུགས་དྲག་པོར་སྣུན་པར་བྱེད་ཅིང་ལྡིང་ནས་དགྲ་བོའི་གཤེད་མར་གྱུར་པའི་གནམ་གྱི་གཤན་པ་ནི། བྱ་ནག་རྣམས་ཡིན་པས་དེ་དག་ཀྱང་བྱེ་བ་ས་ཡའི་གྲངས་དང་མཉམ་པས་ཐུགས་དམ་བསྐང་ཞེས་འབུལ་བའོ། །བརྒྱད་པ་ན་ཆུང་མཛེས་མ་འབུལ་བ་ནི། དཀར་ཞིང་འཚེར་བའི་མུ་ཏིག་གི་ཕྲེང་བའི་ཐོད་དང་གྲུ་དམར་གཡུ་ཡི་རྣ་ཆ་དང་བྱུ་རུ་སོགས་རིན་པོ་ཆེ་སྣ་ཚོགས་སྤེལ་མར་བརྒྱུས་པས་སྐེ་ཡི་ཕྱོགས་མཛེས་པར་བྱེད་པའི་རྒྱན་ཆའི་བར་དག་ཏུ། བྱད་བཞིན་མཚར་ཞིང་བལྟ་ན་སྡུག་པས་ཆགས་ལྡན་གྱི་སྐྱེ་བོ་ཀུན་ལ་ངོམ་ཞིང་ལུས་ཀྱི་ལང་ཚོ་དར་ལ་བབ་པའི་རང་རྟགས་ནུ་མ་འབུར་ཞིང་རྒྱས་པ་དང༌། སྨད་ཀྱི་བརླའི་འཁྲི་ཤིང་གི་གཞེང་རབ་ཏུ་རྒྱས་པའམ་ཆེ་བའི་བར་དུ་སྐད་པ་ཤིན་ཏུ་ཕྲ་བས་དོར་བ་ལྟར་གྱུར་པས། དེ་ཚོལ་བ་ལ་སྟོད་གོས་ལྗང་ཁུ་དང་སྨད་གོས་ཁྲོ་བའི་གོས་བཟང་དག་དང་ནོར་བུའི་དོ་ཤལ་དག་ཆེད་དུ་འོངས་པ་དང་འདྲ་བའི་ན་ཆུང་མཛེས་མའི་ཁྲོམ་ཚོགས་འབུལ་བའོ། །དགུ་པ་ཤུགས་ཅན་དྲེའུ་ནག་འབུལ་བ་ནི། རྨིག་པའི་འདེགས་འཇོག་གི་གོམས་སྟབས་རེ་ལ་རི་རབ་གླིང་བཞི་རྒྱ་མཚོ་དང་བཅས་པ་ཡི་ཁྱོན་ལ་འགོངས་པར་ནུས་པ་དེ་དག་གི་དགྲ་བོར་གྱུར་པ་དང༌། ལུས་སྟོབས་ཀྱིས་རི་རྒྱལ་ལྷུན་པོ་འདེགས་ཀྱང་དཀའ་བ་མེད་པས་ཡང་བར་བྱེད་པས་ན། འདི་ཅི་ཞིག་ཡིན་མགྲིན་བཟང་བོང་བུའི་བུ་མིན་པར་ངེས་ཏེ་འོ་ན་ཅི་ཡིན་སྙམ་ན་ལྷ་དབང་གཡུལ་དུ་ཆས་པའི་བཞོན་པ་གཉིས་འཐུང་ས་སྲུང་གི་བུ་ཉམས་མཚར་བ་ཞིག་གོ་ཞེས། སྙན་ངག་མཁན་རྣམས་ཀྱིས་བསྔགས་པར་བྱ་བའི་གཞིར་གྱུར་པའི་དྲེའུ་ནག་གི་ཚོགས་ཀྱིས་ས་གཞི་བཀང་སྟེ་འབུལ་བའོ། །བཅུ་པ་མགྲིན་བཟང་བོང་བུ་འབུལ་བ་ནི། གཏུམ་ཞིང་ཤིན་ཏུ་ཐུ་བའི་སྟོབས་ཀྱིས་དགྲ་སྡེ་མ་ལུས་པ་བསད་ནས་དེ་ཡི་ཁྲག་གིས་ལུས་ལ་གཤེར་བས་ལུས་དམར་བ་དང༌། རྨིག་པས་མགོ་བོ་དཀྲུམ་ནས་དེའི་ཀླད་པས་གདོང་ལ་གཤེར་བས་ངོ་གྭ་པོ་གྱུར་པ་དང་མིག་ཕྱེ་འཛུམ་ཙམ་གྱི་ཡུན་རེ་ལ། བསམ་པའི་ཡུལ་གར་ཡང་སླེབ་པར་ནུས་པའི་བོང་བུ་འདི་ནི་སྒྲ་སྒྲགས་དབང་པོ་སྟེ་སྲིན་པོའི་རྒྱལ་པོ་ལངྐ་མགྲིན་བཅུ་དེའི་གཅེས་ནོར་ཡིན་པ་ལས། མིང་ཡང་དུང་མཁན་དངོས་ཞེས་སྐད་བཟང་བའི་ཆ་ལས་བཏགས་པའི་མགྲིན་བཟང་བོང་བུའི་ཚོགས་ཀྱང་དཔག་ཏུ་མེད་པར་ཕུལ་བའོ། །གསུམ་པ་མཇུག་སྡུད་ལ་གཉིས། ཐུན་མོང་གི་ཡོན་ཏན་བརྗོད་པ་དང༌། འདོད་དོན་ལ་གསོལ་བ་བཏབ་པའོ། །དང་པོ་ནི། དེ་ལྟར་འབུལ་བའི་རྟེན་གཟུགས་ཅན་གྱི་དངོས་པོ་རེ་རེ་ལའང་མཐའ་གཅིག་ཏུ་མ་ལྷུང་བར་མཆོད་ཡུལ་དམ་ཅན་རྒྱ་མཚོ་སོ་སོར་གང་ལ་གང་དགྱེས་པའི་སྲོག་ཆགས་དེ་དང་དེར་འཆར་ཞིང༌། ཡིད་སྲུབས་འདོད་པའི་ལྷའི་ལོངས་སྤྱོད་དབང་ལྔའི་ཡུལ་དུ་གྱུར་པ་ཀུན་གྱི་རབ་དང་ཕུལ་དུ་ཕྱིན་པ་གཟུགས་མཛེས་པ་ལ་སོགས་པ་གང་མཆོག་ཏུ་འཛིན་པ་དེ་འབུལ་བས་དགྱེས་པར་རོལ་ལ། ལྷག་པར་དྲག་པོ་མངོན་སྤྱོད་ཀྱི་ལས་བསྒྲུབ་པའི་ཆེད་དུ་ཨེ་དབྱིངས་གྲུ་གསུམ་པ་ཡི་དོ་རར་བྱས་པས་དྲག་པོའི་གཞལ་མེད་ཁང་འདི་ཉིད་འབུལ་བ་ལགས་ན། དཔལ་རྡོ་རྗེ་ནག་པོ་ཆེན་པོ་ལྕམ་དྲལ་དཔོན་གཡོག་འཁོར་དང་བཅས་པ་ཀུན། བསྟན་པའི་དགྲ་བོ་སྒྲོལ་བ་ལ་རེངས་པར་ཆས་པའི་དྲག་པོའི་ཟློས་གར་གནས་དེར་བརྩེན་པའམ་རོལ་བར་མཛོད་ལ་ཞེས་པའོ། །གཉིས་པ་ནི། ཤར་ལ་སོགས་པའི་ཕྱོགས་དང་ད་ལྟའི་གནས་སྐབས་སོགས་དུས་དང་བདེ་སྡུག་ལེགས་ཉེས་སོགས་ཀྱི་རྣམ་པ་ཐམས་ཅད་དུ། སྒྲུབ་པ་པོ་བདག་ཅག་གི་ཡིད་ཀྱི་རེ་བ་ཅི་དང་ཅི་འདོད་པ་ཐམས་ཅད་སྐོང་བ་དང༌། ལུས་ཅན་ཀུན་གྱི་ཕན་བདེའི་འབྱུང་གནས་ཐུབ་པའི་ལུང་རྟོགས་ཀྱི་བསྟན་པ་དེ་འཛིན་དང་བཅས་པ་མཆོག་ཏུ་དར་ཞིང་རྒྱས་པར་མཛོད་ཅིག་ཅེས་སྨོན་པའོ།། །།དྲུག་པ་གཏོར་འབུལ་གྱི་ཀཱ་རི་ཀ་བཤད་པ་ལ་གསུམ། འབུལ་ཡུལ་སྤྱན་འདྲེན་པ་དང༌། གཏོར་འབུལ་དངོས་དང༌། གཏོར་མའི་བཤལ་ཆུ་འབུལ་བའོ། །དང་པོ་ནི། གཟུང་འཛིན་གཉིས་བསྡུས་ཀྱི་ཆོས་ཐམས་ཅད་ཀྱི་རང་བཞིན་ནམ་དོན་དམ་ཆོས་ཉིད་ཀྱི་རང་གཤིས་སྤྲོས་པའི་མཚན་མ་ཐམས་ཅད་དང་བྲལ་བ་ཞི་བའི་དབྱིངས་ནས་ནག་ཕྱོགས་བདུད་སྡེའི་ཚོགས་ལ་སྙིང་རྗེས་ཁྲོས་པའི་སྐུར་སྟོན་ཏེ་འོངས་པའམ་ཤར་བའི་ལྷ། རང་སྣང་ལོངས་སྐུའི་ཞིང་དུ་དཔལ་ཧེ་རུ་ཀ་ཁྲག་འཐུང་རྡོ་རྗེ་སྲིན་པོ་ཉིད་ཀྱི་སྐུར་བཞེངས་ཏེ་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོས་བརྒྱན་པའི་དཀྱིལ་འཁོར་དུ་འཇིགས་བྱེད་གཏུམ་པོའི་གར་མཛད་པ་དང་གང་འདུལ་སྤྲུལ་སྐུའི་ཞིང་དུ་བདུད་དང་བདུད་ཀྱི་ཕྱོགས་གཡུལ་ངོར་བསད་པའི་དྲག་ཤུལ་གྱིས་སྲིད་གསུམ་བདག་པོ་ཀུན་ཀྱང་སྐྲག་སྟེ་གང་གི་ཞབས་ལ་མགོ་བོ་རབ་ཏུ་བཏུད་པ་ཅན། དཔལ་ཡེ་ཤེས་ཀྱི་མགོན་པོ་དེ་ཉིད་དོན་དུ་གསང་བ་སྔགས་ཀྱི་ངོ་བོ་བརྡ་ཐབས་སུ་བསྟན་པ་ཙམ་ཡིན་ཀྱང་སྐྱེས་བརྒྱུད་འཇིག་རྟེན་དང་མཐུན་པར་བཤད་པའི་སྐབས་བྱ་རོག་གཟུགས་ཀྱིས་རྣམ་འཕྲུལ་བདུན་དུ་བསྟན་ནས་བདུད་ཚོགས་ཕམ་པར་བྱེད་པའི་ཕྱིར་བྱ་རོག་མཚན་ཅན་དུ་གྲགས་པ་ཡིན་པས་དཀྱིལ་འཁོར་གྱི་གཙོ་བོ་དཔལ་ཡེ་ཤེས་ཀྱི་མགོན་པོ་ཕྱག་བཞི་པ་དེ་ལ། འཁོར་ཉིད་ལས་མི་གཞན་པའི་རྣམ་པ་གང་འདུལ་དུ་སྣང་བ་ཅན་ཧཱུཾ་མཛད་ནག་པོ་ཆེན་པོ་ནི་རྡོ་རྗེ་གུར་གྱི་རྒྱུད་ནས་བཤད་པས་གུར་མགོན་དང་མྱུར་མཛད་ནག་པོ་ཆེན་པོ་ནི་ཕྱག་དྲུག་པ་དང་དངོས་གྲུབ་འབྱུང་བར་སྔགས་ཙམ་ལས་ལྷ་སྦས་ཏེ་མ་བཤད་པས་གསང་བའི་མགོན་པོའམ་གཉན་མགོན་ཞལ་བཞི་པ་དང༌། དཔལ་ལས་ཀྱི་མགོན་པོ་ཆེན་པོའི་སྐུ་གསུང་ཐུགས་ལས་སྤྲུལ་པའི་ལས་མཁན་ཚེ་བདག་སྲོག་བདག་འཆི་བདག་སྟེ་བྱ་རོག་གདོང་ཅན་སྡེ་བཞི་དང༌། སྐུ་ལས་སྤྲུལ་པའི་མགོན་པོ་མཧཱ་ཀཱ་ལ་སྟག་ལ་ཞོན་པ་དང་གསུང་སྤྲུལ་མགོན་པོ་ཚོགས་བདག་ནག་པོ་ཨ་གྷོ་ར་དང་ཡོན་ཏན་སྤྲུལ་པའི་མགོན་པོ་ལེགས་ལྡན་ནག་པོ་ཆེ་དང༌། ཕྲིན་ལས་སྤྲུལ་པའི་མགོན་པོ་ནག་པོ་གྲི་གུག་བརྩེགས་པ་དང་ཐུགས་ལས་སྤྲུལ་པའི་མགོན་པོ་ནག་པོ་ཆེན་པོའི་གནྜི་འཆང་བ་དང་དམོད་པར་སྤྲུལ་པའི་མགོན་པོ་ཁྲག་འཐུང་ནག་པོ་བེང་འཛིན་པ་དང༌། རྦོད་གཏོང་སྤྲུལ་པའི་མགོན་པོ་མ་ནིང་ནག་པོ་དང་དྲེགས་པར་སྤྲུལ་པའི་མགོན་པོ་བདུན་མགོན་ནག་པོ་ཏྲ་ཤད་དེ་སྣང་བ་ཐབས་ཀྱི་རང་བཞིན་ཕོ་རྒྱུད་ཀྱི་མགོན་པོ་ཀུན་དང༌། དེ་དག་ལ་འཁྱུད་བྱེད་ཀྱི་ཡུམ་རྣམས་ནི་ཤེས་རབ་སྟོང་པ་ཉིད་དུ་གྲུབ་ལ་དེ་ཡང་རྣམ་ཐར་སྒོ་གསུམ་གྱིས་དབྱེ་བས་དབྱིངས་ཡུམ་སྔགས་སྲུང་ཨེ་ཀ་ཛ་ཏི་དང་སྦྱོར་ཡུམ་ཙནྜི་ཀ་གཏུམ་མོའི་དབང་ཕྱུག་མ་དང༌། སྒྲོལ་ཡུམ་འདོད་དབང་དུད་སོལ་མ་ཡུམ་གསུམ་དང་རིགས་བཞིས་དབྱེ་བས་འཕྲོག་མ་དཀར་མོ་སོགས་རེ་མ་ཏི་མཆེད་བཞི་དང་དེ་དག་ནི་གསང་བའི་ཡུམ་ཆེན་བདུན་ཞེས་བྱའོ། །ཕྲིན་ལས་ཀྱི་ཆ་ལས་ཙནྜི་ཀ་དམར་མོ་འབར་བའི་གདོང་དང་རིགས་གསུམ་གྱི་ཆ་ལས་མཁའ་འགྲོ་ནག་མོ་སོགས་ཡེ་ཤེས་ཀྱི་མ་མོ་གསུམ་དང་ལས་སྤྲུལ་གྱི་ཆ་ལས་ཤ་ཟ་མ་མོ་སོགས་ལས་ཀྱི་མ་མོ་གསུམ་སྟེ་མཁའ་འགྲོ་དྲུག་དང་སྒོ་མཚམས་སྐྱོང་བའི་མཁའ་འགྲོ་མ་གདོང་ཅན་བརྒྱད་དང༌། བཀའ་བརྒྱད་ཀྱི་ཆ་ལས་གཏུམ་མོ་ནག་མོ་ལ་སོགས་པའི་མཧཱ་ཀཱ་ལི་བརྒྱད་དེ་ཤེས་རབ་སྟོང་པ་ཉིད་ཀྱི་རང་བཞིན་མོ་རྒྱུད་ཀྱི་ལྷ་མོ་ཀུན་དང༌། དཔལ་ཡེ་ཤེས་ཀྱི་མགོན་པོ་དེ་ཉིད་ཀྱིས་འཇིག་རྟེན་ལ་གནས་པའི་ཚུལ་བཟུང་ནས་གདུག་པ་འདུལ་བའི་ཚེ་དུར་ཁྲོད་ཀྱི་མ་མོ་རྡོ་རྗེ་ཕོ་ཉ་ཆེན་མོ་དྲུག་ཅུ་རྩ་བཞི་ཞིང་སྐྱོང་སོ་གཉིས་དང་བཅས་པ་དཀྱིལ་འཁོར་གྱི་བར་ཁྱམས་སུ་བཀོད་དེ་བདུད་ཀྱི་གཤེད་མར་མངའ་གསོལ་བའི། ཕྱི་ནང་གསང་བའི་ས་གསུམ་ལ་གནས་པའི་ཞིང་སྐྱོང་མཁའ་འགྲོའི་ཚོགས་སྒོར་མིག་ལྕམ་དྲལ་དང་བཅས་པ་ཀུན་དང༌། ལྷའི་མགོན་གུ་ལང་ཆེན་པོ་དབང་ཕྱུག་ཡབ་ཡུམ་དང་བདུད་མགོན་སེང་གདོང་ཡབ་ཡུམ་དང་ལས་ཀྱི་གཤིན་རྗེའི་མགོན་པོ་དམ་ཅན་ཆོས་རྒྱལ་ཡབ་ཡུམ་དང༌། སྲིན་མགོན་གཟའ་མཆོག་རཱ་ཧུ་ལ་མིང་སྲིང་བཞི་དང་ཀླུའི་བདུད་ནཱ་ག་རཀྵ་ཡབ་ཡུམ་དང་བཙན་མགོན་བེག་རྩེ་དམར་པོ་ཡབ་ཡུམ་དང་གནོད་སྦྱིན་མགོན་པོ་ཞང་འོན་ནག་པོ་མིང་སྲིང་དང་གིང་གི་མགོན་པོ་རྒྱལ་ཆེན་ལི་བྱིན་ཧ་ར་དང༌། གདོང་བཞི་དབང་པོ་སོགས་ཕྱོགས་བཅུ་སྐྱོང་བ་བཅུ་དང་ཡུལ་འཁོར་སྲུང་སོགས་རྒྱལ་པོ་ཆེན་པོ་སྡེ་བཞི་དང་བཅས་པ། དཀྱིལ་འཁོར་གྱི་ལྷ་ཚོགས་དེ་དག་ཀུན་ཀྱང་རང་རང་གི་སྤྲུལ་འཁོར་བཀའ་ཉན་ཕོ་ཉ་མངག་གཞུག་བགྲང་བྱའི་ཡུལ་ལས་འདས་པ་བསམ་ཡས་པའི། སྡེ་དང་དཔུང་ཚོགས་ཀྱིས་གནམ་ས་བར་སྣང་ཐམས་ཅད་པའི་ཁྱོན་རྣམས་མེར་གྱིས་གང་བར་གྱུར་པ་དང༌། གཞན་ཡང་ནག་པོ་སྟོང་དང་ཤ་ཟ་འབུམ་ལ་སོགས་པ་ལ་ལས་ཀླད་དུ་ལྡིང་བ་དང་ལ་ལས་བཤུལ་དུ་འབྲང་བར་གྱུར་པའི་མགྲོན་རིགས་མཆོག་དམན་དང་བཅས་པ་ཀུན། རྣལ་འབྱོར་པ་བདག་ཅག་གི་ལྷག་པའི་བསམ་པ་རབ་དང་ཕུལ་གྱིས་ཀུན་ནས་སློང་སྟེ་དྭང་བའི་སེམས་ཀྱིས་མཆོད་པའི་གནས་འདིར་སྤྱན་འདྲེན་པ་ཡིན་གྱིས། བརྩེ་བ་ཆེན་པོའི་སྒོ་ནས་སྒྲུབ་པ་པོ་ཡི་གནས་སུ་ཚུར་གཤེགས་ཤིག ཚུར་གཤེགས་ནས་ཀྱང་མཆོག་ཐུན་གྱི་དངོས་གྲུབ་ཅི་དགར་སྩོལ་བའི་ཆེད་དུ་དམ་ཅན་རྒྱ་མཚོའི་ཚོགས་རྣམས་ཀྱི་སྨན་རཀ་བ་ལིཾ་གཏོར་མའི་མཆོད་པ་འདི་དགྱེས་པར་བཞེས་ཤིག་ཅེས་ཞུ་བའོ། །གཉིས་པ་གཏོར་འབུལ་དངོས་ལ་བཞི་ལས། དང་པོ་ཕོ་རྒྱུད་དགྱེས་པའི་སྨན་ཕུད་ནི། གཏིང་མཐའ་གཞལ་བར་དཀའ་བའི་ཕྱོགས་ཀྱི་ཆུ་གཏེར་ཆེན་པོ་བཞིའི་གཏིང་ངོགས་སུ་དབང་ཆེན་གསེར་གྱི་ས་གཞིའི་དྭངས་མ་བདུད་རྩིའི་ས་ཞག་ཕྱེ་མར་བརྡལ་བའི་འདམ་རྫབ་ཁ་དོག་དྲི་རོ་ཕུན་སུམ་ཚོགས་པ་ཅི་ཙམ་སྤྱད་ཀྱང་མི་ཟད་པའི་རང་བཞིན་ཅན་དེ་ཉིད། ཕོ་རྒྱུད་དཔའ་བོ་མཉེས་པའི་ཛ་གད་ཆང་གི་སྐྱེམས་ཕུད་དུ་གྱུར་ཏེ་མཐའི་རྒྱ་མཚོ་ཆེན་པོ་ལྟེམ་མེར་འཁྱིལ་བ་དེ་ནི། རྒྱུ་དངུལ་དཀར་ལས་གྲུབ་པའི་ཕུད་སྐྱོགས་ཀྱིས་ཕྱིའི་ལྕགས་རིའི་ཁོར་ཡུག་ཆེན་པོར་བློས་བཟུང་བའམ་དམིགས་ཤིང་སྤྲུལ་ཏེ། ལས་བཞིའི་ཕྲིན་ལས་གྲུབ་པའི་དགའ་སྟོན་ཆེན་པོའི་སླད་དུ་འབུལ་བར་བགྱིའོ་ཞེས་པའོ། །གཉིས་པ་མོ་རྒྱུད་དགྱེས་པའི་རཀྟ་ནི། ཡུལ་དམ་པ་བསད་པས་སྲོག་ལས་ཉམས་པ་དང༌། སྣོད་མིན་ལ་གསང་བ་སྤེལ་བས་དོན་ལས་ཉམས་པ་དང༌། བཀའ་ལ་རལ་ཆོད་བྱེད་པས་བཀའ་ལས་ཉམས་པ་དང༌། དབང་གི་དམ་ཚིག་ལས་འགལ་བས་དམ་ལས་ཉམས་པ་དང༌། བྱ་བ་མ་ཡིན་པ་ལ་ཞུགས་པས་ལས་ཀྱིས་ཉམས་པ་དང༌། སྐྱེ་མེད་ཆོས་ལ་མཚན་མར་བཟུང་བས་མཚན་མས་ཉམས་པ་དང༌། གསང་སྔགས་ནོར་དང་བརྗེ་བས་འདོད་པས་ཉམས་པ་སྟེ་ཉམས་པ་བདུན་སྒྲོལ་བར་བྱེད་པ་ལ་དེའི་བསྲུང་བ་དང་ལྷའི་བྱིན་རླབས་དང་རང་བཞིན་ཚེ་བསོད་ཀྱིས་བཟུང་བ་སྟེ་ཁ་སྦྱར་གསུམ་སོ་སོར་དབྱེ་བའམ་ཕྱེ་ནས། སྙིང་རྗེས་ཁྲོས་པའི་སྒོ་ནས་ཉམས་པའི་དབྱིངས་སུ་བསྒྲལ་བའི་ཤ་རུས་དམར་ཆོལ་རཀྟའི་མཆོད་པ་ཆེན་པོ་འདི་ནི། དཔལ་མགོན་དམ་ཅན་རྒྱ་མཚོའི་ཚོགས་ཀྱིས་ངོམ་པ་མེད་པར་ཅི་ཙམ་བཞེས་ཀྱང་མི་འཛད་པ་སྟེ། དཔེར་ན་ལྕགས་རིའི་ནང་གི་རྟ་གདོང་གི་མེ་རབ་ཏུ་འབར་བས་རྒྱ་མཚོ་ཆེན་པོའི་ཆུ་དུས་དང་རྣམ་པ་ཀུན་ཏུ་མི་ངོམ་པར་འཐུང་ཡང་མི་འཛད་པ་ལྟ་བུར་དམིགས་ཤིང་སྤྲུལ་ཏེ། ལས་བཞིའི་ཕྲིན་ལས་གྲུབ་པའི་དགའ་སྟོན་ཆེན་པོའི་སླད་དུ་འབུལ་བར་བགྱིའོ་ཞེས་པའོ། །གསུམ་པ་གཉིས་ཀ་དགྱེས་པའི་བ་ལིཾ་ནི། འབྲུ་སྣ་ཆང་གིས་སྦྲུས་པའམ་ཤ་རུས་ཁྲག་ཆེན་སྣ་ཚོགས་པས་སྦྲུས་པའི་གཏོར་མའི་ལྷུན་པོ་ཆེས་ཤིན་ཏུ་མཐོ་བ་དེ་ཉིད་ཁྲག་ཞག་ཀླད་པའི་རྒྱ་མཚོ་རྦ་རླབས་མི་ཟད་པར་འཁྲུགས་པས་རློན་ཆགས་པ་ལ་འབྱུང་བའི་རྩི་ཁྲག་གིས་སྦགས་པའམ་ལྷ་བ་དང་དྭངས་མའི་ཞག་གིས་བྲན་པས་སྣུམ་བག་ཅན་དུ་གྱུར་པ་དང༌། གཏོར་མའི་ལྷུན་པོ་དེའི་ངོས་བཞི་པོ་ཐམས་ཅད་ནས་དོན་ལྔ་སྣོད་དྲུག་སོགས་ནང་ཁྲོལ་དང་མགོ་དང་དབང་པོ་སོགས་ཤ་ཡི་རྩིག་པ་བྱས་པས་ཕྱོགས་ཀུན་ནས་དམར་བར་གྱུར་པའི་ལྷུན་པོའི་སྤོ་ལ་དཀར་དམར་རྒྱན་གྱིས་བཀྲ་བའམ། ཤ་དང་རུས་པ་སྣ་ཚོགས་པའི་རྒྱན་གྱིས་དུར་ཁྲོད་ཀྱི་ཆོས་མ་ཚང་བ་མེད་པས་བརྒྱན་པ་དང༌། གཞན་ཡང་འཇིག་རྟེན་གསུམ་གྱི་བཟའ་བཅག་ལྡག་གཞིབ་ཀྱི་ཚོགས་བསམ་གྱིས་མི་ཁྱབ་པའི་ཁ་ཟས་ཀུན་གྱི་རང་བཞིན་འཆི་མེད་ལྷའི་མདུན་ས་ལྟར་གྱུར་པའི་བ་ལིཾ་ཏ་དེ་ཉིད་རི་བོ་མཆོག་རབ་ལྟར་དམིགས་ཤིང་སྤྲུལ་ཏེ། ལས་བཞིའི་ཕྲིན་ལས་གྲུབ་པའི་དགའ་སྟོན་ཆེན་པོའི་སླད་དུ་འབུལ་བར་བགྱིའོ་ཞེས་པའོ། །བཞི་པ་འདོད་གསོལ་བ་ནི། ཁྱད་པར་རྨད་དུ་བྱུང་བའི་སྨན་རཀ་བ་ལིཾ་གི་བཀོད་པ་རྒྱུ་མཆོག་རྐྱེན་གྱིས་ལེགས་པར་སྦྱར་ནས་དམ་ཅན་ཆོས་སྐྱོང་རྒྱ་མཚོ་དགྱེས་པར་བསྐྱེད་པའི་མཆོད་སྤྲིན་ཆེན་པོ་འདི་ཉིད། སྔར་བཅོལ་གྱི་ཕྲིན་ལས་གཉེན་པོ་ལེགས་པར་མཛད་པའི་དགའ་སྟོན་གཏང་རག་གི་བརྔན་དུ་འབུལ་བ་ལགས་ཤིང༌། དེར་མ་ཟད་ད་དུང་རྒྱལ་བའི་བསྟན་པ་དང་དེ་འཛིན་གྱི་རྣལ་འབྱོར་པ་བདག་ཅག་འཁོར་དང་བཅས་པ་རྣམས་ལ་ཕྲིན་ལས་བཞིའི་སྒོ་ནས་སྲུང་སྐྱོབ་གཡེལ་བ་མེད་པར་མཛད་ནས། ནག་པོ་བདུད་དང་བདུད་ཀྱི་ཕྱོགས་ཐམས་ཅད་ལས་རྣམ་པར་རྒྱལ་བའི་མཆོག་མཐུན་གྱི་དངོས་གྲུབ་མ་ལུས་པ་ཞུ་བའི་རྟེན་དུའང་འབུལ་བ་ལགས་སོ་ཞེས་པའོ། །གསུམ་པ་བཤལ་ཆུ་འབུལ་བ་ནི། བོད་ཁམས་སྐྱོང་བའི་བརྟན་མ་བཅུ་གཉིས་པོ་གང་གིས་མཚན་དཔེ་ཟླ་བའི་ལང་ཚོ་ཀུན་ནས་མཛེས་པའི་འོད་ཟེར་བརྒྱ་ཕྲག་དུ་མས་བོད་ཡུལ་མུན་པའི་སྨག་རུམ་དུ་ངོ་མཚར་ཕན་བདེའི་སྣང་བ་ཅི་ཡང་འཆར་བར་བྱས་པ་དང་ཡུལ་དེ་དང་དེར་དར་བའི། ཐུབ་པའི་ལུང་རྟོགས་ཀྱི་བསྟན་པ་དྲི་མ་མེད་པའི་ཀུན་མུ་ཏའི་ཕུང་པོ་ཐམས་ཅད་གཡེལ་མེད་སྐྱོང་བས་ཀུན་ཏུ་བཞད་པའམ་འཛུམ་མུལ་བར་འགྱུར་ཞིང༌། སློབ་དཔོན་པདྨ་དབང་གི་བཀའ་བཏགས་དྲིལ་བསྒྲགས་པའི་དམ་ཚིག་རྡོ་རྗེ་གཙུག་ཏུ་འཆང་བར་བྱེད་པའི་དབང་གིས་ཇི་སྲིད་བསྟན་པ་ནམ་གནས་ཀྱི་བར་སྐྱོང་བར་ཁས་འཆེ་བས། སྨན་གྱི་ན་ཆུང་སྔོན་མེད་ཟླ་བ་གསར་པ་ལྟ་བུའི་བུ་མོ་གཞོན་ནུའི་ཚུལ་བཟུང་བའི་བསྟན་སྐྱོང་མ་མོ་བཅུ་གཉིས་ཀྱི་སྡེ་དཔུང་ཐམས་ཅད། སྔོན་གྱི་དམ་ཚིག་ལས་མ་འདའ་བར་སྒྲུབ་པ་པོ་གནས་སུ་ཚུར་གཤེགས་ཤིག ཚུར་གཤེགས་ནས་ཀྱང་བརྟན་མ་བཅུ་གཉིས་པོ་ཁྱེད་རྣམས། དགྱེས་པའི་བ་ལིཾ་གཏོར་མའི་ལྷག་མའམ་དམ་ཚིག་གི་ཕ་མ་ཕབས་ཆེན་པོ་འདི་ཆེད་དུ་འབུལ་བ་ལགས་ན་ཅི་དགར་ལོང་བ་དང༌། བདུད་རྩི་སྨན་གྱི་ཕུད་བཤལ་ལྷག་མའི་ཆུ་གཙང་འདི་བཞེས་ནས། དབང་གི་མཚན་མ་ཐིག་ལེ་དང་འདྲེས་པའི་རཀྟས་བྲན་པ་དེར་ངོམས་པར་བགྱི་ལ། དེ་ལྟར་ཚིམ་པར་བཞེས་ནས་པུ་རྒྱལ་བོད་ཀྱི་རྒྱལ་ཁམས་ཆེན་པོ་འདིར་ཕྱིན་ཅི་ལོག་གི་མུན་པར་ཞུགས་ཏེ་ལོག་ལྟས་རྒྱུད་རྙོག་པའི་སྐྱེ་བོ་མ་རུངས་པ། ཐམས་ཅད་ཟླ་གཞོན་གསར་པ་ལྟ་བུའི་བུ་མོ་ཁྱེད་རྣམས་ཀྱི་རྫུ་འཕྲུལ་སྣ་ཚོགས་པའི་འོད་ཟེར་བརྒྱ་ཕྲག་དུ་མས་ཀུན་ཏུ་ཚར་ཆོད་པར་བགྱི་ལ། དེའི་མཐུས་སྙིགས་མའི་དུས་འདིར་ཡང་བསྐལ་པ་རྫོགས་ལྡན་གྱི་ཉིན་མོའི་གནས་སྐབས་གསར་དུ་ཚེས་པ་དང་འདྲ་བར་གྱུར་ནས། ཐུབ་པའི་ལུང་རྟོགས་ཀྱི་བསྟན་པ་དེ་འཛིན་དང་བཅས་པ་དེར་འཇིག་རྟེན་ཀུན་གྱིས་མཆོད་པའི་འོས་སུ་རྩེ་ཞིང་དགའ་བར་གྱུར་ཅིང་ཡངས་པའི་རྒྱལ་ཁམས་ཐམས་ཅད་ལ་ཆོས་སྲིད་ཀྱི་རིང་ལུགས་དར་ཞིང་རྒྱས་པར་མཛོད་ཅིག་ཅེས་པའོ།། །།ཅེས་པ་འདིའང་ཀུན་མཁྱེན་སངས་རྒྱས་རྡོ་རྗེ་དང་ཀུན་དགའ་མི་འགྱུར་རྡོ་རྗེའི་ཡིག་ཆ་ནས་མདོར་བསྡུས་ཏེ་རང་ལྟོས་ཀྱི་སློབ་བུ་རྣམས་ལ་ཕན་པའི་ཕྱིར་ཆོས་སྨྲའི་བཙུན་པ་དགེ་རིན་པས་གོ་བདེར་བཀྲལ་བ་དགེ་ལེགས་སུ་གྱུར་ཅིག། །།